কৃপা কৰা কোৰোনা! হৈ আহিছে তেওঁ নোৱাৰা... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসমীয়া প্ৰতিদিন ৰ দ্বাৰা Jul 5, 2020 ত শেষ সম্পাদনা কৰা হৈছে\nহেল্ল মেম্ আপোনাৰ কোভিড পজিটিভিঃ\nহঠাৎ মহিলাগৰাকীলৈ এটা ফোন আহিছিল। কোভিড কন্ট্ৰ’ল চেন্টাৰৰ পৰা ফোন কৰা বুলি কৈ এগৰাকী যুৱতীয়ে ফোনত জনাইছিল যে- তেওঁৰ কোভিড পজিটিভি হৈছে। তাৰপাছত তেওঁ ক’লে- আপোনাৰ চিকিৎসাৰ দায়িত্ব অসম চৰকাৰে ল’ব। পেচেন্ট আপুনিয়ে নহয়নে?\nসিমূৰত থকা মহিলাগৰাকীয়ে শুনি থাকিল কথাবোৰ। তাৰপাছত সুধিলে- ৰিজাল্ট কেতিয়া পাইছে? সিমূৰৰ পৰা উত্তৰ আহিল- সেই উত্তৰ জনাব নোৱাৰিম। তাৰপাছত ক’লে, ৰিপৰ্ট আহোতে কিছু সময় লাগে।\nযদি সমগ্ৰ কাহিনী গম নাপায় তেনেহ’লে এনে লাগিব কোভিড প্ৰতিৰোধ আৰু চিকিৎসাৰ বাবে কি সুন্দৰ ব্যৱস্থা গ্ৰহণ কৰিছে চৰকাৰে। ক’ৰ পৰা ফোন কৰিছে সেই কথা জানিব বিচৰাত ক’লে- তেওঁ হেনো কোভিড-১৯ কন্ট্ৰ’ল ৰূমৰ পৰা ফোন কৰিছে।\nযিগৰাকী মহিলালৈ ফোন কৰিছিল তেওঁ পুনৰ সুধিলে- ক’ত আছে এই কন্ট্ৰল ৰূমটো? যুৱতীয়াগৰাকীয়ে উত্তৰ দিলে- সেই কথা জনাব নোৱাৰিম। কোভিড নিয়ন্ত্ৰণৰ বাবে স্থাপন কৰা এই নিয়ন্ত্ৰণ কক্ষটো ক’ত আছে সেই কথা জনাব নোৱাৰা কাৰণ কি হ’ব পাৰে সেয়া হয়তো স্বাস্থ্য বিভাগ তথা তেওঁলোকে নিযুক্তি দিয়া এই কৰ্মচাৰীসকলে গম পাব।\nএইটো কথাও মানি ল’ব পাৰি। তাৰপাছত কিছু সময় যুৱতীগৰাকীয়ে ফোনটো হল্ডত ৰখাবলৈ কয় মহিলাগৰাকীৰ ঠিকনাটো ক’লে। সুধিলে- আপুনি অতিথি ল’জ পল্টনবজাৰৰ নহয়নে মেম? এইবাৰ মহিলাগৰাকীৰ খং উঠি আহিল। ক’লে- আপোনালোকে এইবোৰ ইনফৰ্মেশ্যন ক’ত পায়? আপোনালোকে একো ডিটেইলছ নজনাকৈ পেচেন্টক কি ইনফৰ্ম কৰে? আৰু তাৰপাছত কি হ’ল সেই কথোপকথনৰ সম্পূৰ্ণ লিখিত ৰূপ আৰু অডিঅ’ এয়া-\nকোভিড কন্ট্ৰল চেন্টাৰঃ হেল্ল মেম্, আপুনি শ্বাব টেষ্ট কৰাইছিল?\nনৱনীতা কাকতিঃ হয়।\nকোভিড কন্ট্ৰল চেন্টাৰঃ মেম্, আমি জানিব পৰা মতে আপোনাৰ কোভিড পজিটিভ ওলাইছে। আপুনি নিশ্চিত থাকিব। আপোনাৰ ট্ৰিটমেন্টৰ (চিকিৎসা) দায়িত্ব অসম চৰকাৰে ল’ব। পেচেন্ট আপুনিয়ে হয়নে মেম্?\nনৱনীতা কাকতিঃ হয়, ময়ে হয়। ৰিজাল্টটো কেতিয়া পাইছে?\nকোভিড কন্ট্ৰল চেন্টাৰঃ ৰিজাল্টটো পজিটিভ আহিছে।কিন্তু ৰিজাল্টটো কেতিয়া আহিছে সেইটো আমি ক’ব নোৱাৰিম মেম্।\nনৱনীতা কাকতিঃ ২৮ তাৰিখেই দিছিলো। আজি ৰিপৰ্টটো ওলাইছে যে, সেই কাৰণে সুধিছো।\nকোভিড কন্ট্ৰল চেন্টাৰঃ হয়, অকণমান সময় লাগে মেম্ ৰিপৰ্টটো আহোতে।\nনৱনীতা কাকতিঃ ক’ৰ পৰা কৈছে আপুনি?\nকোভিড কন্ট্ৰল চেন্টাৰঃ মই অসম চৰকাৰৰ ফালৰ পৰা কৈ আছো মেম্। কোভিড-১৯ কন্ট্ৰল ৰূমৰ পৰা কৈছো।\nনৱনীতা কাকতিঃ কোভিড কন্ট্ৰল ৰূমৰ অফিচটো ক’ত হয় বাৰু?\nকোভিড কন্ট্ৰল চেন্টাৰঃ মেম্ এইটো ইনফৰ্মেশ্যন আমি দিব নোৱাৰিম মেম্। ক্ষমা কৰিব।\nনৱনীতা কাকতিঃ নহয়, অফিচটো কোন ঠাইত সেইটোহে সুধিছো। এনেই সুধিছো অফিচটো ক’ত কোভিড কন্ট্ৰলৰ।\nকোভিড কন্ট্ৰল চেন্টাৰঃ মেম্ চাওঁক আপোনাক ইমানখিনি ইনফৰ্মেশ্যন আমি দিব নোৱাৰিম। আপোনাৰ কোভিডৰ ৰিজাল্টটোৰ ডিটেইলছ ল’ব কাৰণে আপোনাক ফোন কৰা হৈছে মেম্। মেম্ লাইনত থাকিব অলপ।\nনৱনীতা কাকতিঃ ঠিক আছে।\nকোভিড কন্ট্ৰল চেন্টাৰঃ মেম্ ফোন নম্বৰটো আপোনাৰে হয়?\nনৱনীতা কাকতিঃ হয়, মোৰে হয়।\nকোভিড কন্ট্ৰল চেন্টাৰঃ মেম্ মই এবাৰ আপোনাৰ ডিটেইলছটো কৈ দিছো। আপুনি কনফাৰ্ম কৰি ল’ব মেম্।\nকোভিড কন্ট্ৰল চেন্টাৰঃ অতিথি ল’জ, পল্টন বজাৰ। হয়নে মেম্?\nকোভিড কন্ট্ৰল চেন্টাৰঃ পল্টনবজাৰ পুলিচ ষ্টেচন হয়নে মেম্?\nনৱনীতা কাকতিঃ হয়।… এইটো মোক কিহৰ এড্ৰেছ কৈ আছে আপুনি?\nকোভিড কন্ট্ৰল চেন্টাৰঃ মেম্ আপোনাৰ যিটো এড্ৰেছ দিয়া হৈছে। আপোনাৰ ফোন নম্বৰৰ লগত এটা এড্ৰেছ আছে মেম্।\nনৱনীতা কাকতিঃ আপোনালোকে এইবিলাক ইনফৰ্মেশ্যন ক’ত পাই বাৰু? ক’ত পাই এইবিলাক ইনফৰ্মেশ্যন আপোনালোকে? আপোনালোকে ডিটেইলছ নজনাকে পেচেইন্টক কিয় ইনফৰ্ম কৰে? কওঁক আপুনি। মোৰ ঘৰৰ এড্ৰেছ অলৰেডী লৈ গৈছে। মই পজিটিভ পেচেইন্ট। মোক পৰখীয়ে পজিটিভ বুলি কৈছে ৭টা বজাত। মই কালি নিজে ৰিকুৱেষ্ট কৰি জিএমচিএইচলৈ আহিছো অতিথি ল’জৰ পৰা। মোৰ ঘৰৰ এড্ৰেছ হৈছে ছিক্স মাইল, ভিআইপি ৰ’ড, মেগজিন। আপোনালোকে কিহৰ ইনফৰ্মেশ্যন দি আছে এইবোৰ? কওঁক আপুনি। ক’ব পাৰিব এতিয়া কিবা? আৰু ইমান দেৰিকৈ ইনফৰ্ম কৰে নেকি পজিটিভ পেচেইন্ট এটাক। কওঁক আপুনি, কিবা ক’ব পাৰিব? আজি আপোনাৰ এই ফোনটোলৈ মই যদি ৰখি থাকিলোহেঁতেন বাচি থাকিলোহেঁতেন নে? মোৰ কালি যিটো অৱস্থা হৈছিল। কি ইনফৰ্ম কৰিছে এইবোৰ আপুনি? মোৰ পজিটিভ ৰিজাল্ট দেখাব পাৰিব আপুনি? কিবা ক’বলগীয়া আছে নে? হেল্ল, হেল্ল।\nকোভিড কন্ট্ৰল চেন্টাৰঃ মেম্ ইয়াত যিটো ডাটা দিছে আপোনাৰ, সেই ডাটা হিচাপত আমি আপোনাক ইনফৰ্ম কৰিছো মেম্।\nনৱনীতা কাকতিঃ ডাটা-ইনফৰ্মেশ্যন কৰা পৰা পাইছে আপোনালোকে তাত কন্টেক্ট কৰক। মোৰ ঘৰ অতিথি ল’জ নহয়,মোৰ ঘৰ ভিআইপি ৰোড, মেগজিনত। আলটো-ফালটো কামৰ কাৰণে ৰখাই ৰখা নাই ন’ আপোনালোকক। আমি ডিউটী কৰিয়েই পেচেইন্ট হৈছো। ফোন এটা কৰাৰ আগতে গোটেই ইনফৰ্মেশ্যনখিনি চাই ল’ব। ক’ত কাক কেনেকৈ ফোন কৰিছে। ইমান দিনৰ মূৰত আজি আপুনি মোক কৈছে পজিটিভ বুলি। বাকী পেচেইন্ট চাগে তেনেকৈ কিমান কি হৈ গৈছে ঠিক নাই।\nকোভিড কন্ট্ৰল চেন্টাৰঃ ঠিক আছে মেম্ সহযোগ নকৰাৰ বাবে ধন্যবাদ।\nএতিয়া আপুনি কাক সুধিব এইবোৰ কথা?\nকোভিড নিয়ন্ত্ৰণ আৰু প্ৰতিৰোধৰ নামত কি চলি আছে তাৰ আৰু এটা উদাহৰণ এয়া। স্বাস্থ্য বিভাগত কৰ্মৰত, তাকো জিএমচিএইচত কোৰোনাৰ কৰ্তব্য সম্পাদন কৰি থকা সময়তে নৱনীতা কাকতি নামৰ এগৰাকী কম্পিউটাৰ অপাৰেটৰৰ কোভিড-১৯ ধৰা পৰিছিল।\n৭দিন কাম কৰাৰ পাছত তেওঁক পল্টনবজাৰৰ অতিথি ল’জত কোৱাৰেন্টাইনত ৰখোৱা হৈছিল। তেতিয়াই ধৰা পৰিছিল কোৰোনা। প্ৰথমে নিগেটিভ তাৰপাছত পজিটিভি। জ্বৰ হোৱাৰ বাবে মহিলাগৰাকীয়ে কোভিড পজিটিভ বুলি ৪ দিনৰ পূৰ্বেই খবৰ দিয়াৰ পাছত তেওঁক আনি ভৰ্তি কৰা হৈছিল জিএমচিএইচত। বৰ্তমান তেওঁ সুস্থ।\nজিএমচিএইচত যোৱা ৩ দিন ধৰি ভৰ্তি হৈ থকা এই মহিলাগৰাকীৰেই কোভিড কন্ট্ৰল চেন্টাৰৰ পৰা ফোন আহিল- তেওঁৰ কোভিড পজিভিট হৈছে বুলি।চৰকাৰী পক্ষই কোভিড নিয়ন্ত্ৰণৰ বাবে কোটি কোটি টকা পানীৰ দৰে ব্যয় কৰিছে।\nযি ৰাজহুৱা ধন ব্যয় কৰা হৈছে, সেই ধনেৰে ৰাইজক কোভিডৰ চিকিৎসা, কোৱাৰেন্টাইন আদি কৰাৰ প্ৰক্ৰিয়াবোৰ সম্পন্ন হৈছে। তেনেস্থলত কোভিডক লৈ কোনোবাই প্ৰশ্ন কৰিলেই বা সমালোচনা সহ্য কৰিব নোৱাৰা সকলে এতিয়াও এয়া কি চলিছে বুলি প্ৰশ্ন কৰিলে কব নেকি এয়া এচামে অপপ্ৰচাৰ চলাইছে বুলি?\nএগৰাকী স্বামীক হেৰুওৱা মহিলাৰ কৰুণ কাহিনী শুনকঃ\nস্বামীক হেৰুওৱা এগৰাকী মহিলাৰ কৰুণ কাহিনী। ২৪ জুনত তেওঁৰ কোভিড পজিটিভ বুলি চিকিৎসকে কৈছিল। তাৰপাছত ২৭ জুনত তেওঁ কোভিড নিগেটিভ ঘোষণা কৰা হৈছিল। কিন্তু ১ জুলাইত শিৱৰাম শৰ্মা নামৰ গুৱাহাটী জাপৰীগোগৰ ব্যক্তিগৰাকীৰ মৃত্যু হৈছিল। তেওঁক লৈ যোৱা হৈছিল জিএমচিএইচলৈ। কিন্তু বিচনা নথকাৰ অজুহাতত তেওঁক ভৰ্তি কৰিব পৰা হোৱা নাছিল বুলি অভিযোগ পৰিয়ালৰ।\nঅৱশেষত আয়ুৰ্চন্দ্ৰাত এই ব্যক্তিগৰাকীক ভৰ্তি কৰা হৈছিল। তেওঁক চিকিৎসা কৰা সময়ত এই চিকিৎসালয়খনৰ চিকিৎসকে পিপিই কিট পৰিধান কৰা নাছিল। কিন্তু মৃত্যুৰ পাছত তেওঁক কোৰোনাত মৃত্যু হোৱা বুলি ঘোষণা কৰা হৈছিল। অতি শীঘ্ৰেই মৃতদেহ জিএমচিএইচলৈ নিবৰ বাবে কোৱা হৈছিল। এজন দালালৰ জৰিয়তে ১৫হাজাৰ টকাত এম্বুলেন্স ভাড়া কৰি স্বামীৰ মৃত্যুত শোকসন্ত মহিলাগৰাকীয়ে স্বামীৰ মৃতদেহ লৈ গৈছিল জিএমচিএইচলৈ।\nমৃত শিৱৰাম শৰ্মাৰ সৈতে পত্নী নমিতা শৰ্মা…\nতাতেই শেষ হোৱা নাছিল তেওঁৰ দুখৰ কাহিনী। এইবাৰ ডিচি কৰ্টলৈ যাব লাগে কিছু নিয়ম পূৰণ কৰিবলৈ তেওঁৰ পত্নী নমিতা শৰ্মা। তেতিয়া নিশা প্ৰায় ৩ বাজিছিল। মহিলাগৰাকীয়ে ২০০০ টকা দি এখন গাড়ী ভাড়া কৰি গৈছিল উপায়ুক্তৰ কাৰ্যালয়লৈ।\nইয়াৰ পাছত স্বামীৰ মৃতদেহ জিএমচিএইচৰ শগৃহত থবলৈ ব্যয় কৰিব লগা হৈছিল ৪০০ টকা। এয়া কি নিৰ্যাতন নহয়? তাতোকৈ ডাঙৰ কথা কান্দি কান্দি চকুপানী শুকুৱা এই মহিলাগৰাকীয়ে শনিবাৰ, ৪ জুলাই, ২০২০ পৰ্যন্ত পোৱা নাই স্বামীৰ মৃতদেহ। কোভিডৰ নামত এয়া কেনে ব্যৱস্থাপনা মন্ত্ৰী হিমন্ত বিশ্ব শৰ্মা ডাঙৰীয়া?\nএফালে লকডাউন, আনফালে কোৰোনাৰ অফাৰঃ\nগুৱাহাটী মহানগৰীত কোৰোনা সংক্ৰমণে অতি ভয়াৱহ ৰূপ ধাৰণ কৰা বুলি লকডাউন ঘোষণা কৰা হৈছিল। ইমান কঠোৰ লকডাউন ঘোষণা কৰা হৈছিল যে, দুদিনৰ পূৰ্বে মহানগৰবাসীক ১৪ দিনৰ লকডাউনৰ বাবে সাজু হবলৈ সংবাদমেল পাতি ঘোষণা কৰিছিল মন্ত্ৰী হিমন্ত বিশ্ব শৰ্মাই।\nচৰকাৰ বা প্ৰশাসনে কোৱাৰ দৰেই মহানগৰবাসীও ভাবিবলৈ বাধ্য হৈছিল সঁচাই ভয়াৱহ এই কোৰোনা সংক্ৰমণ। তাৰপাছত ৪ জুলাইৰ দিনা ঘোষণা কৰা হল- গুৱাহাটীত ৫জুলাইৰ পৰা ১২ জুলাইলৈকে শিথিল হব লকডাউন।\nদোকান খোলাৰ অনুমতি দিয়া হ’ল। পুৱা ১১ বজাৰ পৰা ৪ বজালৈকে খুলিব পাৰিব গেলামালৰ দোকান। অৱশ্যে এই সন্দৰ্ভত কিছু নীতি নিৰ্দেশনা জাৰি কৰিছে ৰাজ্যৰ মুখ্য সচিবগৰাকীয়ে। এই নিৰ্দেশনাত উল্লেখ কৰা হৈছে পাইকাৰী দোকান মহানগৰীত ৬ আৰু ৮ জুলাইত খুলিব পাৰিব। অৰ্থাৎ বজাৰ কৰিবলৈ আহিব পাৰিব মহানগৰবাসী।\nএফালে লকডাউন, আনফালে শিথিলতা। যদি লকডাউন দিয়া হৈছিল তেন্তে এনে শিথিলতা কিয়? যদি শিথিল কৰিব পাৰি তেন্তে লকডাউন দিয়া হৈছিল কিয়? কোৰোনাৰ নামত শৃংখলিত আৰু পৰিকল্পিত ভাৱে কিয় নিৰ্দিষ্ট সিদ্ধান্ত চৰকাৰে লব পৰা নাই?\nগুৱাহাটীত শিথিল হ’ব লকডাউনঃ মুখ্য সচিবৰ নিৰ্দেশ…\nভয়াৱহ ৰূপত মহানগৰীত যদি কোৰোনা সংক্ৰমণ হৈছে, তেনেহলে এই দোকান-বজাৰ খোলাৰ লগে লগে সেইবোৰত ভিৰ কৰা মানুহৰ পৰা চৰকাৰে কোৱাৰ দৰেই এই গণসংক্ৰমণ আৰু অধিক ভয়াৱহ নহবনে? সেয়েহে কোনো কোনোৱে এনে মন্তব্য কৰিছে যে- চৰকাৰে আচলতে এয়া লকডাউনৰ মাজত কোৰোনা বিতৰণৰ অফাৰ দিলে মহানগৰবাসীক।\nজিলাই জিলাই নডেল অফিচাৰ, নাই কিন্তু কোৰোনাৰ তথ্যঃ\nঅসমত কিমান লোকক কোৱাৰেন্টাইন কৰা হল? প্ৰতিখন জিলাত কিমান কোৱাৰেন্টাইন চেন্টাৰ স্থাপন আৰু সেই জিলাসমূহত কোৰোনা প্ৰতিৰোধৰ বাবে কি ব্যৱস্থা লোৱা হৈছে? অসম চৰকাৰে নিযুক্তি দিয়া প্ৰতিখন জিলাৰ নডেল অফিচাৰ সকলৰ সৈতে যোগাযোগৰ চেষ্টা কৰা হৈছিল। সেই অনুসৰি, ৩৩খন জিলাৰ ৩৩গৰাকী নডেল অফিচাৰৰ সৈতে যোগাযোগ কৰা হৈছিল।\nলখিমপুৰ, পশ্চিম কাৰ্বিআংলং, ওদালগুৰি, তিনিচুকীয়া, দক্ষিণ শালমাৰা-মানকাচাৰ, শিৱসাগৰ, নলবাৰী, নগাঁও, মৰিগাঁও, মাজুলী, কোকৰাঝাৰ, কৰিমগঞ্জ, কাৰ্বি আংলং, কামৰূপ, যোৰহাট, হোজাই, হাইলাকান্দি, গোলাঘাট, গোৱালপাৰা, ডিমাহাচাও, ডিব্ৰুগড়, ধুবুৰী, বাক্সা, বৰপেটা, বিশ্বনাথ, বঙাইগাঁও, কাছাৰ, চৰাইদেউ, চিৰাং, ধেমাজি, দৰং আৰু কামৰূপ মহানগৰত কোৰোনাৰ নডেল অফিচাৰ হিচাপে নিযুক্তি দিয়া এই বিষয়াসকলক হাতত কোৰোনা সংক্ৰান্তীয় কি শেহতীয়া তথ্য আছে?\nকোৱাৰেন্টাইন চেন্টাৰ আৰু কোৱাৰেন্টাইন কৰা লোকৰ সংখ্যাই ঘৰিষ্ঠ সংখ্য নডেল অফিচাৰৰ হাতত নাই মজুত। কেইখন মান জিলাই বাদ দি কোনোৱে এই সন্দৰ্ভত অজ্ঞতা প্ৰকাশ কৰাৰ লগতে, কিছু সংখ্যকে বিষযটোৱে এৰাই চলিলে। অৱশ্যে তাৰমাজত কেইবাখনো জিলাৰ নডেল অফিচাৰে দাঙি ধৰিলে জিলা সমূহত থকা কোৱাৰেন্টাইন চেন্টাৰ আৰু কোৱাৰেন্টান কৰা লোকৰ সবিশেষ।\nধেমাজি জিলাৰ বিষয়াই জানিবলৈদিয়া মতে, জিলাখনত মুঠ ১৩টা কোৱাৰেন্টাইন চেন্টাৰ আৰু ২ জুলাইলৈকে কোৱাৰেন্টাইন কৰা লোকৰ সংখ্যা আছিল মুঠ ৪৫১৪জন। ইয়াৰ ভিতৰত ৪২১১গৰাকীক হোম কোৱাৰেন্টাইন, ৩১১৩গৰাকী ইনষ্টিটিউশ্যনেল কোৱাৰেন্টাইনত আছে।\nএই জিলাখনত মুঠ কোৱাৰেন্টাইন কৰা লোকৰ সংখ্যা ১০,৩২০গৰাকী। কোভিড-১৯ত মুঠ আক্ৰান্ত হৈছে জিলাখনত ১৯০ জন লোক। ইয়াৰে ১৬২জন সুস্থ আৰু বৰ্তমান কোভিডত আক্ৰান্ত হৈ আছে ৫৪গৰাকী।\nকোকৰাঝাৰত ২২টা কোৱাৰেন্টাইন চেন্টাৰ স্থাপন কৰা হৈছিল। এই জিলাখনত ২১হাজাৰৰো অধিক লোকক কোৱাৰেন্টাইন কৰা হৈছে এতিয়ালৈকে। দৰঙত ৫০টা কোৱাৰেন্টাইন চেন্টাৰ স্থাপন কৰাৰ লগতে ১০হাজাৰৰো অধিক লোক কোৱাৰেন্টাইন কৰা হৈছে। ৩ জুলাই, ২০২০লৈকে জিলাখনত আছে ৪৫৪৮গৰাকী লোক আছে কোৱাৰেন্টাইন চেন্টাৰত।\nপশ্চিম কাৰ্বিআংলঙত মুঠ ৮টা কোৱাৰেন্টাইন চেন্টাৰ স্থাপন কৰাহৈছে। এই জিলাখনত কোৱাৰেন্টাইন কৰা লোকৰ সংখ্যা ১৪৩৮জন। ইয়াৰে ১২৪৩গৰাকী কোৱাৰেন্টাইন কক্ষৰ পৰা যাবলৈ দিয়া হৈছে। জিলাখনত ২ জুলাইলৈকে ১৩৬জন লোক কোৱাৰেন্টাইন হৈ আছে। জিলা খনত সেই দিনালৈকে কোৰোনাত আক্ৰান্ত ৰোগীৰ সংখ্যা ৫৯জন।\nপশ্চিম কাৰ্বিআংলঙত কোৰোনাৰ সবিশেষ…\nওদালগুৰিত মুঠ কোৰোনাত আক্ৰান্ত হোৱা লোকৰ সংখ্যা ১৯৪জন। ইয়াৰে ১৫৭জন আৰোগ্য হৈছে আৰু ৩৭জন বৰ্তমান চিকিৎসাধীন হৈ আছে। জিলাখনৰ হৰিশিঙা ৰাজহ চক্ৰত ৬৩টা, মাজবাটত ৪৩টা, ওদালগুৰিত ১৮০টা শ্বাব সংগ্ৰহ কৰা হৈছিল ১ জুলাই, ২০২০ত। এই তাৰিখলৈকে মুঠ ১২,৪০৯জন লোকৰ শ্বাব সংগ্ৰহ কৰা হৈছে ওদালগুৰিত। ইয়াৰে হৰিশিঙাত ২৭২৬টা, কলাইগাঁৱত ৩২টা, খৈৰাবাৰীত ৪৯৬টা, মাটবাটত১৫৬০টা আৰু ওদালগুৰিত ৮৫৯৬টা শ্বাব সংগ্ৰহ কৰা হৈছে। সেইবোৰৰ ভিতৰত ১০,৫৬৮টা নিগেটিভ আৰু এতিয়াও ১৮২৬টা পৰীক্ষাৰ ফলাফল অহা নাই।\nওদালগুৰিত মুঠ ৩০৫৬গৰাকী লোকক হোম কোৱাৰেন্টাইন কৰা হৈছিল। ইনষ্টিটিউশ্যনেল কোৱাৰেন্টাইনত থকা লোকৰ সংখ্যা ১১৩৫জন। জিলাখনত মুঠ ৮টা কোভিড হেল্প চেন্টাৰত আছে ১২০খন বিচনা। ওদালগুৰিত স্থাপন কৰা হৈছে ৩৭টা কোৱাৰেন্টাইন চেন্টাৰ। ইয়াৰে ৩৫টা বৰ্তমান সক্ৰিয় হৈ আছে।\nওদালগুৰি জিলাৰ কোৰোনাৰ সবিশেষ…\nডিব্ৰুগড়ত মুঠ ৪৮টা কোৱাৰেন্টাইন চেন্টাৰ খোলা হৈছে। জিলাখনত কোৱাৰেন্টাইন কৰা লোকৰ সংখ্যা ৫-৬হাজাৰমান হব। বৰপেটাত ১১হাজাৰ লোকক কোৱাৰেন্টাইন কৰা হৈছে।জিলাখনত মুঠ ৭২টা কোৱাৰেন্টাইন চেন্টাৰ খোলা হৈছিল যদিও, বৰ্তমান ১২টা সক্ৰিয় হৈ আছে। চৰাইদেউত ২০টা কোৱাৰেন্টাইন চেন্টাৰ খোলা হৈছিল বুলি জনালে নডেল অফিচাৰগৰাকীয়ে।\nকোভিডৰ নামত কিয় বাৰে বাৰে সলনি হৈছে ভাষ্যঃ\nকোভিডৰ নামত কিমান ভাষ্য সলনি হৈছে? সঁচাকৈ ই ভয়াৱহনে? যদি ভয়াৱহ তেনেহলে কিয় কিছু কিছু ক্ষেত্ৰত এৰা ধৰা কৰি পৰিস্থিতি অনুসৰি চৰকাৰে নিয়ম সলনি কৰিব লগা হৈছে? গুৱাহাটীত এইবাৰ লকডাউন দিয়াৰ পূৰ্বেই কোৱা হৈছিল- যিসকল লোকে গুৱাহাটী এৰি যাব খোজে তেওঁলোক যাব পাৰিব। আৰু এতিয়া এনে কথাও ওলাইছে যে, গুৱাহাটীৰ পৰা কোনো লোক বাহিৰত গলে তেওঁলোকক কোৱাৰেন্টাইন কৰা হব।\nএই নিয়ম পূৰ্বতে কিয় কৰা নহ’ল? কিয়নো গুৱাহাটীত যদি সঁচাকৈ গণ সংক্ৰমণ হৈছে তেনেহলে গুৱাহাটীৰ পৰা আন চহৰ বা গাঁও অভিমুখে যোৱা মানুহে জানো কোভিডৰ বাহক ৰূপত সেই অঞ্চললৈ কোভিড কঢ়িয়াই নিনিব?\nহিমন্ত বিশ্ব শৰ্মাই স্বাস্থ্য মন্ত্ৰী হিচাপে কোভিডৰ সমগ্ৰ কাম-কাজ তদাৰক কৰি আছে। ইয়াৰ তুলনাত মুখ্য মন্ত্ৰী এতিয়া তেনেতেই নিষ্প্ৰভ হৈ পৰিছে। কেতিয়াবা এনে লাগে যেন এই দুই নেতাৰ মাজত কোনে বেছি কাম কৰিছে তাক দেখুৱাবলৈ প্ৰতিযোগিতা চলে। কোৰোনাতকৈ তেওঁলোকৰ কামৰ পাৰদৰ্শিতা আৰু অনাৱশ্যকভাৱে কিছু পৰিদৰ্শন আৰু তৎপৰতাই ৰাইজক ভাবিবলৈ বাধ্য কৰে- কোৰোনা নামৰ এই পৰিস্থিতিৰ মাজতে এখন ক্ষমতা কেন্দ্ৰিক নাটকো চলি আছে।\nসকলো কথাই অপপ্ৰচাৰ নহয়ঃ\nসকলো কথাই অপপ্ৰচাৰ নহয়। এজন-দুজনৰ নহয়, কিমান লোকৰ কোভিড-১৯ৰ ফলাফল ওলট-পালট হৈছে তাৰ হিচাপ নাই। আগবেলা কোভিড নিগেটিভ বুলি কোৱা আৰু মেছেজ অহা ৰোগীক পিছবেলা আৰক্ষীয়ে উঠাই নিয়াৰ দৰে ঘটনা পোহৰলৈ আহিছে।\nবিয়া-সবাহৰ দৰে সা সুবিধা নিবিচাৰিলেও এজন ৰোগীয়ে ন্যূনতম সুবিধা বিচাৰে। এজন ৰোগীৰ সেয়া প্ৰাপ্য অধিকাৰ। আন ৰাজ্যৰ তুলনাত কোৰোনা প্ৰতিৰোধ আৰু সংক্ৰমণৰ ক্ষেত্ৰত অসমে ভাল কাম কৰা বুলি চাব্বাছ লোৱা মন্ত্ৰীক নিশ্চয় ৰোগীয়ে অসুবিধা পালে কিবা এটা কব। তাক অপপ্ৰচাৰ আখ্যা দিলে সেই সমস্যাবোৰ সমাধান নহয়।\nকোৰোনা এতিয়া সৰ্বত্ৰে। কোৰোনাৰ ৰোগীসকলক ধৰি-বান্ধি যি ধৰণে চিকিৎসালয়লৈ নিয়া হৈছে আৰু কোৰোনাৰ নামত যি যি কাণ্ড সংঘটিত হৈছে বুলি চৰ্চা হৈছে, সেই কাহিনীবোৰ আজি নহলেও এদিন পোহৰলৈ আহিব।\nস্বাস্থ্য মন্ত্ৰীগৰাকীয়ে অতি ভাল কাম কৰিছে বুলিও কৈও এই কথা জানো কব নোৱাৰি- ভাল কামৰ মাজতে আসোৱাহ ৰৈ গৈছে, দুৰ্নীতি হৈছে। কাৰোবাৰ চকুত সেইবোৰ পৰাৰ পাছতো অন্ততঃ সমালোচনা কৰিবলৈ বহু চিন্তা কৰিছে। কিয়নো এয়া সংকটৰ সময়। কোৰোনাৰ মহাসংকটৰ মাজতে লুণ্ঠনৰাজ চলিলে, স্বেচ্ছাচাৰী হৈ উঠিলে , সুবিধা অনুযায়ী নিয়ম সলালে ৰাইজেতো সন্দেহ কৰিবই।\nতথাপিও কওঁ- কোৰোনা প্ৰতিৰোধ আৰু চিকিৎসাৰ নামত সন্ত্ৰাস সৃষ্টি কৰাৰ প্ৰয়োজন নাই। আত্মসন্তুষ্টিৰে নিজৰ জয় ঢোল নিজেই কোবাই থকাতকৈ সেই জয় ঢোল ৰাইজক এৰি দিলে ৰাইজে নিজেই সেই ঢোল কোবাই ক’ব- হিমন্ত বিশ্ব শৰ্মাই কোৰোনাক লৈ বৰ ভাল কাম কৰিলে। সেই দিনটোলৈ এতিয়া অপেক্ষা। কিন্তু এতিয়া ৰাইজ লাহে লাহে হৈ পৰিছে নিৰাশ।


তালিবানে দখল কৰিব কাশ্মীৰ! কিদৰে চলিছে পৰিকল্পনা? -\nHomeআন্তঃৰাষ্ট্ৰীয়তালিবানে দখল কৰিব কাশ্মীৰ! কিদৰে চলিছে পৰিকল্পনা?\nতালিবানে দখল কৰিব কাশ্মীৰ! কিদৰে চলিছে পৰিকল্পনা?\nকাবুল : তালিবানৰ নব্য আৰু পৰিশোধিত ৰূপক লৈ উল্লসিত হৈ থকা মহলৰ বাবে এক উদ্বেগৰ খবৰ, ক্ৰমশ: স্পষ্ট হৈ আহিছে কট্টৰপন্থী ইছলামিক সংগঠনৰ সৈতে থকা তালিবানী শাসকৰ সু সম্পৰ্কৰ কথা। ইতিমধ্যেই মাৰ্কিন সেনাৰ আফগানিস্তান ত্যাগৰ পিছত তালিবানক অভিনন্দন জনাই কুখ্যাত সন্ত্ৰাসবাদী সংগঠন আল কায়দাই প্ৰেৰণ কৰিছে এক বিশেষ বাৰ্তা। বাৰ্তাযোগে অভিনন্দন জনাওতে ক্ষান্ত নাথাকি তালিবানক কাশ্মীৰক ‘মুক্ত’ কৰাৰো আহ্বান জনাইছে সংগঠনটোৱে। কাজেই সমগ্ৰ বিষয়টো এতিয়া ভাৰতৰ বাবেও উদ্বেগৰ কাৰণ হৈ পৰিছে।\nআন্তৰ্জাতিক মহলৰো নিদ্ৰাহৰণ কৰিছে তালিবান আৰু সন্ত্ৰাসবাদী সংগঠনৰ এই প্ৰকাশ্য মিত্ৰতাই।\nবাৰ্তাযোগে লেভান্ত, সোমালিয়া, য়েমেন, কাশ্মীৰসহ সমগ্ৰ মুছলিম অঞ্চলক ইছলামৰ শত্ৰুৰ হাতৰ পৰা মুক্ত কৰাৰ আহ্বান জনোৱা হৈছে। বিশ্বৰ সমগ্ৰ মুছলিম বন্দীক মুক্ত কৰাৰ আহ্বানো জনোৱা হৈছে একেটা বাৰ্তাৰ মাধ্যমত। নক’লেও চলে, আফগানিস্তানত তালিবানৰ শাসন প্ৰতিষ্ঠাৰ পিছতে সমগ্ৰ বিশ্বৰ ইছলামিক সন্ত্ৰাসবাদী সংগঠনসমূহে অম্লজান বিচাৰি পাইছে।\nমাত্ৰ কিছুদিন পূৰ্বেই কাশ্মীৰ দখলৰ বাবে তালিবানৰ সহায় বিচাৰিছিল পাকিস্তানৰ সমৰ্থনপুষ্ট সন্ত্ৰাসবাদী সংগঠন হিজবুল মুজাহিদিনে।ইফালে সীমান্তত থকা লস্কৰ-ই-তইবা, জৈছ-ঈ-মহম্মদসহ অন্যান্য সন্ত্ৰাসবাদী সংগঠনসমূহো সক্ৰিয় হৈ উঠিছে তলিবানৰ পুনৰুত্থানৰ পাছতে। আহি থকা দিনত আফগানিস্তান আৰু পাকিস্তানৰ কৰিড’ৰক ব্যৱহাৰ কৰি সন্ত্ৰাসৰ হাঁতোৰা প্ৰসাৰিত কৰাৰ চেষ্টা যে এই সংগঠনসমূহে চলাব সেয়া প্ৰায় নিশ্চিত। ইতিমধ্যেই আফগানিস্তানত ওচামা বিন লাডেনৰ অন্যতম সহযোগী আমিন উল হকৰ উপস্থিতি প্ৰমাণ হৈছে। তেওঁৰ এখন বিশেষ ছবি ইতিমধ্যেই ভাইৰেল হৈ পৰিছে। কাজেই শেহতীয়া সমগ্ৰ সক্ৰিয়তাই কাশ্মীৰ উপত্যকাত শংকাৰ পৰিৱেশৰ জন্ম দিছে।\nআনহাতে সেনা প্ৰত্যাহাৰ কৰিলেও প্ৰয়োজনত দেশখনত সন্ত্ৰাস উৎখাত কৰাৰ বাবে ব্যৱস্থা লোৱাৰ ইংগিত দিছে আমেৰিকান চৰকাৰে। আই এছ – কে ৰ বিৰুদ্ধে লোৱা পদক্ষেপ তাৰেই আগজাননী বুলি বুজিব পাৰি।এনে এক প্ৰেক্ষাপটত আহ থকা দিনত আফগানিস্তানৰ ভূমিত যুদ্ধৰ শংকাও নুই কৰিব নোৱাৰি।যি নহওঁক, ভাৰত উপ মহাদেশৰ পৰা শংকাৰ এই ক’লীয়া ডাৱৰ কেতিয়া আঁতৰি যায় সেয়া লক্ষ্যণীয় হ’ব।\nPrevious articleমহানগৰীত দিনদুপৰতে মৰিয়াই নৃশংস হত্যা কিশোৰীক !\nNext articleদিনদুপৰতে কুকাৰ-পতাগুটিৰে কোনে হত্যা কৰিলে ডিম্পলক ?


স্বৰ্ণমুদ্ৰাৰ পৰা ‘ডিজিটেল ক্ৰাইপ্টোকাৰেন্সী’ - জ্যোতিৰূপম দত্ত - সাহিত্য ডট অৰ্গ\nমুদ্ৰা বা টকা হ’ল সৰ্বসাধাৰণৰ বাবে গ্ৰহণযোগ্যতা থকা বিভিন্ন সামগ্ৰী বা সেৱাৰ বিনিময়ৰ বাবে ব্যৱহাৰ হোৱা এবিধ প্ৰামাণিক তথ্য বা আহিলা৷ বিভিন্ন সময়ত বিনিময়ৰ মাধ্যম হিচাপে টকা ব্যৱহাৰ হৈ আহিছে৷ এখন দেশৰ চৰকাৰে নিৰ্দিষ্ট মানকৰ আধাৰত সৰ্বসাধাৰণৰ ব্যৱহাৰৰ বাবে টকা প্ৰচলন কৰে৷ দেশৰ সীমাৰ ভিতৰত হোৱা যিকোনো চৰকাৰী বা বেচৰকাৰী অৰ্থনৈতিক লেনদেনৰ বাবে সেই দেশৰ টকা ব্যৱহাৰ হয়৷\nমানৱ ইতিহাসত টকাৰ ব্যৱহাৰৰ প্ৰথম প্ৰমাণ পোৱা যায় তিনিহেজাৰ খ্ৰীষ্টপুৰ্বত৷ বিনিময় প্ৰথাৰ অৱসান ঘটাই লাহে লাহে অৰ্থনৈতিক লেনদেনসমূহত টকাৰ ব্যৱহাৰ হবলৈ ধৰে৷ প্ৰথমাৱস্থাত আজিৰ দৰে কাগজৰ ব্যৱহাৰ হোৱা নাছিল৷ পোৰামাটিৰ টুকুৰা, ধাতুৰ টুকুৰা, সামুদ্ৰিক শংখ বা কড়িৰ শুকান খোলা এইবোৰেই আছিল পুৰণি কালৰ মুদ্ৰা৷\nপ্ৰখ্যাত গ্ৰীক বুৰঞ্জীবিদ হেৰ’ডটাছৰ মতে লিডিয়ানসকলেই প্ৰথম সোণ বা ৰূপৰ মুদ্ৰাৰ ব্যৱহাৰ কৰিছিল৷ বৰ্তমান সময়ৰ বিভিন্ন বুৰঞ্জীবিদসকলৰ মতে 650-600 খ্ৰীষ্টপূৰ্বত প্ৰথম ছাব মৰা মোহৰ বা মুদ্ৰাৰ প্ৰচলন হৈছিল৷ লাহে লাহে এই সোণ বা ৰূপৰ মুদ্ৰাৰ সলনি ব্যৱসায়ীসকলে জমাধনৰ প্ৰতিনিধিমুলক প্ৰতিলিপি ব্যৱসায়ত ব্যৱহাৰ কৰিবলৈ ধৰিলে৷ লাহে লাহে এয়া সকলোৰে বাবে এক সুচল ব্যৱস্থা আছিল য’ত অৰ্থনৈতিক লেনদেনসমূহত মুল্যবান সোণ বা ৰূপৰ জমাৰ প্ৰতিনিধিমুলক কাগজৰ প্ৰতিলিপি এখন ব্যৱহাৰ হৈছিল৷ বুৰঞ্জীৰ মতে চীনদেশৰ চাংসকলৰ ৰাজত্বৰ কালচোৱাত প্ৰথম কাগজৰ ব্যৱহাৰ হৈছিল৷\nপিছে বিৱৰ্তনৰ পথত আহি এদিন বেংকিং ব্যৱস্থাৰ আৰম্ভ হ’ল৷ বেংকিং ব্যৱস্থাৰ প্ৰসাৰে সমগ্ৰ পৃথিৱীৰ অৰ্থনৈতিক লেন-দেনসমূহত এক গতিশীলতা আনি দিলে৷ সকলো ক্ষেত্ৰতে বেংকিং ব্যৱস্থাই সৰ্বসাধাৰণৰ বিভিন্ন বিত্তীয় দিশত সুচলতা আনিবলৈ সক্ষম হ’ল৷ বেংকিং ব্যৱস্থাত বিভিন্ন লেনদেনত টকাৰ সলনি সমমুল্যৰ চেক বা এনেধৰণৰ বিত্তীয় ব্যৱস্থাৰ ব্যৱহাৰ আৰম্ভ হ’ল৷\nবৰ্তমানৰ যুগত টকাৰ ৰূপৰ সলনি হৈছে৷ বৰ্তমান বিভিন্ন লেনদেনত আচল টকা বা মুদ্ৰাৰ সলনি আমি টকাৰ ডিজিটেল ৰূপটোহে ব্যৱহাৰ কৰো৷ বেংকত থকা জমা-ধনৰ বিপৰীতে বেংকে প্ৰদান কৰা ডেবিট কাৰ্ডেৰেও বিভিন্ন সময়ত সেৱা বা দ্ৰব্যৰ সমমুল্যৰ ধন পৰিশোধ কৰিব পাৰি৷ আনহাতে ক্ৰেডিট কাৰ্ড হ’ল বেংক বা বিভিন্ন বিত্তীয় প্ৰতিষ্ঠানে প্ৰদান কৰা হ্ৰস্বকালীন ঋণৰ এক ডিজিটেল ৰূপ৷ ক্ৰেডিট কাৰ্ড ব্যৱহাৰ কৰিও বিভিন্ন সেৱা বা সামগ্ৰী ক্ৰয় কৰিব পৰা যায়৷ কিন্তু হ্ৰস্বকালীন ঋণৰ দৰেই সময়ে সময়ে ক্ৰেডিট কাৰ্ডেৰে ক্ৰয় কৰা মুল্য ক্ৰেডিট কাৰ্ড প্ৰদান কৰা বেংক বা বিভিন্ন বিত্তীয় প্ৰতিষ্ঠানক পৰিশোধ কৰিব লাগে৷\nডেবিট বা ক্ৰেডিট কাৰ্ডৰ সমান্তৰালভাৱে আন কিছুমান ব্যক্তিগত বিত্তীয় প্ৰতিষ্ঠানেও টকাৰ বিনিময়ত কিছুমান ডিজিটেল মুদ্ৰা কিছুসংখ্যক নিদিষ্ট গ্ৰাহকক ব্যৱহাৰৰ বাবে প্ৰদান কৰে৷ সেই গ্ৰাহকসকলে ডিজিটেল মুদ্ৰাখিনি বিভিন্ন সেৱা বা সামগ্ৰীৰ বিপৰীতে পৰিশোধ কৰিব পাৰে৷ বৰ্তমান সময়ত জনপ্ৰিয় হোৱা এনে কেইটিমান সেৱা হ’ল PAYTM, Airtel Money ইত্যাদি৷ পিছে এইবোৰ হ’ল এখন দেশৰ ভৌগোলিক সীমাৰ ভিতৰত ব্যৱহাৰ হোৱা ডিজিটেল মুদ্ৰা৷ বৰ্তমানৰ এক জনপ্ৰিয় তথা বিতৰ্কিত মুদ্ৰাৰ বিষয়ে কবলৈ ওলাইছো৷\nবিটকইন – এক সাংকেতিক মুদ্ৰা৷ এই মুদ্ৰাবিধ যিমানেই ৰহস্যময় সিমানেই আমোদজনকো৷ বিশ্বৰ ভৌগোলিক সীমাৰ পৰিধি ভাঙি এই ৰহস্যময় মুদ্ৰাবিধে লাহে লাহে পৃথিৱীৰ এক লেখত লবলগীয়া মুদ্ৰাৰ প্ৰকৃতি ধাৰণ কৰিছে৷কোনো এক অখ্যাত তথা আজিলৈকে উৱাদিহ নোপোৱা এগৰাকী ৰহস্যময় গণিতজ্ঞ তথা কম্পিউটাৰ প্ৰগ্ৰেমাৰ হ’ল – ছাটোছি নাকামোটো (satoshi nakamoto)৷ যোৱা ২০০৮ চনৰ কথা৷ ছাটোছি নাকামোটো নামৰ এগৰাকী কম্পিউটাৰ প্ৰগ্ৰেমাৰে পৰীক্ষামুলকভাৱে বিটকইন নামৰ এক ‘ক্ৰাইপ্টোকাৰেন্সী’ বা সাংকেতিক মুদ্ৰাৰ সূচনা কৰিছিল৷ আচলতে এই বিটকইনৰ কোনো ভৌতিক ৰূপ নাই, অৰ্থাৎ টকা বা ডলাৰৰ দৰে নোট, পইচা আদি নাথাকে৷ কেবল কম্পিউটাৰতহে কিছু জটিল গাণিতিক ক’ডৰ ৰূপত এই মুদ্ৰা সঞ্চিত হৈ থাকে৷ লাহে লাহে এই বিটকইনৰ ব্যৱহাৰ হবলৈ ধৰিলে৷ আচল কথা হ’ল যে বিটকইনে বৰ্তমানৰ অৰ্থ্যব্যৱস্থাৰ কিছুমান দুৰূহ তথা সমাধা কৰিব নোৱাৰা সমস্যাৰ সমাধানৰ পথ দেখুৱাইছিল৷\nসাধাৰণ মুদ্ৰাৰ এক প্ৰধান সমস্যা হ’ল যে বিভিন্ন দেশৰ বিভিন্ন অৰ্থব্যৱস্থাৰ বাবে ভিন্ন ধৰণৰ মুদ্ৰা ব্যৱহাৰ হয় আৰু ইখন দেশৰ মুদ্ৰা আন দেশত ব্যৱহাৰ নহয়৷ আন এটা প্ৰধান সমস্যা হ’ল সাধাৰণ মুদ্ৰাক কোনো সময়তে অনুসৰণ কৰিব নোৱাৰি আৰু এয়া অতি সোনকালেই ক’লা ধনলৈ পৰিৱৰ্তিত হোৱাৰ অৱকাশ থাকে৷ কথাটো বুজিবলৈ আমি এটা সৰু উদাহৰণ লব পাৰো – ‘এটিএম’ বা বেংকৰ পৰা ওলোৱাৰ পাছত টকাখিনি হাত বাগৰি কাৰ হাতলৈ গৈছে তাক জানিবৰ কোনো উপায় নাথাকে৷ কিন্তু ডিজিটেল মুদ্ৰাৰ ক্ষেত্ৰত এই তথ্যখিনি সম্পূৰ্ণৰূপে সুৰক্ষিত হৈ থাকে৷ বিটকইনৰ সুৰক্ষা প্ৰণালীও বৰ সুদৃঢ়৷ প্ৰতিটো বিটকইনৰ ব্যৱহাৰৰ তথ্য সম্পূৰ্ণৰূপে সুৰক্ষিত হৈ থাকে৷ আন এটা গুৰুত্বপুৰ্ণ কথা হ’ল বৰ্তমানলৈ কিমান মুদ্ৰা বা টকা এখন দেশৰ অৰ্থব্যৱস্থাত প্ৰচলিত হৈ আছে কোনেও নাজানে বা জনাটো অতি কঠিন৷ কিন্তু প্ৰতিটো ‘বিটকইন’ৰ তথ্য সুকীয়াকৈ বহু ‘ডাটাবেছ’ত সংৰক্ষিত হৈ থাকে৷\n‘বিটকইন’ৰ আমোদজনক কথাটো হ’ল যে এই বিশেষ ডিজিটেল মুদ্ৰাবিধ পৃথিৱীৰ যিকোনো মানুহেই কম্পিউটাৰত নিজেই সৃষ্টি কৰি লব পাৰে৷ কম্পিউটাৰ এটাৰ ‘প্ৰচেছিং’ৰ শক্তিখিনি ব্যৱহাৰ কৰাৰ বিনিময়ত পুৰস্কাৰ হিচাপে বিটকইন লাভ কৰা যায়৷ সৰলকৈ কবলৈ হ’লে কম্পিউটাৰ এটাৰেই বিটকইন সৃষ্টি কৰি ল’ব পৰা যায়৷ এই প্ৰক্ৰিয়াটো ‘বিটকইন খনন’ (bitcoin mining) বুলি অভিহিত হৈছে৷ এই জটিল প্ৰক্ৰিয়াটোত বিটকইনৰ প্ৰতিটো লেনদেনক বিশেষভাৱে ‘ভাৰ্চুৱেল’ হিচাপৰ বহী (ledger) কিছুমানত অন্তৰ্ভুক্ত কৰা হয়৷ এই হিচাপৰ খতিয়ানসমূহক ‘ব্লকচেইন’ (Blockchain) বুলি জনাজাত৷ এই ‘ব্লকচেইন’সমূহৰ কাৰিকৰী কাৰ্য্যসমূহ এটা নেটৱৰ্কত থকা কম্পিউটাৰসমূহত চলি থকা বিটকইন মাইনিং ছফটৱেৰসমূহৰ দ্বাৰা স্বয়ংক্ৰিয়ভাৱে পৰিচালিত হয়৷ এই ‘ব্লকচেইন’সমূহত ‘বিটকইন’ৰ সমস্ত তথ্য সঞ্চিত হৈ থাকে৷ ‘ব্লকচেইন’সমূহত ‘বিটকইন’ৰ তথ্যসমূহ সংৰক্ষিত আৰু গাণিতিকভাৱে জুকিয়াই চোৱাৰ বিনিময়ত নতুন ‘বিটকইন’ৰ সৃষ্টি হয়৷ কিছুমান ছফটৱেৰ ক’ম্পেনীয়ে নিজৰ ছফটৱেৰসমূহতো গ্ৰাহকৰ অজ্ঞাতে ‘বিটকইন মাইনিং’ প্ৰোগ্ৰাম সুমুৱাই দি ব্যৱহাৰকাৰীসকলৰ কম্পিউটাৰৰ প্ৰচেছৰৰ এক বৃহৎ অংশৰ শক্তি ‘বিটকইন মাইনিং’ৰ বাবে ব্যৱহাৰ কৰে৷ উদাহৰণস্বৰূপে বৰ্তমান বিশ্বৰ এটা সৰ্বজনপ্ৰিয় ট’ৰেণ্ট (torrent) ছফটৱেৰ য়ুট’ৰেণ্টত (uTorrent) থকা এটা গোপন ‘বিটকইন মাইনিং’ প্ৰোগ্ৰামৰ কথা উনুকিয়াব পাৰি৷\nপিছে বৰ্তমান বিশ্বৰ বহুদেশত ‘বিটকইন’ এক গ্ৰহণযোগ্য মুদ্ৰা হিচাপে পৰিগণিত হৈছে৷ বিটকইনৰ বিনিময়ত সামগ্ৰী বা সেৱা গ্ৰাহকে ক্ৰয় কৰাৰ সুবিধাৰ উপৰিও ‘বিটকইন’ক আন মুদ্ৰালৈ সলনি কৰিব পৰা ব্যৱস্থাও বিশ্বৰ বহু দেশতে চালুকীয়াভাৱে হলেও আৰম্ভ হৈছে৷ পিছে বিটকইন মাইনিং প্ৰক্ৰিয়াটো ইমান সহজ নহয়৷ ইচ্ছা কৰিলেই কম্পিউটাৰ এটাৰে বিটকইন সৃষ্টি কৰিব পৰা নাযায়৷ প্ৰতি ২০১৬ টা ‘বিটকইন’ৰ ‘ব্লক’ সৃষ্টিৰ লগে লগে সমগ্ৰ প্ৰক্ৰিয়াটোত দৰকাৰ হোৱা শক্তিৰ পৰিমাণ স্বয়ংক্ৰিয়ভাৱে বাঢ়ি যায়৷ এই ক্ষেত্ৰত প্ৰয়োজন হোৱা বিদ্যুত শক্তি বা শক্তিশালী কম্পিউটাৰৰ দামৰ তুলনাত সৃষ্টি কৰিব পৰা ‘বিটকইন’ৰ মুল্যৰ বহু কম হোৱাও দেখা যায়৷ দিন যোৱাৰ লগে লগে বিটকইনৰ দাম বৃদ্ধি হয় আৰু তাৰ সমান্তৰালভাৱে বিটকইন সৃষ্টিৰ বাবে প্ৰয়োজন হোৱা কম্পিউটাৰৰ শক্তিও বাঢ়ি যায়৷ বৰ্তমান এটা বিটকইনৰ মুল্য ভাৰতীয় টকাৰ হিচাপত প্ৰায় ১.৩০ লাখ টকা৷ প্ৰায় পাঁচ বছৰ আগতে এটা ‘বিটকইন’ৰ মুল্য আছিল প্ৰায় ছহেজাৰ টকা৷\nবৰ্তমান ভাৰততো ‘বিটকইন’, ইথাৰিয়াম (Ethereum) বা এনেধৰণৰ ‘ডিজিটেল ক্ৰাইপ্টোকাৰেন্সী’ৰ লেনদেন আৰম্ভ হৈছে৷ বহুকেইটা ভাৰতীয় ৱেবছাইট বা ‘এণ্ড্ৰইড এপ’ৰ জৰিয়তে বিটকইন বা এনেধৰণৰ ‘ক্ৰাইপ্টোকাৰেন্সী’ৰ লেনদেন কৰিব পাৰি৷ ইয়াৰ কিছুমান হ’ল unocoin, zebpay, bitxoxo ইত্যাদি৷ ভাৰতত ‘বিটকইন’ বা এনেধৰণৰ ‘ক্ৰাইপ্টোকাৰেন্সী’ৰ প্ৰচাৰ আৰু প্ৰসাৰৰ বাবে Digital Assets and Blockchain Foundation India ( DABFI) নামৰ সংস্থা এটাও গঠন হৈছে৷\nএই সংস্থাটোৱে ভাৰতৰ সৰ্বসাধাৰণৰ মাজত ‘ডিজিটেল ক্ৰাইপ্টোকাৰেন্সী’ৰ সচেতনতা আৰু গ্ৰহণযোগ্যতাৰ বাবে বৰ্তমান কিছু পদক্ষেপ হাতত লৈছে৷ শেহতীয়াকৈ ভাৰত চৰকাৰেও এই নতুন মুদ্ৰাবিধৰ প্ৰচলনৰ দিশটো চোৱাচিতা কৰাৰ বাবে তথা আইনী দিশসমূহ পৰ্য্যালোচনা কৰাৰ বাবে কেন্দ্ৰীয় চৰকাৰৰ দ্বাৰা পৰিচালিত ৱেৱছাইট mygov.in ত এইবিষয়ক আলোচনাৰ বাবে সাধাৰণ ৰাইজৰ মতামত আহ্বান কৰাও পৰিলক্ষিত হৈছে৷\nমানৱ সভ্যতাৰ ইতিহাসত লেনদেনৰ মাধ্যম হিচাপে কড়ি, স্বৰ্ণমুদ্ৰাৰ পৰা আৰম্ভ হৈ আজিৰ ‘ডিজিটেল ক্ৰাইপ্টোকাৰেন্সী’ৰ যুগ পাইছে৷ অনাগত দিনত লেনদেনৰ বাবে সমগ্ৰ পৃথিৱীয়ে এইবিধ মুদ্ৰাকেই আকোৱালি লোৱা নোলোৱা কথাটো হয়তো সময়েহে ক’ব৷\n← চিত্ৰশিল্পী বিষ্ণু ৰাভা – লুকীমনি বৰুৱা\nগণিত কি? কিয়? – খনিন্দ্ৰ ভূষণ মহন্ত →


ব্যৱহাৰ | Sericulture Information Linkages And Knowledge System2 Sericulture Information Linkages and Knowledge System, SILKS\nৰেচম পালন তথ্য ও জ্ঞান ব্যৱস্থা (চিল্কচ্)ৰেচম পালনৰ লগত জৰিত পৰিকল্পনাকাৰী,\nওয়েস্ট বেঙ্গল ম.ই .স.\nৰেচম ডেভেলপেড উসিং ওপেন সোর্সেস\nসফত্বারেস এন্ড স্ট্যান্ডার্ড\nৰেচম শিল্পৰ পৰিকল্পনা আৰু\nউন্নয়নৰ এটি একক খিড়িকী ব্যৱস্থা\nHome > ব্যৱহাৰ\nৰেচম পালন তথ্য\nও জ্ঞান ব্যৱস্থা\nকপিরাইট @ টো১৮. ডিগনেড এন্ড ডেভেলপেড বই উত্তৰ পূর্বাঞ্চল মহাকাশ প্রয়োগ কেন্দ্র


'কোনোবাখিনিত মই একেবাৰেই ভৰষাত ল'ব নোৱাৰো পুৰুষক। ভালপোৱাক আস্থাত ল'ব নোৱাৰো। তুমি জানা। তুমি সকলো জানা। কিজানি মই বৰ প্ৰেমহীন মানুহ।তোমাক হেৰুৱাব বিচৰা নাছিলো।কিন্তু হেৰুৱাই পেলালো।একেবাৰেই হেৰুৱাই পেলালো। মই অসম এৰি যাবলৈ ওলাইছো। এটা NGOত join কৰিছো। তেওঁলোকৰ প্ৰজেক্ট এটাৰ কামত মধ্যপ্ৰদেশৰ ভিতৰুৱা গাওঁ এখনলৈ যাম। পাচ বছৰৰ কাৰণে এগ্ৰিমেণ্ট ছাইন কৰিছো। যোৱাৰ আগত তোমাক এবাৰ লগ পাবলৈ মন গ'ল।'\nআজি পুৱা পূৰ্বাক ষ্টেচনত লগ কৰিবলৈ গৈছিল সি। লাগেজখিনিৰ ওপৰত তাই থমথমকৈ বহি আছিল। সি গৈ পাওতে তাইৰ কাষত মাকো আছিল।\n'অহ্ তুমি আহিলা। '\nঠিক যেন সি আহিব বুলি তাই ভাবিছিল।\nসি কেতিয়াবাটে দিয়া বাহৰ বেকক্লিপ ডালেৰে বন্ধা তাইৰ চুলিখিনিলৈ সি কেইবাবাৰো চাইছিল। চুলিখিনিত হাত ফুৰাই দিলে তাই বৰ ভাল পায়। ষ্টেচনত শেষবাৰৰ বাবে তাইক লগ পাই তাৰ বৰ মন গৈছিল তাইৰ চুলিখিনিত হাত ফুৰাবলৈ।\nতাই গ'লগৈ। লগত আৰু দুজনী ছোৱালী গৈছে। প্ৰজেক্ট কৰ্ডিনেটৰ জনে আটাইকেইগৰাকীৰে দায়িত্ব লৈ নিবলৈ আহিছিল।\nডবাটোৰ ভিতৰলৈকে সি উঠি আহিছিল।\n'কিয় নোৱাৰিম ? পাৰিবই লাগিব।'\nনামি অহাৰ সময়ত তাই তাক দুয়োহাতে আকোৱালি ধৰিছিল- 'শুনা, একেবাৰে পাহৰি যোৱা মোক। আৰু কেতিয়াও যোগাযোগ নকৰিবা। আমি আৰু কেতিয়াও লগ নাপাওঁ। মোৰ কথা নাভাবিবাই। নিজৰ জীৱনটো ধুনীয়াকৈ আগবঢ়াই নিয়া।মই ভালে থাকিম।'\nস্বেচ্ছাই বাচি লোৱা জীৱন এটাৰ বাটত তাৰ মৰমৰ ছোৱালীজনী গ'লগৈ।\nসি জানে,পূৰ্বাৰ ঘাঁবোৰ চিনি পায়। কিন্তু সেই ঘাঁবোৰে যে তাইক এনেকৈ ৰেপি থাকে সেই কথা তাৰ কাহানিও ভবা নহ'ল।কিয় নাভাবিলে সি।\nতাইতো বহুখিনি কথাই কৈছিল তাক।\n'গ'ল। যাবলৈ দে। ভালে থাকক। তয়ো এতিয়া আঠুমূৰীয়া বুঢ়াটোৰ দৰে গুম মাৰি বহি থাকিব নালাগে।'\nকথাখিনি খাৰাংখাচ যেন লাগিলেও বৰ মৰমেৰে তথাগতই ক'লে বৰুণক।\nবৰুণে একো নামাতিলে।\nকিবা এটা হাহাকাৰ হৈছে তাৰ বুকুত। আগতে নোহোৱা হাহাকাৰ।\nসেইদিনা সেই গছজোপাৰ তলৰ বেঞ্চখনত বহি থাকোতেও তাই বুকুৰ ঘাবোৰৰ কথা কৈছিল।\n'ক্লাছ টুৰ ছোৱালী এজনীয়ে কি জানে কোৱা। এতিয়া তেনেকুৱা বয়সৰ কণমানিবোৰ দেখিলে নিজলৈ কিবা অদ্ভুত feel এটা হয়। সেইকণ বয়সত মই মোক protect কৰিব লগা পৰিস্থিতি হৈছিল। কি কৰিম কোৱা! সকলো মতা মানুহ তেনেকুৱা যেনেই লাগে।'\nতাই এধানমান বয়সত হেৰুৱাই পেলোৱা বিশ্বাস সি ওভতাই আনিব নোৱাৰিলে! নোৱাৰিলেনে নে সি এই বিষয়ে নাভাবিলেই।\nইমান দিনিয়া সম্পৰ্ক এটাত সৰ্বোচ্চ ঘণিষ্ঠতালৈ গৈও থমকি ৰোৱা সময়বোৰত সি তাইৰ অসহায়তাক উপলব্ধি কৰিও কিয় তাৰ পৰা ওলাই অহাৰ বাট এটা একেলগে বিচাৰিব নোৱাৰিলে। কিমান বাৰ সি বিৰক্ত হৈছিল। কিমান দিন সি তাই বেয়া পোৱা স্বত্বেও ইটোৰ পিছত সিটো চিগাৰেট জ্বলাইছে তাইৰ সন্মুখত। তাতকৈও ভয়ানক নিচাৰ সেই অকণমানি বটল তাই তাৰ হাতৰ পৰা থপিয়াই নৰ্দমালৈ দলিয়াই দিওঁতে সিয়েইতো তাইক দিনৰ পিছত দিন উপেক্ষা কৰি চলিছিল। নাযাওঁ বুলিয়েই নোযোৱাকৈ আছিল তাইৰ কাষলৈ। মাত এষাৰো দিয়া নাছিল তাইক।\nতথাগতৰ কোঠাৰ লেতেৰা তুলিখনত বাগৰি বৰুণে নিজৰ আউল বাউল চুলিবোৰ মাজে মাজে খামুচি ধৰিছে। ক'ৰবাত ভুল হৈ গ'ল তাৰ। ভয়ানক স্পৰ্শৰ স্মৃতি কঢ়িয়াই জুৰুলা হোৱা ছোৱালীজনীক সি আৱৰি ৰাখিব নোৱাৰিলে।\nঅথচ পূৰ্বাৰ আচৰণৰ বিসংগতিৰ বিষয়ে সি পঢ়িছিল। এনেবোৰ সমস্যাৰ সু চিকিৎসা আছে বুলিও সি জানিছিল। তাইক কোৱা নহ'ল।সি কেৱল ভাবি থাকিলে সম্পৰ্কটো স্বাভাৱিক কৰিবলৈ সি অকণমান আৰ্থিক ভাৱে স্বচ্ছল হ'লে পূৰ্বাক চিকিৎসা কৰাব। লাহে লাহে তাই শৈশৱৰ সেই ভয়লগা কথাবোৰ পাহৰি যাব।\nক'বলগীয়া কথাবোৰ সময়ত নোকোৱাৰ কাৰণে কত সম্পৰ্কই চাগে এনেকৈ হেৰাই যায়।\nপূৰ্বাৰ নামত অনি:শেষ প্ৰাৰ্থনা এটা সি ওৰে জীৱন কঢ়িয়াব। তাইৰ কুশল কামনা তাৰ এটা অভ্যাস হ'ব । এইবোৰে তাইৰ যাতনাৰ ভৰ কমাবনে? নকমাব,কেতিয়াও নকমাব চাগে।তাই নিজেই নিজৰ পোহৰ হ'ব পাৰিবনে? যদি পাৰে সেই পোহৰবোৰ তাই আনলৈকো লৈ যাব পাৰিব। যদি নোৱাৰে, সদায়েই বিশ্বাসহীনতাৰ যাতনাৰ পৃথিৱীএখনত তাই কেনেকৈ জীৱ?\nএকো মাত নমতাকৈ সি তথাগতৰ কোঠাৰ পৰা ওলাই আহিল। তথাগতই বাহী বজাইছে। মিছিং নিচুকনি গীত এটাৰ সুৰ এটা সি বাহীত তুলিছে। ইমান কোমল। ইমান মিঠা।\nআজি ইমান কোমল, ইমান মিঠা তাৰ সহ্য হোৱা নাই।\nএকো নভবাকৈয়ে সি আহি অদিতি বাইদেউৰ ঘৰ পালেহি।\nবাহিৰৰ বাৰাণ্ডাখনত অদিতি বাইদেউৱে নীড়ৰ সৈতে লুডু খেলি আছিল। তাক দেখি নীড় একেবাৰে জপিয়াই উঠিল।\n'বৰুণ মামা,তুমি মোৰ পাৰ্টিৰ দেই। মাক হৰুৱাম আমি।' কণমানি নীড়ক ক'লে বুজিব জানো- আজি যে সি নিজেই ধৰাশায়ী হৈ আহিছে।\n'আজি মই দৰ্শকহে হ'ম দেই।নেখেলো।'\nঅদিতি বাইদেউৱে তাৰ মুখলৈ চাইছে। নীড়ক কাহানিও না নোকোৱা বৰুণৰ এই আচৰণ বুজিবলৈ যত্ন কৰিছে হয়তো।\nপূৰ্বাক সি কাহানিও ক'ব নোৱাৰে-কেতিয়াবা তাৰ অদিতি বাইদেউৰ প্ৰতি বৰ মায়া হয়। আনকি অদিতি বাইদেউৰ কাষত নিমাতে নিতালে বহু পৰ বহি থাকিবলৈ মন যায় তাৰ। নিচাগ্ৰস্ত সময়ৰ উন্মাদনাত তাৰ কেতিয়াবা অদিতি বাইদেউৰ বৈ পৰা চকুযোৰ ওঠেৰে চাকি চাবলৈ মন যায়। এটা লহমাৰ বাবে এনে হয়। এনে হোৱাৰ পিছতে অপৰাধবোধ হয়। প্ৰথম যৌৱনৰ দিনবোৰত হোৱা একান্ত ব্যক্তিগত অভ্যাস এটাৰ পিছত হোৱাৰ দৰে অপৰাধবোধ। অথচ এৰি পেলাব নোৱাৰি, ঠিক তেনেকুৱাই এক অপৰাধবোধত ভোগে অদিতি বাইদেউৰ নামত দূৰ্বল হৈ পৰো যেন হোৱা মুহূৰ্তটোত।\nঅথচ এই মানুহজনীক সি হৃদয়েৰে সন্মান কৰে। মানুহগৰাকীৰ মমতাক উপলব্ধি কৰে। মানুহগৰাকীৰ সংগ্ৰামখনক সি বুজি পায়। মানুহগৰাকীক পোৱাৰ কোনো বাসনাই নাই তাৰ। তাৰ পিছতো এনে হয়। কিয় হয় ? এই কথা গম পালে পূৰ্বাৰ পুৰুষৰ ওপৰত থকা untrust বাঢ়ি যাব। তাই অবিশ্বাসৰ অন্ধকাৰত আৰু বেছিকৈ ছটফটাব। সচা হ'লেও সেয়ে হয়তো কিছুমান কথা একান্ত আপোনজনকো কোৱা নহয়।\nপূৰ্বা গুচি গ'ল।\nভৰ এটা বুকুত দি থৈ গ'ল।\nএই ভৰ আজৰাই নথ'লে সি বৰ কষ্ট পাইছে। এই কথা সি কাক কয়?\nশূন্যতাৰ সিপাৰে তথাগত খণ্ড-২৫\nউৎকট গৰম পৰিছে। তথাগতৰ স্বৰ্গ দপদপাই থকা জুই একুৰা সামৰি থকা চৌকা যেন হৈছে। অসহ্য লাগিছে তাৰ। যোৱা নিশা বহুত পলমকৈ শুইছে সি। আচলতে শোও বুলি তেতিয়াও শোৱা নাছিল সি। ৰুকুনী বুঢ়ীৰ ল'ৰা গণেশ মৰিল। খবৰটো আজ


বানপানীৰ পিছৰ পৰিবেশ আৰু আমি লবলগীয়া সাবধানতা — Vikaspedia\nসমগ্ৰ অসমত প্ৰলয়ঙ্কৰী বানপানীয়ে যি এক ভয়ানক পৰিবেশৰ সৃষ্টি কৰিলে তাতকৈ ভয়ানক আন এক পৰিবেশৰ মোকাবিলা কৰিবলৈ অসমৰ সমূহ বানাক্ৰান্ত মানুহৰ লগতে ৰাজ্যখনৰ স্বাস্থ্যকৰ্মী সকল নিজকে প্ৰস্তুত কৰি তুলিবলৈ ব্যৱস্থা হাতত লোৱাৰ সময় সমাগত। কাৰণ বানপানীয়ে সাধাৰণতে যিমান মানুহৰ প্ৰাণ কাঢ়ি নিয়ে তাতকৈ বানপানী গুচি যোৱাৰ পিছত বানাক্ৰান্ত অঞ্চলত দেখা দিয়া মহামাৰীৰ বাবে বহু বেছি মানুহৰ মৃত্যু হোৱাৰ সম্ভাৱনা থাকে। বানপানীৰ সময়ত বিভিন্ন বৈদ্যুতিন মাধ্যমে বানাক্ৰান্ত অঞ্চলৰ দুখ দুৰ্দশাৰ পৰিবেশ লাইভ টেলিকাষ্ট কৰি সমগ্ৰ বিশ্বক দেখুৱালেও বানপানী গুচি যোৱাৰ পিছত বানাক্ৰান্ত অঞ্চলত সাম্ভাব্য মহামাৰীৰ বিষয়ে কোনো সজাগতা মূলক অনুষ্ঠান কৰা দেখা নাযায়। সেয়ে ৰাজ্যখনৰ এক সৰু স্বাস্থ্যকৰ্মী হিচাপে আপোনালোকক বানাক্ৰান্ত অঞ্চলত সাম্ভাব্য মহামাৰী আৰু আমি লবলগীয়া সাবধানতা সম্বন্ধে অলপ লিখিবলৈ চেষ্টা কৰিলোঁ।\nবানপানী গুচি যোৱাৰ পিছত বানাক্ৰান্ত অঞ্চলত সাধাৰণতে মূলতঃ দুই ধৰণৰ বেমাৰৰ সংক্ৰমণ হোৱা দেখা যায় যিবিলাকে যিকোনো সময়ত মহামাৰীৰ ৰূপ ধাৰণ কৰিব পাৰে ।\n(১) Water Born Diseases অৰ্থাৎ লেতেৰা পানীৰ জৰিয়তে বিয়পা বেমাৰ যেনে- কলেৰা বা ডায়েৰিয়া, টাইফয়েড জ্বৰ, হেপাটাইটিছ এ, লেপ্টস্পাইৰছিছ ইত্যাদি\n(২) Vector Born Diseases অৰ্থাৎ মহ বা তেনেকুৱা জীৱৰ জৰিয়তে বিয়পা বেমাৰ যেনে-মেলেৰিয়া, ডেঙ্গি, ৱেষ্ট নাইল ফিভাৰ ইত্যাদি\nওপৰত উল্লেখ কৰা দুয়ো ধৰনৰ বেমাৰ যদিও বানাক্ৰান্ত অঞ্চলসমূহত মহামাৰী ৰূপে থিয় দিয়াৰ সম্ভাৱনা থাকে তথাপিও চহৰাঞ্চলত বিশেষকৈ vector born diseases অৰ্থাৎ মেলেৰিয়া, ডেঙ্গি আদি হোৱাৰ সম্ভাৱনা অধিক। ইফালে গাওঁ অঞ্চলত মেলেৰিয়া ডেঙ্গিৰ উপৰিও কলেৰা বা ডায়েৰিয়া, টাইফয়েড জ্বৰ ইত্যাদি হোৱাৰ খুব সম্ভাৱনা থাকে। বানপানী গুচি যোৱাৰ পিছত বানাক্ৰান্ত অঞ্চলত সাধাৰণতে অত্যাধিক লেতেৰা পৰিবেশে বিৰাজ কৰে... বিশুদ্ধ খোৱা পানীৰ অভাৱ, যতে ততে প্ৰেচাব পায়খানা কৰা, লেতেৰা পানীৰেই গা ধোৱা বা প্ৰেচাব পায়খানা কৰা, বাৰীৰ শাক পাচলি বানপানীত নষ্ট হৈ যোৱাৰ ফলত অপুষ্টিকৰ আৰু লেতেৰা খাদ্য খোৱা, গ্ৰাম্যাঞ্চলৰ সৰু লৰা ছোৱালীয়ে লেতেৰা বোকা পানীত খেলা ধূলা কৰা, পিছ পৰা চৰ অঞ্চলত বানাক্ৰান্ত বহুত মানুহ একেলগে এটা নিৰ্দিষ্ট ঠাইত কেম্প কৰি থকা, বানপানী গুচি যোৱাৰ পিছত প্ৰচন্ড ৰদ বা গৰম, চহৰাঞ্চলত যতে ততে লেতেৰা পানী জমা হোৱাৰ ফলত তাত বেমাৰ সৰবৰাহকাৰী মহৰ অত্যাধিক বংশবৃদ্ধি ইত্যাদিয়ে বানাক্ৰান্ত অঞ্চলসমূহৰ পৰিবেশ আৰু অধিক অস্বাস্থ্যকৰ কৰি তোলে। ইয়াৰ উপৰিও বানপানী গুচি যোৱাৰ পিছত গ্ৰাম্যাঞ্চলত যতে ততে জমা হৈ থকা লেতেৰা পানীত আবদ্ধ হৈ থকা সৰু সৰু মাছ অত্যাধিক খোৱাৰ ফলতো ডায়েৰিয়া বা ডিচেন্ট্ৰি হোৱাৰ সম্ভাৱনা থাকে। বানাক্ৰান্ত অঞ্চলত মানুহ বিলাক লেতেৰা পানীৰ সংস্পৰ্শলৈ আহিলেই সেয়া খোৱাৰ মাধ্যমেৰেই হওঁক বা ব্যৱহাৰৰ মাধ্যমেৰেই হওঁক, বেমাৰৰ বীজাণুবিলাক তৎক্ষণাৎ মানুহৰ দেহলৈ বিয়পি যোৱাৰ সম্ভাৱনা থাকে কিন্তু তৎমুহূৰ্ততে বেমাৰৰ লক্ষণবোৰ দেখা নিদিবও পাৰে। মানুহৰ দেহত বেমাৰৰ বীজানু সুমোৱা আৰু বেমাৰৰ লক্ষণ দেখা দিয়াৰ মাজত কিছু সময়ৰ প্ৰয়োজন হয় যাক চিকিৎসা বিজ্ঞানৰ ভাষাত incubation period বুলি কয় আৰু সেই কাৰণে কেতিয়াবা বানপানী গুচি যোৱাৰ দুই তিনি সপ্তাহ পিছতহে বেমাৰৰ প্ৰাদূৰ্ভাৱ বেছি হোৱা দেখা যায়। এই সময়ত বানাক্ৰান্ত মানুহৰ দেহত দেখা দিয়া সাধাৰণ লক্ষণসমূহ হল-\nজ্বৰ, মূৰৰ বিষ, পেটৰ ভিতৰত কামোৰৰ নিচিনা বিষ আৰু ডায়েৰিয়া অৰ্থাৎ অত্যাধিক পনীয়া শৌচ।\nইয়াৰ উপৰিও লেপ্টস্পাইৰছিছৰ প্ৰাৰম্ভিক সাধাৰণ লক্ষণ যেনে জ্বৰ, গাৰ বিষ, মূৰৰ বিষ ইত্যাদি হেপাটাইটিছ এ ৰ সাধাৰণ লক্ষণ যেনে সামান্য জ্বৰৰ লগতে ভোক নলগা, অলস বা দুৰ্বলতা, বমিৰ ভাব, পেটৰ বিষ, অত্যাধিক হালধীয়া প্ৰেচাব বা পায়খানা, চকু আৰু ছালৰ ৰং হালধীয়া হোৱা দেখা দিব পাৰে।\nটাইফয়েড জ্বৰৰ প্ৰাৰম্ভিক সাধাৰণ লক্ষণ যেনে মূৰৰ বিষ, অত্যাধিক জ্বৰ, পনীয়া শৌচ, অৰুচি, টেঙা উগাৰ ইত্যাদি,\nকলেৰাৰ সাধাৰণ লক্ষণ যেনে অত্যাধিক পনীয়া শৌচ, বমি, পেটৰ বিষ ইত্যাদি,\nমেলেৰিয়াৰ সাধাৰণ লক্ষণ যেনে প্ৰচন্ড জ্বৰ লগতে মূৰৰ বিষ, কপি কপি জ্বৰ, ঠান্ডা লগা, বমি, গাৰ বিষ ইত্যাদি\nডেঙ্গিৰ প্ৰাৰম্ভিক সাধাৰণ লক্ষণ যেনে প্ৰচন্ড জ্বৰৰ লগতে অৰুচি, বমি, ছাল ৰঙা পৰি যোৱা, ছালৰ তলত তেজ গোট মাৰি সৰু সৰু ৰঙা দাগ হোৱা, খুব গাৰ বিষ, ইত্যাদি লক্ষণ দেখা দিব পাৰে। উপৰুক্ত লক্ষণসমূহ দেখা দিয়াৰ লগে লগে তৎক্ষণাৎ ওচৰৰ স্বাস্থ্যকেন্দ্ৰ বা চিকিৎসা কৰ্মীসকলৰ লগত যোগাযোগ কৰি প্ৰয়োজনীয় ব্যৱস্থা হাতত লব লাগে।\nবানাক্ৰান্ত অঞ্চলত বিভাগীয় স্বাস্থ্যকৰ্মী সকলে যথাসম্ভৱ প্ৰয়োজনীয় ব্যৱস্থা গ্ৰহণ কৰিলেও বানাক্ৰান্ত মানুহখিনি সজাগ নহলে চিকিৎসা কৰ্মীসকলে লোৱা কোনো ব্যৱস্থাই সেই অঞ্চলত উন্নত স্বাস্থ্য জনিত পৰিবেশৰ সৃষ্টি কৰিব নোৱাৰে। সেয়ে বানাক্ৰান্ত অঞ্চলসমূহত আমি সচেতন মহলে তলত দিয়া ধৰণে সজাগতাৰ ব্যৱস্থা কৰিব লাগে...\n1. বিশুদ্ধ খোৱা পানীৰ ব্যৱস্থা কৰিব লাগে আৰু যদি বিশুদ্ধ পানীৰ ব্যবস্থা নাই তেন্তে পানী উতলাই গৰম কৰি নাইবা পানীৰ লগত ক্লৰিন টেবলেট মিহলাই খাব লাগে।\n2. বেছি বেছি ORS খাব লাগে।\n3. জ্বৰৰ কাৰণে antipyretic বা analgesics টেবলেট খাব লাগে ।যিকোনো জ্বৰৰ ক্ষেত্ৰত তৎক্ষণাৎ তেজ পৰীক্ষাৰ ব্যবস্থা কৰিব লাগে।\n4. খোৱা বোৱাৰ আগতে নিজৰ হাত চাবোনেৰে পৰিস্কাৰ কৰি লব লাগে।\n5. খোৱা খাদ্য ঢাকি ৰাখিব লাগে আৰু খোৱা বস্তু খোৱাৰ আগত পৰিস্কাৰকৈ ধুই লব লাগে।\n6. লেতেৰা পানীৰ সংস্পৰ্শলৈ অহা পিন্ধা কাপোৰ কানি পৰিস্কাৰকৈ ধুই ৰাখিব লাগে, পাৰিলে পানীৰে উতলাই ধুব লাগে।\n7. সৰু লৰা ছোৱালীয়ে খেলা ধূলা কৰা পুতলা বা তেনে বস্তুক পৰিস্কাৰকৈ ধুই ৰাখিব লাগে।\n8. যিকোনো ধৰণৰ জ্বৰ, মূৰৰ বিষ, পেটৰ বিষ, পনীয়া শৌচ ইত্যাদি হলে তৎক্ষণাৎ ওচৰৰ স্বাস্থ্যকেন্দ্ৰ বা স্বাস্থ্যকৰ্মীৰ লগত যোগাযোগ কৰিব লাগে।\n9. শিবিৰ বিলাকত শৌচ প্ৰেচাবৰ কাৰণে স্বাস্থ্যসন্মত শৌচাগাৰৰ ব্যৱস্থা কৰিব লাগে।\n10. ঘৰৰ ওচৰত যিকোনো ঠাইত বা পাত্ৰত যাতে পানী আবদ্ধ হৈ নাথাকে তাৰ প্ৰতি চকু দিব লাগে।\n11. ৰাজনীতিবিদ সকলে ৰাজনীতি পৰিত্যাগ কৰি বানাক্ৰান্ত শিবিৰৰ মানুহ খিনিৰ বাবে পুষ্টিকৰ খাদ্য, বিশুদ্ধ খোৱা পানী, স্বাস্থ্যসন্মত শৌচাগাৰ ইত্যাদিৰ লগতে স্বাস্থ্যজনিত সজাগতাৰ ব্যৱস্থা কৰি লাগে।


অসম লোকসেৱা আয়োগ - পৰীক্ষা আৰু পাঠ্যক্ৰম - জ্ঞানচ'ৰা\nসঞ্জয় ডেকা 0\tOctober 11, 2020 12:33 am\t259\nঅসম লোকসেৱা আয়োগ বা চমুকৈ এপিএছচিয়ে জনসাধাৰণৰ সেৱা কৰিবলৈ যোগ্য প্ৰাৰ্থী নিযুক্ত কৰাৰ বাবে ৰাজ্যিক স্তৰৰ বিভিন্ন প্ৰতিযোগিতামূলক পৰীক্ষা অনুষ্ঠিত কৰে। এক বৈধ নিযুক্তি প্ৰক্ৰিয়াৰ জৰিয়তে অসমৰ প্ৰশাসনৰ উপৰিও অন্যান্য কেতবোৰ চাকৰিত নিয়োগৰ ব্যৱস্থা কৰে। এ পি এছ চিৰ জৰিয়তে নিযুক্তি লাভৰ বাবে প্ৰাৰ্থীসকলৰ ৰাজ্যৰ জনসাধাৰণক সেৱা কৰাৰ বাবে প্ৰয়োজনীয় শিক্ষাগত অৰ্হতা, দক্ষতা, যোগ্যতা, নেতৃত্বৰ প্ৰদানৰ ক্ষমতা, সততা আৰু উৎসাহ থাকিব লাগিব। ই হৈছে এক নিৰপেক্ষ আৰু স্বচ্ছ প্ৰক্ৰিয়া।\nঅসম লোকসেৱা আয়োগ হৈছে এক ভাৰতীয় চৰকাৰী সংস্থা। ভাৰত চৰকাৰ আইন,১৯৩৫ -ৰ বিধান অনুসৰি, ১ এপ্ৰিল ১৯৩৬ চনত অসম লোকসেৱা আয়োগ স্থাপন কৰা হৈছিল। ইয়াৰ মুখ্য কাৰ্যালয় হৈছে গুৱাহাটীৰ খানাপাৰাৰ জৱাহৰ নগৰত।\nঅসম লোকসেৱা আয়োগৰ কাৰ্যাৱলী:\nভাৰতৰ সংবিধানৰ অনুচ্ছেদ ৩২০, অংশ চতুৰ্দশত উল্লেখ কৰা অনুসৰি, আয়োগে অসম অসামৰিক সেৱাৰ সৈতে সম্পৰ্কিত সকলো বিষয়ৰ পৰামৰ্শ প্ৰদান কৰিব। আয়োগৰ অত্যাৱশ্যকীয় কামবোৰ নিম্নলিখিত ধৰণৰ-\n১) বিভিন্ন পদত অসম চৰকাৰৰ প্ৰাৰ্থীৰ পৰোক্ষ প্ৰয়োজনীয়তাৰ পৰামৰ্শ দিয়া।\n২) এজন বিষয়াৰ পদোন্নতিৰ ক্ষেত্ৰত সিদ্ধান্ত গ্ৰহণৰ বাবে চৰকাৰক পৰামৰ্শ দিয়া।\n৩) চৰকাৰৰ অধীনত ৰাজ্যত কাম কৰা আৰু আয়োগে নিয়োগ কৰা সকলো বিষয়ত চৰকাৰক পৰামৰ্শ দিয়া।\n৪) আয়োগে নিযুক্তিৰ নিয়ম আৰু পদ্ধতি তৈয়াৰ কৰাত চৰকাৰক পৰামৰ্শ প্ৰদান কৰে।\n৫) আয়োগৰ চৰকাৰী কৰ্মচাৰীসকলৰ সুৰক্ষা আৰু দৰমহা সম্পৰ্কীয় বিষয়বোৰৰ ওপৰত চৰকাৰক পৰামৰ্শ প্ৰদান কৰে।\n৬) আয়োগে ৰাজ্য চৰকাৰৰ বাবে বিভাগীয় পৰীক্ষা অনুষ্ঠিত কৰে।\nএপিএছচি-ৰ দ্বাৰা অনুষ্ঠিত পৰীক্ষাত অৱতীৰ্ণ হোৱাৰ বাবে যোগ্যতাৰ চৰ্ত:\nএপিএছচি পৰীক্ষাত অৱতীৰ্ণ হ’বলৈ, এজন প্ৰাৰ্থীয়ে আয়োগে নিৰ্ধাৰণ কৰা নিম্নলিখিত চৰ্তবোৰ পূৰণ কৰিব লাগিব।\n১। প্ৰাৰ্থীজন এজন ভাৰতীয় নাগৰিক হ’ব লাগিব।\n২। এপিএছচি পৰীক্ষাত অৱতীৰ্ণ হ’বলৈ, প্ৰাৰ্থীজনৰ বয়স ২১ বছৰ বা ২১ বছৰৰ কম হ’ব নালাগিব আৰু ৩৮ বছৰৰ অধিক হ’ব নোৱাৰিব।\nঅনুসূচীত জাতি আৰু অনুসূচীত জনজাতিৰ প্ৰাৰ্থীৰ বাবে বয়সৰ উৰ্ধসীমা ৫ বছৰৰ বাবে ৰেহাই দিয়াৰ ব্যৱস্থা আছে। অৰ্থাৎ প্ৰাৰ্থীজনে ৪৩ বছৰলৈকে অৱতীৰ্ণ হ’ব পাৰে। অন্যান্য পিছপৰা শ্ৰেণীৰ প্ৰাৰ্থীৰ বাবে ৩ বছৰৰ বাবে বয়সৰ উৰ্ধসীমা ৰেহায়ৰ ব্যৱস্থা আছে। বিশেষভাৱে সক্ষম প্ৰাৰ্থীৰ ক্ষেত্ৰতো ৫ বছৰৰ বয়সৰ উৰ্ধসীমা ৰেহায়ৰ ব্যৱস্থা আছে, অৰ্থাৎ প্ৰাৰ্থীজনে ৪৩ বছৰ বয়সলৈকে আবেদন কৰিব পাৰে। এজন প্ৰাৰ্থীৰ বয়সৰ সীমা স্বীকৃতিপ্ৰাপ্ত শিক্ষা বোৰ্ড বা পৰিষদে জাৰী কৰা হাইস্কুল শিক্ষান্ত পৰীক্ষা বা সমপৰ্যায়ৰ শিক্ষান্ত পৰীক্ষাৰ এডমিট কাৰ্ডৰ ওপৰত আধাৰিত কৰি গণনা কৰা হয়।\n৩। ভাৰতৰ কেন্দ্ৰ বা ৰাজ্য চৰকাৰে প্ৰণয়ণ কৰা আইন অনুসৰি প্ৰতিষ্ঠা লাভ কৰা কোনো বিশ্ববিদ্যালয় বা সংসদে প্ৰণয়ণ কৰা আইন অনুসৰি স্থাপন হোৱা কোনো শিক্ষা প্ৰতিষ্ঠান বা বিশ্ববিদ্যালয় অনুদান আয়োগ আইন, ১৯৫৬ অনুসৰি স্বীকৃতিপ্ৰাপ্ত কোনো শিক্ষা প্ৰতিষ্ঠানৰ পৰা ডিগ্ৰীধাৰী প্ৰাৰ্থী আবেদনৰ বাবে যোগ্য বিবেচিত হ’ব।\n৪। যদি আবেদনৰ অন্তিম তাৰিখৰ আগতে চূড়ান্ত ফলাফল প্ৰকাশ নাপায়, তেনেক্ষেত্ৰত প্ৰাৰ্থীয়ে আবেদন কৰিব নোৱাৰিব।\n৫। বিশেষভাবে সক্ষম ব্যক্তিসকলে প্ৰ-পত্ৰ পূৰণ কৰাৰ সময়ত পদটো উল্লেখ কৰি আবেদন কৰিব লাগে।\nএপিএছচি-ৰ জৰিয়তে নিযুক্তি হোৱা বিভিন্ন চাকৰি:\nএপিএছচিয়ে অসম চৰকাৰৰ বিভিন্ন খালী পদৰ বাবে প্ৰতি বছৰে বিভিন্ন পৰীক্ষা অনুষ্ঠিত কৰে। বিভিন্ন বিভাগত নিযুক্তিৰ বাবে অসম লোকসেৱা আয়োগে অনুষ্ঠিত কৰা বিভিন্ন পৰীক্ষাসমূহ:\nবিত্ত বিভাগৰ অধীনত অসম বিত্ত সেৱা (এফ এ অ’/টি অ’) (প্ৰত্যক্ষ নিযুক্তি)\nপৰিৱেশ আৰু বন বিভাগৰ অধীনত বনাঞ্চলিক বিষয়া নিযুক্তিৰ\nজুনিয়ৰ প্ৰশাসনিক পৰীক্ষা\nকৃষি বিভাগৰ অধীনত কৃষি উন্নয়ণ বিষয়াৰ নিযুক্তি\nউচ্চ শিক্ষা (কাৰিকৰী) বিভাগৰ অধীনত অসমৰ অভিযান্ত্ৰিক মহাবিদ্যালয়সমূহত অধ্যাপক নিযুক্তি\nপ্ৰাথমিক শিক্ষা বিভাগৰ অধীনত আই এফ আই চি (ইন-চাৰ্ভিচ এডুকেচন), ৰাজ্যিক শিক্ষা গৱেষণা আৰু প্ৰশিক্ষণ পৰিষদত ডি আই ই টি নিযুক্তি\nজনস্বাস্থ্য কাৰিকৰী বিভাগত সহকাৰী অভিযন্তা (চি) নিযুক্তি\nনগৰ উন্নয়ন বিভাগৰ অধীনত সহকাৰী গৱেষক নিযুক্তি\nএ পি এছ চি কাৰ্যালয়ত সহকাৰী প্ৰগ্ৰামাৰ নিযুক্তি\nমৎস্য পালন বিভাগৰ অধীনত মীন উন্নয়ণ বিষয়া তথা সহযোগী কেডাৰ নিযুক্তি\nউচ্চ শিক্ষা (কাৰিকৰী) বিভাগৰ অধীনত অসম পলিটেকনিচত প্ৰতিষ্ঠানত প্ৰবক্তা নিযুক্তি\nহস্ততাঁত আৰু বস্ত্ৰ শিল্প বিভাগৰ অধীনত এ.ই.(চিভিল)নিযুক্তি\nএপিএছচিৰ অধীনত প্ৰাৰ্থীৰ বাচনি প্ৰক্ৰিয়া:\nসংযুক্ত প্ৰতিযোগিতামূলক পৰীক্ষাত দুটা ক্ৰমাগত পৰ্যায় থাকে:\n১। প্ৰাৰম্ভিক পৰীক্ষা\n২।মুখ্য পৰীক্ষা (লিখিত আৰু সাক্ষাৎকাৰ)\n১। এপিএছচিৰ প্ৰাৰম্ভিক পৰীক্ষা (APSC Preliminary Examination)\nপ্ৰাৰম্ভিক পৰীক্ষাত দুঘণ্টাৰ বস্তুনিষ্ঠ প্ৰকাৰৰ একাধিক বিকল্প প্ৰশ্নৰ দুখন প্ৰশ্নকাকত থাকিব। প্ৰশ্নৰ উত্তৰ দিয়াৰ বাবে OMR (Optical Mark Recognition)Sheet প্ৰদান কৰা হ’ব। প্ৰাৰ্থীসকলে কেৱল ক’লা বল পেন ব্যৱহাৰ কৰিব লাগিব। OMR Sheet ত চিহ্নিত বিকল্পবোৰ সংশোধন কৰাৰ বাবে ইৰেজাৰ, ৰাসায়নিক, সংশোধন তৰল ব্যৱহাৰ কৰাটো নিষেধ, আৰু এনে ব্যৱহাৰৰ চিহ্ন থকা উত্তৰ শ্বীটবোৰৰ মূল্যাঙ্কন কৰা নহয়। এই পৰীক্ষাটো এটা স্ক্ৰীণিং পৰীক্ষা। মূল পৰীক্ষাত নামভৰ্তিৰ বাবে যোগ্য বুলি ঘোষণা কৰা প্ৰাৰ্থীসকলে প্ৰাৰম্ভিক পৰীক্ষাত লাভ কৰা নম্বৰবোৰ যোগ্যতাৰ অন্তিম ক্ৰম নিৰ্ধাৰণ কৰাৰ বাবে গণনা কৰা নহয়।\nএপিএছচি-ৰ প্ৰাৰম্ভিক পৰীক্ষাৰ বাবে প্ৰশ্নকাকতৰ বিন্যাস:\nসাধাৰণ অধ্যয়ন-১ (General Studies-I)\nমুঠ নম্বৰ – ২০০\nসময় – ২ ঘন্টা\nধৰণ – বস্তুনিষ্ঠ\n৩০% ৰ পৰা ৩৫% প্ৰশ্ন বাধ্যতামূলকভাৱে অসম সম্পৰ্কিত হ’ব।\nপ্ৰথম প্ৰশ্নকাকত অন্তৰ্ভুক্ত কৰিব লাগিব বিষয়সমূহ নিম্নলিখিত ধৰণৰ:\nভাৰতৰ পৌৰ ব্যৱস্থা\nভাৰতৰ ৰাজনৈতিক ব্যৱস্থা\nশেহতীয়া গুৰুত্বপূৰ্ণ ৰাষ্ট্ৰীয় আৰু আন্তৰ্জাতিক ঘটনাসমূহ\nভাৰতত পৰিকল্পনা প্ৰক্ৰিয়া\nঅসম, ভাৰত আৰু বিশ্বৰ ভূগোল\nভাৰতত বিজ্ঞান আৰু প্ৰযুক্তিৰ ভূমিকা\nঅসম, ভাৰত আৰু বিশ্বৰ সংস্কৃতি আৰু সাহিত্য\nঅসম আৰু ভাৰতৰ ইতিহাস\nঅসমৰ বিশেষ প্ৰসংগৰে ভাৰতৰ স্বাধীনতা আন্দোলন\nসাধাৰণ মানসিক ক্ষমতা\nসাধাৰণ অধ্যয়ন-২ (General Studies-II)\nযোগ্যতা প্ৰাপ্ত কৰা প্ৰকৃতিৰ যোগ্যতাৰ বাবে ন্যূনতম ৩৩% নম্বৰ পাব লাগিব\nদ্বিতীয় প্ৰশ্নকাকতত তলত দিয়া বিষয়সমূহৰ প্ৰশ্ন থাকিব:\nযোগাযোগৰ দক্ষতাসহ আন্তঃব্যক্তিগত দক্ষতা (Interpersonal skills, including communication skills)\nযুক্তিসঙ্গত বিচাৰ আৰু বিশ্লেষণাত্মক সামৰ্থ্য (Logical reasoning and analytical ability)\nসিদ্ধান্ত লোৱা আৰু সমস্যা সমাধান (Decision making and problem-solving)\nসাধাৰণ মানসিক সামৰ্থ্য (General mental ability)\nমৌলিক সংখ্যা (সংখ্যা আৰু তাৰ সম্পৰ্ক, প্ৰাবল্যৰ ক্ৰম ইত্যাদি) (১০ম শ্ৰেণী স্তৰ), ডাটা ব্যাখ্যা বা Data Interpretation (চাৰ্ট, গ্ৰাফ, তালিকা, ডাটা পৰ্যাপ্ততা ইত্যাদি) (১০ম শ্ৰেণী স্তৰ)\n২। এপিএছচি মূল পৰীক্ষা (APSC Main Examination) (লিখিত আৰু সাক্ষাৎকাৰ):\nযোগ্যতাৰ ওপৰত আধাৰিত কৰি প্ৰাৰম্ভিক পৰীক্ষাত উত্তীৰ্ণ প্ৰাৰ্থীসকলে এপিএছচিৰ মূল পৰীক্ষাৰ বাবে আবেদন কৰিব লাগিব। মুখ্য পৰীক্ষাত উপস্থিত হ’ব পৰা যোগ্য প্ৰাৰ্থীৰ সংখ্যা খালী পদৰ সংখ্যাৰ ১১-১২ গুণ থাকে। অৰ্থাৎ এটা পদৰ বাবে ১১-১২ জন প্ৰাৰ্থীৰ মাজত প্ৰতিযোগিতা হ’ব। এই পৰীক্ষা পাৰম্পৰিক নিবন্ধ প্ৰকাৰৰ হয়।\nপ্ৰশ্নকাকত প্ৰকাৰ নম্বৰ সময়\nপ্ৰশ্নকাকত ১ ৰচনাত্মক ২৫০ ৩ ঘন্টা\nপ্ৰশ্নকাকত ২-৬ লৈ সাধাৰণ অধ্যয়ণ ২৫০ প্ৰতিখনত ৩ ঘন্টা প্ৰতিখনত\nপ্ৰশ্নকাকত ৭ বৈকল্পিক বিষয়ৰ প্ৰশ্নকাকত – ১ ২৫০ ৩ ঘন্টা\nপ্ৰশ্নকাকত ৮ বৈকল্পিক বিষয়ৰ প্ৰশ্নকাকত – ২ ২৫০ ৩ ঘন্টা\nপ্ৰাৰ্থীয়ে নিম্নলিখিত তালিকাৰ পৰা যিকোনো দুটা বিষয় বাছনি কৰিব পাৰে। প্ৰতিটো বিষয়ৰ ২০০ নম্বৰৰ দুখন প্ৰশ্নকাকত থাকিব।\nপ্ৰশ্নকাকত ৭ আৰু ৮-ৰ বাবে বৈকল্পিক বিষয়ৰ পাঠ্যক্ৰম নিম্নলিখিত ধৰণৰ:\nপশুপালন আৰু পশু চিকিৎসা বিজ্ঞান\nআধুনিক ভাষা আৰু সাহিত্য আৰু শাস্ত্ৰীয় ভাষা (যিকোনো এটা)\nপ্ৰাৰ্থীসকলক বিষয়ৰ নিম্নলিখিত মিশ্ৰণ বাচনি কৰিবলৈ অনুমতি দিয়া নহয়:\nনৃতত্ব বিজ্ঞান আৰু সমাজতত্ব\nগণিত আৰু পৰিসংখ্যা\nদৰ্শন আৰু মনোবিজ্ঞান\nকৃষি আৰু পশুপালন আৰু পশু চিকিৎসা বিজ্ঞান\nঅভিযান্ত্ৰিক বিষয়ৰ এটাতকৈ অধিক নহয়\nযোগ্যতা নিৰ্ধাৰণ কৰা ভাষাৰ প্ৰশ্নকাকত (দশম শ্ৰেণী স্তৰৰ)\nপ্ৰশ্নকাকত-এ | ৩০০ নম্বৰ | ৩ ঘন্টা\nঅসমীয়া, বাংলা আৰু বড়োৰ যিকোনো এটা ভাষা।\nডিমা হাছাও, কাৰ্বি আংলং আৰু পশ্চিম কাৰ্বি আংলং জিলাৰ ওপৰোক্ত ভাষাসমূহ অধ্যয়ণ নকৰা প্ৰাৰ্থীসকলক যোগ্যতা নিৰ্ধাৰণ কৰা ভাষাৰ প্ৰশ্নকাকতৰ পৰীক্ষাত অৱতীৰ্ণ হোৱাৰ পৰা ৰেহায় দিয়া হয়।\nপ্ৰশ্নকাকত-বি| ইংৰাজী| ৩০০ নম্বৰ | ৩ ঘন্টা\nলিখিত পৰীক্ষাত যোগ্যতা লাভ কৰাৰ পিছত\nমুঠ নম্বৰ – ২৭৫\nসাক্ষাৎকাৰটো হৈছে এপিএছচি নিয়োগ প্ৰক্ৰিয়াৰ চূড়ান্ত পৰ্ব। এপিএছচিৰ মূল পৰীক্ষাত উত্তীৰ্ণ হোৱা প্ৰাৰ্থীসকল সাক্ষাৎকাৰত অৱতীৰ্ণ হ’ব পাৰে। ইয়াৰ বাবে ১৭৫ নম্বৰ আছে। সাক্ষাৎকাৰৰ বাবে নিৰ্বাচিত প্ৰাৰ্থীৰ সংখ্যা খালী পদৰ সংখ্যাৰ দুগুণ হ’ব। সাক্ষাৎকাৰত দুজন লোকে এটা পদত অংশগ্ৰহণ কৰিব। বেছিভাগ সাক্ষাৎগ্ৰহণকাৰীয়ে আপোনাৰ সৈতে সম্পৰ্কিত প্ৰশ্ন, আপোনাৰ ক্ষেত্ৰ আৰু সাধাৰণ জ্ঞান সুধিব। প্ৰশ্নবোৰৰ উত্তৰ দিওতে স্মাৰ্ট আৰু আত্মবিশ্বাসী হোৱা দৰকাৰ।\nসাক্ষাৎকাৰৰ সময়ত, সাক্ষাৎগ্ৰহণকাৰীয়ে আপোনাৰ নোজোখে, কিয়নো ইয়াক ইতিমধ্যে প্ৰাৰম্ভিক আৰু মূল পৰীক্ষাত দুবাৰ পৰীক্ষা কৰা হৈছিল। সাক্ষাৎকাৰত আপোনাৰ ব্যক্তিত্ব, বুদ্ধিমত্তা, আত্মবিশ্বাস আৰু যোগাযোগৰ দক্ষতা পৰীক্ষা কৰা হয়। গতিকে সাক্ষাৎকাৰৰ সময়ত আত্মবিশ্বাসী হওক আৰু আপুনি কোনো প্ৰশ্নৰ উত্তৰ দিবলৈ বিফল হ’লেও নাৰ্ভাচ নকৰিব। স্পষ্ট আৰু আত্মবিশ্বাসী কণ্ঠৰে বৰ্ণনা কৰিবলৈ নোৱাৰিলে আপোনাৰ প্ৰশ্নবোৰৰ চমু উত্তৰ দিয়ক। যদি তেওঁলোকে অনুমতি দিয়ে আপুনি উত্তৰ দিবলৈ আপোনাৰ সময় ল’ব পাৰে। আপোনাৰ জ্ঞান প্ৰদৰ্শন নকৰিব, বা অধিক স্মাৰ্ট নহ’ব। অন্যথা, তেওঁলোকে আপোনাক ধৰিব, আৰু আপুনি সৃষ্টি কৰা পৰিস্থিতিৰ বাবে আপুনি সমস্যাত পৰিব। যদি আপুনি অনুভৱ কৰে যে আপুনি কোনো ভুল কৰিছে, কেৱল দুঃখিত বুলি প্ৰকাশ কৰক আৰু আপোনাৰ পৰৱৰ্তী উত্তৰ আৰম্ভ কৰক। সাক্ষাৎগ্ৰহণকাৰীসকলে আপোনাক ভালদৰে জানে; তেওঁলোক অভিজ্ঞতাপ্ৰাপ্ত লোক। গতিকে আপুনি নিষ্ঠাৱান হোৱাটো প্ৰয়োজনীয়।\nমূল পৰীক্ষাৰ মুঠ নম্বৰ:.\nলিখিত পৰীক্ষা (প্ৰশ্নকাকত ১ ৰ পৰা প্ৰশ্নকাকত ৮ লৈ) = ২০০০\nসাক্ষাৎকাৰ (লিখিত পৰীক্ষাত যোগ্যতা লাভ কৰাৰ পাছত) = ২৭৫\nমুঠ নম্বৰ – ২২৭৫\nবাতৰি কাকত পঢ়া আৰু এপিএছচি ৱেবছাইট অনুসৰণ কৰাটো সকলো পৰীক্ষাৰ্থীৰ বাবে যথেষ্ঠ প্ৰয়োজনীয়। আৰু সকলো প্ৰতিযোগিতামূলক পৰীক্ষাৰ ক্ষেত্ৰত, পাঠ্যক্ৰম বা Syllabus হৈছে প্ৰাৰ্থীৰ বাবে বাইবেল স্বৰূপ। পাঠ্যক্ৰম অনুযায়ী প্ৰাৰ্থীয়ে সুচাৰু ৰূপে প্ৰস্তুতি চলালে সুফল নিশ্চয়কৈ পাব।\nযদি আপুনি এই লেখাত কোনো ভুল পায়, কোনো আপডেটৰ প্ৰয়োজন বা অসামৰিক সেৱাৰ বিষয়ে অধিক নিবন্ধ বিচাৰে, মন্তব্য বাকচ বা ই-মেইলৰ যোগেৰে আমাৰ সৈতে যোগাযোগ কৰিব পাৰে\nএপিএছচি ৱেবছাইটৰ লিংকটো ইয়াত উল্লেখ কৰা হৈছে।\nUPSC Update: ৩১ মে’ত অনুষ্ঠিত হ’বলগীয়া প্ৰাৰম্ভিক পৰীক্ষা স্থগিত 0\nক’ৰ’ণা ভাইৰাছৰ সমান্তৰালকৈ আমেৰিকা যুক্তৰাষ্ট্ৰত অন্য এক আতংক? 0


পৰজীৱী (দীপাঙ্কৰ গগৈ) - সাহিত্য ডট অৰ্গ\n“দে’তা মাম খাম” শব্দ কেইটা বাৰে-বাৰে মগজুত খুন্দা মাৰি আছে…. ঘাটমাউৰা ছোৱালী… অপুষ্টিত তাইৰ দুবছৰীয়া দেহাটো হাড়ে-ছালে একাকাৰ হৈ পৰিছে। তাহাতৰ দৰে মানুহৰ কাৰনে অপুষ্টি কোনো দাঙৰ কথা নহয়; কিয়নো দুবেলা দুমুঠি কিয় দিনটোত এমুঠি অন্নৰ কাৰনেই যে হহাকাৰ।\nতিনিদিন হ’ল কাম বিছাৰি হাবাধুৰি খাই ফুৰা, কোনো মানুহে তাৰ ৰুগীয়া দেহাটোৰ বাবে কাম দিব নিবিছাৰে। আগতে হাজিৰা কৰি পোৱা পঞ্চাশ টকা কালিয়েই শেষ হ’ল। ফুটপাঠৰ কাষৰ তাৰ ফটা পলিঠিনৰ পজাটোত বাহী ব্ৰেডৰ টুকুৰা দুটাৰ বাহিৰে খুদকন এটাও নাই তাইৰ মুখত দিবলৈ।\nৰাতি বাহী ব্ৰেডৰ টুকুৰা এটাৰ বাহিৰে তাইৰ পেটলৈ আৰু একো যোৱা নাই। ৰাতিপুৱা যেনেকৈ নহয় কৰবাত হাজিৰা কাম এটা যোগাৰ কৰিবই লাগিব বুলি নিজৰ ভাগৰ ব্ৰে়ড টুকুৰা তাইৰ বাবে সাচি থৈ সি পানী খায়েই শুই থাকিল।\nৰাতিপুৱা সি টোপনিৰ পৰা সাৰ পোৱাৰ অলপ পাছতেই জীয়েকো সাৰ পালে আৰু চকু মেলিয়েই ভুকতে “দে’তা মাম খাম, দে’তা মাম খাম” বুলি কবলৈ ধৰিলে। সি তাইক যোৱাৰাতি সাচি থোৱা ব্ৰেড ডোখৰ পানীৰে সৈতে খাবলৈ দি তাইক জুপুৰীটোতে অকলে ৰাখি কাম বিছাৰি বুলি ওলাল, যোৱাৰ আগে আগে তাই কৈছে “দে’তা মাম আনিবা দেই”।\nআজি দেখোন আনদিনাৰ দৰে মানুহ দেখিবলৈ নাইয়েই যে! মাত্ৰ চাৰিআলিটোত পান ঘুমটি খনহে খুলিছে। চাৰিআলিটোতেই দিনহাজিৰা বিছাৰি অহা সকলো মানুহ গোট খাইহি।দূৰৈৰ পৰা মটৰচাইকেল দুখনমান আহি থকা যেন ভাৱ হ’ল। সি অলপ খৰখোজেৰে সেইদিশলৈ আগবাঢ়িব ধৰিছে, বেলেগতকৈ অলপ আগত পালে কিজানি কাম এটাৰ জোগাৰ হয়েই ! পান ঘুমটি খন পোৱাৰ আগত থকা পৌৰসভাৰ ডাষ্টবিনটোৰ ওচৰে-পাজৰে থকা কুকুৰে কেইটাই তাৰ পাছে পাছে এনেয়েই আহি থাকিল ; অলপ পাছত কোনোবা এজন মানুহে পলিঠিন বেগত খুৱ সম্ভৱ ছোৱা ভাত পেলাবলৈ অহা দেখি তাৰ লগ এৰি মানুহজনৰ পিছে পিছে লাগি গ’ল। তাৰ পেটতো ভুকত কলমতিয়াবলৈ ধৰিলে।\nসি দোকানখন পাবলৈ অলপ থাকোতেই দুই তিনিজনকৈ লৰাই চাৰিখন মান মটৰ চাইকেলত আহি হঠাতে দোকানখনৰ আগত নামি দুজনমানে দোকানখনৰ পৰা দোকানীজনক বুকুত ধৰি টান মাৰি উলিয়াই আনিছে আৰু বিনা বাক্য ব্যয়ে চৰ গোৰ শোধাবলৈ আৰম্ভ কৰিছে। সি দেখিলে যে তাৰে দুজনমানে তাৰফালেও চোছামাৰি আহিছে, সাম্ভাব্য বিপদৰ অনুমান কৰি অলপ পিছুৱাই যাব লওঁতেই সিহতকেইতাই তাক গতিয়াই বগৰাই পেলালে। কুকুৰ কেইটাই হঠাতে কি হল ধৰিব নোৱাৰি অলপ আতৰলৈ দৌৰি গৈ দুৰৰ পৰাই আলেখ চালে। বাগৰি পৰাৰ পাছতেই তাৰ ওপৰত গোৰ-লাঠৰ প্ৰভাব পৰিবলৈ আৰম্ভ হ’ল। সি তাক কিয় মাৰিছে সিতো কাৰো একো অপকাৰ কৰা নাই, হাজিৰা কাম বিছাৰিহে ইয়ালৈ আহিছিল বুলি কোৱাত লাঠ-গোৰৰ মাজতে এটাই কৈছে মূল্যবৃদ্ধিৰ বিৰুদ্ধে বন্ধ দিছো গম নাপাৱ বন্ধৰ দিনতো কাম কৰিবলৈ ওলাই আহিছ বুলি কৈ আধামৰা কৰি তাক তাতে এৰি গুছি গৈছে।\nসি কোনোমতে চুছৰি ডাষ্টবিনটোৰ কাষতে আওজি ৰ’ল। বিষৰ লগতে পেটৰ ভোকৰ জ্বালাই তাৰ সৰ্বশৰীৰ পিষ্ট কৰি পেলাইছে। তেনেতে সি দেখিছে যে অলপ আগতে আতৰি যোৱা কুকুৰ কেইটাই আহি পলিঠিন কেইটা টানা আজোৰা কৰোতে এটা পলিঠিন ফাটি তাৰ পৰা ভাত ছিটিকি পৰিছে আৰু তাৰ মুৰটো আচন্দ্ৰাই ধৰাৰ লগতে “দে’তা মাম খাম, দে’তা মাম আনিবা দেই” শব্দ কেইতাই পাক ঘূৰনী খাব ধৰিলে।\n← মোৰ ডায়েৰীৰ এখিলা পাত (ৰ’দালি সপোন বৰগোহাঁই)\nঅসমৰ ৰাজনীতিৰ শেহতীয়া স্থিতি আৰু নতুন ৰাজনৈতিক দল গঠনৰ কুচকাৱাজৰ প্রাসংগিকতা (প্রিয়ংকু নাৰায়ণ বৰুৱা) →


Act4| AsmULB | STEP | পিতৰ আৰু যোহনে লোকসমূহৰ মাজত কথা কৈ থাকোতে মন্দিৰৰ পুৰোহিত, সেনাপতি আৰু চদ্দূকী সকলে তেওঁলোকৰ ওচৰত আহি উপস্থিত হল৷\nইহুদী মহাসভাত পিতৰ আৰু যোহন\n1পিতৰ আৰু যোহনে লোকসমূহৰ মাজত কথা কৈ থাকোতে মন্দিৰৰ পুৰোহিত, সেনাপতি আৰু চদ্দূকী সকলে তেওঁলোকৰ ওচৰত আহি উপস্থিত হল৷ 2পিতৰ আৰু যোহনে লোকসকলক যীচুৰ বিষয়ে শিক্ষা দিয়াত আৰু মৃতলোকৰ মাজৰ পৰা যীচুৰ পুনৰুত্থান হোৱা বিষয়তো ঘোষণা কৰি থকাত তেওঁলোক অতি বিৰক্ত হ’ল। 3তেওঁঁলোকে পিতৰ আৰু যোহনক ধৰিলে আৰু তেতিয়া সন্ধিয়া সময় হোৱা বাবে, পাছদিনা পুৱা নোহোৱালৈকে কাৰাগাৰত বন্দী কৰি থলে। 4কিন্তু যিসকলে শিক্ষা শুনিছিল, তেওঁলোকৰ মাজৰ বহুত মানুহে বিশ্বাস কৰিলে; সেই বিশ্বাসীসকলৰ সংখ্যা হিচাপ কৰোতে প্ৰায় পাঁচ হাজাৰ পোৱা গ’ল।\n5পাছদিনা ইহুদী সকলৰ প্ৰধান নেতা , জেষ্ঠ লোক আৰু বিধানৰ শিক্ষকসকল একেলগে যিৰূচালেমত মিলিত হ‘ল। 6তাতে মহাপুৰোহিত হানন উপস্থিত আছিল। তেওঁৰ বাহিৰেও কায়ফা, যোহন, আলেকজেন্দাৰ আৰু মহাপুৰোহিতৰ পৰিয়ালৰ বহুত লোক উপস্থিত আছিল। 7তেওঁলোকে পিতৰ আৰু যোহনক মাজত থিয় কৰাই সুধিলে- “তোমালোকে কি শক্তিৰে বা কি নামেৰে এই কাৰ্য কৰিছা?”\n8তেতিয়া পিতৰে পবিত্ৰ আত্মাৰে পৰিপূৰ্ণ হৈ তেওঁলোকক কলে- “হে লোকসমূহৰ শাসনকৰ্তা আৰু জেষ্ঠ লোকসকল, 9আজি এজন অসুস্থ মানুহলৈ কৰা উপকাৰ দেখি, তেওঁ কি উপায়েৰে সুস্থ হ’ল সেই বিষয় জানিবৰ বাবে আপোনালোকে আমাক এই বিষয়ে বিচাৰ কৰি প্রশ্ন সুধিছে নেকি? 10সেয়াই যদি হয়, আপোনালোক আৰু ইস্রায়েলৰ আটাইলোকে ইয়াকে জানক যে, যি যীচু খ্ৰীষ্টক আপোনালোকে ক্রুচত দিছিল আৰু তেওঁক ঈশ্বৰে মৈদামৰ পৰা তুলিলে আৰু সেই নাচৰতীয়া যীচুৰ নামেৰে এই ব্যক্তিজন সুস্থ হৈ ইয়াত আপোনালোকৰ আগত থিয় হৈ আছে।\n11যি শিলক আপোনালোকৰদৰে ঘৰ সাজোতাই অৱহেলা কৰিলে, সেই যীচু খ্রীষ্টই হৈছে সেই শিল৷ সেই শিলক চুকৰ প্ৰধান শিল কৰা হ’ল। 12তেওঁৰ বাহিৰে আন কতো পৰিত্ৰাণ নাই, কিয়নো স্বৰ্গৰ তলত আৰু মানুহৰ মাজত যাৰ দ্বাৰা আমি উদ্ধাৰ পাম, এনে আন কোনো নাম নাই”।\n13পিতৰ আৰু যোহনৰ সাহস দেখি আৰু তেওঁলোক লিখা-পঢ়া নজনা লোক বুলি জানিবলৈ পোৱাত, তেওঁলোকে বিস্ময় মানিলে৷ তেওঁলোকে জনিলে যে, পিতৰ আৰু যোহন যীচুৰ লগত আছিল। 14সেই সুস্থ হোৱা লোকজন তেওঁলোকৰ মাজত থিয় হৈ থকা দেখি, ইহুদী নেতা সকলে পিতৰ আৰু যোহনৰ বিৰুদ্ধে একো কব নোৱাৰিলে।\n15তেওঁলোকে পাঁচনিসকলক সভা কক্ষৰ পৰা ওলাই যাবলৈ আজ্ঞা দিলে আৰু নিজৰ মাজতে আলোচনা কৰি ক’লে- 16“এই লোকসকলক লৈ কি কৰা যায়? এওঁলোকে যে এক আচৰিত কাম কৰিলে যিৰূচালেমত থকা সকলোৱে জানিছে আৰু আমিও তাক অস্বীকাৰ কৰিব নোৱাৰোঁ। 17কিন্তু মানুহৰ মাজত যেন এই কথা বিয়পি নাযায়, সেই কাৰণে এওঁলোকক এই নামেৰে আনলোকৰ আগত কোনো কথা নকবলৈ আমি সাৱধান কৰি দিওঁহক”। 18তেতিয়া তেওঁলোকে পিতৰ আৰু যোহনক মাতি আনি, যীচুৰ নামেৰে কোনো কথা নকবলৈ আৰু উপদেশ নিদিবলৈ আজ্ঞা দিলে।\n19কিন্তু পিতৰ আৰু যোহনে উত্তৰত তেওঁলোকক ক’লে- “আপোনালোকেই বিচাৰ কৰি কওঁক ‘ঈশ্বৰৰ আজ্ঞা অমান্য কৰা বা আপোনালোকৰ আজ্ঞা পালন কৰা’ ইয়াৰ ভিতৰত কোনটো বিষয় আমি পালন কৰা উচিত হব ? 20কিয়নো আমি যিবোৰ দেখিলোঁ আৰু শুনিলো, সেই বিষয়বোৰ নোকোৱাকৈ থাকিব নোৱাৰোঁ”।\n21পাছত পুনৰবাৰ সতৰ্ক কৰি পিতৰ আৰু যোহনক যাবলৈ এৰি দিলে। কিয়নো তেওঁলোকে পিতৰ আৰু যোহনক শাস্তি দিবলৈ একো উপায় নাপালে, ইয়াৰ উপৰিও তেওঁলোকে কৰা কার্যবোৰ দেখি লোকসমূহে ঈশ্বৰৰ স্তুতি কৰি আছিল৷ 22আৰু যি জন লোক সুস্থ হৈছিল, সেই মানু্হজনৰ বয়স চল্লিশ বছৰৰ বেচি আছিল।\n23পিতৰ আৰু যোহনক এৰি দিয়াৰ পাছত, তেওঁলোক সঙ্গীসকলৰ ওচৰলৈ গ’ল আৰু প্ৰধান পুৰোহিত, জেষ্ঠ লোকসকলে যি যি কৈছিল, সেই সকলোবোৰ কথা তেওঁলোকক জনালে। 24এইবোৰ কথা শুনি সকলোৱে একেলগে উচ্চস্বৰে ঈশ্বৰৰ উদ্দেশ্যে প্রার্থনা কৰিলে, “প্ৰভু, আকাশমণ্ডল, পৃথিবী, সাগৰ আৰু এই সকলোৰে মাজত যি যি আছে, সকলোৰে সৃষ্টিকর্তা তুমিয়েই। 25তুমি তোমাৰ দাস, আমাৰ পিতৃপুৰুষ দায়ুদৰ মুখেৰে পবিত্র আত্মাৰ দ্বাৰা এই কথা কৈছিলা,\nজাতিবোৰ কিয় ক্রুদ্ধ হ’ল ?\nলোকসমুহে কিয় অসাৰ চিন্তা কৰে?\n26ঈশ্বৰ আৰু তেওঁৰ অভিষিক্ত জনৰ বিৰুদ্ধে\nজগতৰ ৰজাসকল একেলগে উঠিছে,\nশাসনকর্তাসকল একগোট হৈছে। (গীতমালা ২:১-২ পদ)\n27হয়, এই নগৰতে তুমি অভিষিক্ত কৰা তোমাৰ পবিত্র দাস যীচুৰ বিৰুদ্ধে হেৰোদ আৰু পন্তীয় পীলাত; অনা-ইহুদী আৰু ইস্ৰায়েলী সকলৰ সৈতে একেলগ হৈছিল। 28তোমাৰ হাতেৰে আৰু তোমাৰ ইচ্ছাত যি ঘটিব বুলি তুমি পূর্বতে ঠিক কৰিছিলা, সেই কার্য সিদ্ধ হ’বলৈকে তেওঁলোক একত্ৰিত হ’ল।।\n29হে প্ৰভু, এতিয়া তেওঁলোকৰ এই ভীতি প্ৰদৰ্শন শুনা ! তোমাৰ সেৱক সকলক তোমাৰ বাক্য অতি সাহসেৰে কবলৈ অনুগ্রহ দান কৰা। 30তোমাৰ পবিত্ৰ দাস যীচুৰ নামেৰে সুস্থ কৰিবলৈ, আচৰিত কার্য আৰু চিন দেখুৱাবলৈ তুমি তোমাৰ হাত আগবঢ়াই দিয়া”। 31এনেদৰে প্ৰাৰ্থনা কৰাৰ পাছত, যি ঠাইত তেওঁলোক গোট খাই আছিল; সেই ঠাই কঁপিবলৈ ধৰিলে আৰু সকলোৱে পবিত্ৰ আত্মাৰে পৰিপূৰ্ণ হ’ল। তাৰ পাছত তেওঁলোকে ঈশ্বৰৰ বাক্য সাহসেৰে কবলৈ ধৰিলে ।\n32বিশ্বাসীসকল মনে-প্ৰাণে এক হৈ আছিল। তেওঁলোকৰ কোনেও নিজৰ সম্পত্তিক নিজৰ বুলি দাবী নকৰিলে, বৰং তেওঁলোকে আটাই বস্তু উমৈহতীয়াকৈ ৰাখিলে। 33পাঁচনিসকলে মহাশক্তিৰে প্ৰভু যীচুৰ পুনৰুত্থানৰ সাক্ষ্য দিলে আৰু তেওঁলোক সকলোৱে মহা আশীর্ব্বাদ প্ৰাপ্ত হল।\n34তেওঁলোকৰ মাজত কোনো এজনৰে একো অভাৱ নাছিল, কিয়নো যিসকলৰ ঘৰ-বাৰী বা মাটি আছিল, তেওঁলোকে সেইবোৰ বেচি সেই সম্পত্তিৰ মূল্য আনি পাঁচনিসকলৰ চৰণত থৈছিল। 35পাছত বিশ্বাসীসকলৰ যাৰ যেনেকৈ প্ৰয়োজন, তেনেকৈ পাঁচনিসকলে সকলোকে ভগাই দিয়ে।\n36যোচেফ নামৰ লেবী বংশৰ এজন মানুহ আছিল। তেওঁ কুপ্র দ্বীপৰ পৰা আহিছিল আৰু পাঁচনিসকলে তেওঁক বার্ণব্বা বুলি মাতিছিল। এই নামৰ অর্থ “উৎসাহদাতা”। । যোচেফৰ এডোখৰ মাটি আছিল। তেওঁ সেই মাটি বেচি পোৱা ধন পাঁচনিসকলৰ চৰণত আনি থলে।


আপোনাৰ বিবাহত জাতি বৰ্ণৰ বিভেদে বাধা হিচাপে থিয় দিছে নেকি? কি কৰিব আপুনি? জনালে বিশেষজ্ঞই expert-comments-on-inter-caste-marriage-swpb– News18 Assam\nজাতি বৰ্ণৰ বিভেদে আপোনাৰ বিবাহত বাধা হিচাপে থিয় দিছে নেকি? কি কৰিব আপুনি? জনালে বিশেষজ্ঞই\nUpdated:March 22, 2021, 3:29 PM IST\nনিজৰ জাতিৰ মাজতে বিবাহ সম্পন্ন কৰি "জাতিৰ বিশুদ্ধতা" বৰ্তাই ৰখা হয় পৰৱৰ্তী প্ৰজন্মলৈও এই পৰম্পৰা ঠেলি দিয়া হয় |\nLast Updated: March 22, 2021, 3:29 PM IST\nযদিহে প্ৰেমিক-প্ৰেমিকা বেলেগ বেলেগ জাতিৰ হয় তথাপিও তেওঁলোকে অনুভৱ কৰে যে. তেওঁলোক ইজনে আনজনৰ বাবে যোগ্য, তেওঁলোক দুয়োৰে মাজত সন্মান আৰু প্ৰেমভাব আছে, তেন্তে কোনেও তেওঁলোকৰ বিবাহত আপত্তি দৰ্শাব নালাগে। এই কথা জনাইছে বিশেষজ্ঞা পল্লৱী বৰ্নৱালে।\nপল্লৱী বৰ্নৱালে লগতে কৈছে যে, 'আমি সকলোৱে একমত হোৱা উচিত যে, জাত- পাতৰ ব্যৱস্থা আমাৰ সমাজৰ বাবে এক ডাঙৰ দুৰ্ভাগ্য। লাখ লাখ ভাৰতীয়ই এই জাতিগত বিভেদ ব্যৱস্থাৰ বাবেই প্ৰতিদিনে ওচৰ-চুবুৰীয়া, বিদ্যালয় আৰু বিশ্ববিদ্যালয়ত বৈষম্যৰ সন্মুখীন হৈ আহিছে। এই প্ৰাচীনতম অন্যায় প্ৰণালীয়ে আমাৰ সংস্কৃতিৰ প্ৰতিটো দিশত আধিপত্য বিস্তাৰ কৰে। '\n'প্ৰগতিশীল আৰু মুক্ত মনৰ আধুনিক ভাৰতীয়ই কিন্তু লাহে লাহে এনে ধৰণৰ কু-পৰম্পৰা এতিয়া বাদ দিছে। তেওঁলোকে বিশ্বাস কৰে যে, বেলেগ জাতিৰ যুৱক-যুৱতীৰ মাজত হোৱা বিবাহক মানি লোৱাটো ভাল, কিয়নো ইয়াৰ দ্বাৰা আমি জাতি ভেদ প্ৰথাক প্ৰত্যাহ্বান জনাব পাৰিম। সেয়েহে ভিন্ন জাতিৰ মাজত সম্পন্ন হোৱা বিবাহক সকলোৱে আদৰণি জনাব লাগে।'\n'আন কাৰোবাৰ প্ৰতি প্ৰেমৰ অনুভূতি জাগ্ৰত হোৱাটো স্বাভাৱিক, কিয়নো প্ৰেমে কোনো জাতি ভেদ নামানে | সেয়েহে এয়া অতি সাধাৰণ কথা যে, আপুনি আপোনাৰ জাতিৰ বাহিৰৰ এজন ব্যক্তিক ভাল পায় আৰু যদি আপোনালোক দুয়ো বিবাহ পাশত আৱদ্ধ হৈ নিজৰ এখন ঘৰ সজাব কৰিব বিচাৰে তেন্তে বিবাহৰ এই সিদ্ধান্তত উপনীত হ'ব পৰাকৈ আপোনালোক সাহসী হোৱাটো প্ৰয়োজন।'\nএয়া অতি আকৰ্ষণীয় আৰু জৰুৰী বিষয়। যিহেতু এই বিষয়টোক সমগ্ৰ দেশজুৰি বিতৰ্কৰ সৃষ্টি হৈ আহিছে আৰু এনে সময়তে ৮ ফেব্ৰুৱাৰীত উচ্চতম ন্যায়ালয়ে দিয়া ঐতিহাসিক সিদ্ধান্তক আমি আদৰণি জনোৱা উচিত।\nFirst published: March 4, 2021, 10:26 PM IST\nভিন্ন জাতিৰ মাজত বিবাহ


How elite athletes keep their heads in the game - Worldnews.com\nHow elite athletes keep their heads in the game\nTrevor Bauer showing off both his mental and physical prowess\nOff the mound, Trevor Bauer can tell you about the movement of every stream of air over the seams ofabaseball. But when he’s pitchingagame for the Cleveland Indians, he wouldn’t dare to think about the\n"This game is extremely complex, and when I'm on the mound or on the box, I can't think about this stuff,"\nSoftware Engineer Abhijit Gogoi from Moran joins ULFA I\nDylan Moran - Like, Totally (VOSTFR)\nDylan Moran Stand Up Dylan Moran What It Is Full Show\nGerardo Moran Lejos de ti\nMORAN JUNIOR COLLEGE SENIOR JUNIOR STUDENT CONTROVERSY\nMoran : MLA Chakradhar Gogoi on Panchayat election today\nMoran curruption in Rice distribution at Sepon\nMoran Killer of Rebokant Gogoi arrested from Sonari\nMoran Live- দীপাৱলীৰ উলাহৰ মাজতে মৰাণত হত্যাকাণ্ড\nMoran Live- দিখাৰী হত্যাকাণ্ড, যুৱতী গ্ৰেপ্তাৰ\nদিখাৰীত সংঘটিত চাঞ্চল্যকৰ হত্যাকাণ্ডৰ অভিযুক্তক গ্ৰেপ্তাৰ মৰাণ আৰক্ষীৰ ৷ হত্যাকাৰী যুৱতীৰ বিষ্ফোৰক স্বীকাৰোক্তি ৷...\nSoftware Engineer Abhijit Gogoi from Moran joins ULFA-I ________________________________________________________________ Like, share and subscribe to our channel. Download our English News App here: https://play.google.com/store/apps/details?id=com.ezen.english Download our Assamese News App here: https://play.google.com/store/apps/details?id=com.newspaper.nenow.myapplication Download our iOS English news app here: https://apple.co/2lGCMQu Download Assamese E-Paper App: https://play.google.com/store/apps/details?id=com.newspaper.nenow.myapplication Follow us on: Facebook - https://www.facebook.com/nenownews/ Twitter - https://twitter.com/NENowNews/ Instagram - https://www.instagram.com/nenownews/ Read more interesting stories at - https://nenow.in/ Read interesting stories in Assamese Language at - https://assam.nenow.in/...\nDylan Moran\_'s 2006 stand-up show // Spectacle de Dylan Moran avec sous-titres français activables Go buy his DVD // Pour acheter son DVD : www.amazon.co.uk/like-totally-Dylan-Moran-Live/dp/B000J3EG58...\npara toda mi gente disfrutalo...\nচৰকাৰ পৰিবৰ্ত্তন হ\_'ল,মন্ত্ৰী-বিধায়ক পৰিবৰ্ত্তন হ\_'ল,কিন্তু পৰিবৰ্ত্তন নহ\_'ল সমাজৰ দুৰ্নীতি । ডিব্ৰুগড় জিলা মৰাণ আৰক্ষী থানাৰ অন্তৰ্গত চেপন সমবায় সমিতিখনৰ সভাপতি -সম্পাদক আৰু এজেন্ট সকলে কৰি অহা চৰম দুৰ্নীতি এইবাৰ পুনৰ পোহৰলৈ আহিছে । চেপন সমবায় সমিতিৰ সভাপতি আৰু সম্পাদক দৰিদ্ৰ জনতাৰ পেটত গো সোধাই কোৰোণাৰে চপাইছে কলা ধন। শুনক চেপন চকলিয়া সমবায় এজেন্ট সঞ্জীৱ চাহু মুখেৰে। যোৱা ছেপ্তম্বৰ মাহত সঞ্জীৱ চাহুৱে দৰিদ্ৰ জনতাৰ বাবে আৱন্টিত ত্ৰিশ কুইন্টল চাউল কলা বজাৰত বিক্ৰি কৰি সমবায়খনৰ সভাপতি ফটিক দিহিঙ্গীয়া আৰু সম্পাদক খগেন বৰা মুঠ ৪৩ হাজাৰ টকা দিয়ে। উক্ত অঞ্চলৰ দৰিদ্ৰ ৰাইজে চাউল নাপায় সমবায় সমিতি ঘেৰাও কৰাত উত্তপ্ত হৈ পৰে পৰিস্থিতি। মৰাণ থানাৰ আৰক্ষীয়ে ৰাইজৰ কবলৰ পৰা উদ্ধাৰ কৰি থানালৈ লৈ আনে চেপন সমবায় সমিতিৰ সভাপতি আৰু সম্পাদক । মৰাণ আৰক্ষী থানাই আটক কৰা সমবায় সমিতিৰ সভপতি আৰু সম্পাদক গৰাকীয়ে নিজকে বচাবলৈ অস্বীকাৰ কৰে এজেন্টৰ জনৰ অভিযোগ। ইফালে বিজেপি দলৰ দখলত থকা চেপন সমবায় সমিতি খনৰ অভিযুক্ত সভাপতি আৰু সম্পাকক ৰক্ষণাবেশনা দিবলৈ মৰাণ থানালৈ ঢাপলি মেলে বিজেপিৰ নেতা -কৰ্মীসকল যাৰ ফলত মৰাণ থানাখন বিজেপিৰ কাৰ্যালয়লৈ পৰিণত হৈ পৰা যেন পৰিলক্ষিত হয়।উল্লেখ্য যে-দুৰ্নীতিত অভিযুক্ত সভাপতি আৰু সম্পাদকৰ বিৰুদ্ধে থানাত এজাহাৰ নিদিবলৈও দলে ৰাইজক হেঁচা প্ৰয়োগ কৰা বুলি জানিব পৰা গৈছে। Raju Mishra...\nমৰাণ ব্ৰেকিং--মৰাণ ডিখাৰীত ৭ নৱেম্বৰত হত্যা কৰা তিলৈ নগৰৰ ৰেৱ কান্ত গগৈ ওৰফে কান্দুৰ হত্যাকাৰীক মৰাণ থানাৰ আৰক্ষীয়ে পলাতক অৱস্থাত গ্ৰেপ্তাৰ কৰিছে। ১০৮ নং খোৱাং গ্ৰান্টৰ অনিমা কিচক\_'(৩০)নামৰ হত্যাকাৰীক ধৰ্ষণ কৰিবলৈ চেষ্টা চলাওঁতে হিংৰীজানৰ দেৱালীৰ পৰা ক্ৰয় কৰি অনা এখন চুৰিয়ে হত্যা কৰা কথা স্বীকাৰ কৰিছে হত্যাকাৰী অনিমা কিচক\_'য়ে। উল্লেখ্য যে-ৰেৱ কান্ত গগৈ ওৰফে কান্দুৰ সৈতে মৰাণ হিংৰীজানত কালি পূজা তথা দেৱালী উপভোগ কৰিবলৈ গৈছিল হত্যাকাৰী অনিমা কিচক\_'। Raju Mishra...\nএই ঘটনা সংঘটিত হয় মৰাণ আৰক্ষী থানাৰ অন্তৰ্গত দিখাৰীত ৷ গজপুৰীয়াৰ প্ৰতিষ্ঠিত ব্যৱসায়ী ৰেৱকান্ত গগৈৰ ক্ষত-বিক্ষত মৃতদেহ উদ্ধাৰ দিখাৰীৰ এডোখৰ নিৰ্জন ঠাইৰ পথৰ ওপৰত ৷ চোকা অস্ত্ৰৰে হত্যাৰ সন্দেহ আৰক্ষীৰ ৷...\nদিখাৰীত সংঘটিত চাঞ্চল্যকৰ হত্যাকাণ্ডৰ অভিযুক্তক গ্ৰেপ্তাৰ মৰাণ আৰক্ষীৰ ৷ হত্যাকাৰী যুৱতীৰ বিষ্ফোৰক স্বীকাৰোক্তি ৷\nSoftware Engineer Abhijit Gogoi from Moran joins ULFA-I ________________________________________________________________ Like, share and subscribe to our channel. Download our English News App here: https://play.google.com/store/apps/details?id=com.ezen.english Download our Assamese News App here\nDylan Moran\_'s 2006 stand-up show // Spectacle de Dylan Moran avec sous-titres français activables Go buy his DVD // Pour acheter son DVD : www.amazon.co.uk/like-totally-Dylan-Moran-Live/dp/B000J3EG58\npara toda mi gente disfrutalo\nচৰকাৰ পৰিবৰ্ত্তন হ\_'ল,মন্ত্ৰী-বিধায়ক পৰিবৰ্ত্তন হ\_'ল,কিন্তু পৰিবৰ্ত্তন নহ\_'ল সমাজৰ দুৰ্নীতি । ডিব্ৰুগড় জিলা মৰাণ আৰক্ষী থানাৰ অন্তৰ্গত চেপন সমবায় সমিতিখনৰ সভাপতি -সম্পাদক আৰু এজেন্ট সকলে কৰি অহা চৰম দুৰ্নীতি এইবাৰ পুনৰ পোহৰলৈ আহিছে । চেপন সমবায় সমিতিৰ সভাপতি আৰু সম্পাদক দৰিদ্ৰ জনতাৰ পেটত গো সোধাই ক\nমৰাণ ব্ৰেকিং--মৰাণ ডিখাৰীত ৭ নৱেম্বৰত হত্যা কৰা তিলৈ নগৰৰ ৰেৱ কান্ত গগৈ ওৰফে কান্দুৰ হত্যাকাৰীক মৰাণ থানাৰ আৰক্ষীয়ে পলাতক অৱস্থাত গ্ৰেপ্তাৰ কৰিছে। ১০৮ নং খোৱাং গ্ৰান্টৰ অনিমা কিচক\_'(৩০)নামৰ হত্যাকাৰীক ধৰ্ষণ কৰিবলৈ চেষ্টা চলাওঁতে হিংৰীজানৰ দেৱালীৰ পৰা ক্ৰয় কৰি অনা এখন চুৰিয়ে হত্যা কৰা কথা স্বীকাৰ ক\nএই ঘটনা সংঘটিত হয় মৰাণ আৰক্ষী থানাৰ অন্তৰ্গত দিখাৰীত ৷ গজপুৰীয়াৰ প্ৰতিষ্ঠিত ব্যৱসায়ী ৰেৱকান্ত গগৈৰ ক্ষত-বিক্ষত মৃতদেহ উদ্ধাৰ দিখাৰীৰ এডোখৰ নিৰ্জন ঠাইৰ পথৰ ওপৰত ৷ চোকা অস্ত্ৰৰে হত্যাৰ সন্দেহ আৰক্ষীৰ ৷


Wrong Map of India: প্ৰতিবাদৰ পিছতে U-Turn ! টুইটাৰে আঁতৰ কৰিলে ভাৰতৰ ভুল মানচিত্ৰ ! ভাৰতৰ ২ অংশক আঁতৰ কৰিছিল ভাৰতৰ পৰা...– News18 assam\nWrong Map of India: প্ৰতিবাদৰ পিছতে U-Turn ! টুইটাৰে আঁতৰ কৰিলে ভাৰতৰ ভুল মানচিত্ৰ ! ভাৰতৰ ২ অংশক আঁতৰ কৰিছিল ভাৰতৰ পৰা...\nWrong Map of India: টুইটাৰে (Twitter) ব্যাপক প্ৰতিবাদৰ পিছত ইয়াৰ মঞ্চৰ পৰা ভাৰতৰ ভুল মানচিত্ৰ (Wrong Map of India) আঁতৰাই দিছে।মানচিত্ৰত জম্মু আৰু কাশ্মীৰ (Jammu-Kashmir) আৰু লাডাখ (Ladakh) ভাৰতৰ পৰা পৃথকে দেখুওৱা হৈছিল।\nLast Updated : June 28, 2021, 23:31 IST\nছ'চিয়েল নেটৱৰ্কিং ছাইট টুইটাৰে (Twitter) ব্যাপক প্ৰতিবাদৰ পিছত ইয়াৰ মঞ্চৰ পৰা ভাৰতৰ ভুল মানচিত্ৰ (Wrong Map of India) আঁতৰাই দিছে।মানচিত্ৰত জম্মু আৰু কাশ্মীৰ (Jammu-Kashmir) আৰু লাডাখ (Ladakh) ভাৰতৰ পৰা পৃথকে দেখুওৱা হৈছিল। মানচিত্ৰখনৰ বিৰুদ্ধে প্ৰতিবাদ আৰম্ভ কৰিছিল। টুইটাৰৰ বিৰুদ্ধে কঠোৰ ব্যৱস্থা গ্ৰহণৰ দাবী আছিল। টুইটাৰে এতিয়া ইয়াক প্লেটফৰ্মৰ পৰা আঁতৰাই দিছে। ঘটনাটো এনে এটা সময়ত পোহৰলৈ আহিছিল যেতিয়া ভাৰত চৰকাৰ আৰু টুইটাৰৰ মাজত কিছুমান বিষয়ত উত্তপ্ত বাৰ্তালাপ হৈছে।\nজৰিমনা আৰোপ কৰিব পাৰে, বিষয়াসকলক কাৰাগাৰ লৈ যাব পাৰে\nকেন্দ্ৰীয় চৰকাৰে দেশৰ ভুল মানচিত্ৰ দেখুওৱাৰ ক্ষেত্ৰত টুইটাৰত কঠোৰ ব্যৱস্থা ল'ব পাৰে। সূত্ৰ অনুসৰি, টুইটাৰত জৰিমনাও আৰোপ কৰা হ'ব পাৰে। ইয়াৰ উপৰিও, টুইটাৰ বিষয়াসকলক কাৰাগাৰৰ ধাৰা ৬৯এ আৰু আইটি নিয়মৰ অধীনত ৭ বছৰলৈকে অৱৰোধ কৰিব পাৰি। ইয়াৰ আগতেও, টুইটাৰক এবাৰ দেশৰ ভুল মানচিত্ৰ দেখুৱাবলৈ সতৰ্ক কৰি দিয়া হৈছিল। কেন্দ্ৰীয় চৰকাৰে কৈছিল যে এইটো দেশৰ সাৰ্বভৌমত্ব আৰু অখণ্ডতাৰ বিষয়। চৰকাৰে তেতিয়া টুইটাৰক ভাৰতৰ পৰিৱৰ্তে জম্মু আৰু কাশ্মীৰ আৰু লেহক চীনৰ অংশ হিচাপে দেখুওৱাৰ বিষয়ে সতৰ্ক কৰি দিছিল।\nভাৰতীয় আইনৰ প্ৰতি টুইটাৰৰ মনোভাৱ অতি বেয়া\nটুইটাৰেও ভাৰতীয় আইন পালনৰ প্ৰতি বেয়া মনোভাৱ দেখুৱাইছে। টুইটাৰে ভাৰতৰ তথ্য প্ৰযুক্তি আইন অনুসৰণ কৰা নাছিল। আনহাতে, যেতিয়া সংসদীয় সমিতিৰ সদস্যসকলে তেওঁৰ প্ৰতিনিধিক এই সন্দৰ্ভত প্ৰশ্ন কৰিছিল, তেওঁ কৈছিল যে তেওঁ কোম্পানীটোৱে নিৰ্ধাৰণ কৰা নিয়মবোৰ অনুসৰণ কৰিছিল। এই সন্দৰ্ভত, সমিতিয়ে স্পষ্ট কৰি দিছিল যে যদি টুইটাৰে ভাৰতত ব্যৱসায় কৰিব বিচাৰে, তেন্তে ভাৰতীয় আইন অনুসৰণ কৰিব লাগিব। ভাৰতত তথ্য প্ৰযুক্তি আইন ২৬ মে'ৰ পৰা কাৰ্যকৰী হয়, যাৰ অধীনত ইণ্টাৰনেট মিডিয়া চলাই থকা প্ৰতিটো কোম্পানীয়ে ভাৰতত কিছুমান বিষয়া নিয়োগ কৰিব লাগিব। টুইটাৰৰ বাহিৰে প্ৰায় সকলো কোম্পানীয়ে এনে ধৰণৰ নিযুক্তি দিছে।\nFirst published: June 28, 2021, 23:30 IST\nIndia Governmentjammu and kashmirladakhTwitter


ক’ৰ’নাতংকৰ মাজতে সুখবৰ! : এইবাৰ AIIMSত মানৱ দেহত ট্ৰায়েল কৰা হ’ব কোভেক্সিনৰ\nক’ৰ’নাতংকৰ মাজতে সুখবৰ! : এইবাৰ AIIMSত মানৱ দেহত ট্ৰায়েল কৰা হ’ব প্ৰতিষেধক কোভেক্সিনৰ\nগুৱাহাটী , July 19, 2020 3:14 pm\nএইবাৰ ভাৰতত তৈয়াৰী কৰা কোভিড১৯ প্ৰতিষেধক কোভেক্সিন(Covaxin)এ দিল্লীস্থ ভাৰতীয় আয়ুবিজ্ঞান প্ৰতিষ্ঠান(All India Institute Of Medical Sciences, New Delhi) ত মানৱ শৰীৰত ক্লীনিকেল ট্ৰায়েলৰ বাবে অনুমতি লাভ কৰিছে।\nশুকুৰবাৰে AIIMSত এথিকছ কমিটিৰ বৈঠকত এই সিদ্ধান্ত লোৱা হৈছে বুলি প্ৰতিষ্ঠানখনৰ এক সূত্ৰত প্ৰকাশ।\nদিল্লীস্থিত AIIMSত ১০০ গৰাকী স্বেচ্ছাসেৱকৰ শৰীৰত এই কোভেক্সিন প্ৰতিষেধকবিধ প্ৰয়োগ কৰা হ’ব।\nৰাষ্ট্ৰীয় সংবাদ মাধ্যমৰ খবৰ অনুসৰি ইতিমধ্যে নিৰ্মাণকাৰী প্ৰতিষ্ঠান ভাৰত বায়’টেকে চলিত মাহৰ ১৫ তাৰিখে দেশৰ প্ৰথম শ্ৰেণীৰ ১২ খন হাস্পতালত প্ৰাথমিক পৰ্যায়ত ৩৭৫ গৰাকী স্বেচ্ছাসেৱকৰ শৰীৰত এই ভেকচিনবিধৰ ক্লীনিকেল ট্ৰায়েলৰ বাবে প্ৰয়োগ কৰিছে।\nলগতে পঢ়ক : অপেক্ষাৰ অৱসান! : ৩৭৫ গৰাকী লোকৰ শৰীৰত কোভিড প্রতিষেধক ‘কোভেক্সিন’ৰ ক্লীনিকেল ট্ৰায়েল আৰম্ভ\nযোৱা ১৫ জুলাইত দেশৰ ১২ চিকিৎসা প্ৰতিষ্ঠানত কোভেক্সিনৰ মানৱ শৰীৰত ক্নীনিকেল ট্ৰায়েল কৰা হ’লেও AIIMSত এতিয়াও কোনো স্বেচ্ছাসেৱকৰ শৰীৰত ইয়াক প্ৰয়োগ কৰা হোৱা নাই।\nAIIMSৰ সূত্ৰ অনুসৰি অহা সপ্তাহত প্ৰতিষ্ঠানখনত ১০০ গৰাকী স্বেচ্ছাসেৱকৰ শৰীৰত এই কোভিড১৯ প্ৰতিষেধকবিধক প্ৰয়োগ কৰা হ’ব।\nপ্ৰতিষেধকবিধ প্ৰয়োগ কৰিবলগীয়া ১০০ স্বেচ্ছাসেৱক সকলৰ বয়স ১৮-৫৫ বছৰ ভিতৰত বুলি জনাইছে সূত্ৰটোৱে।\nতেওঁলোকৰ শৰীৰত ভেকচিনটো প্ৰয়োগ কৰাৰ পিছত তেওঁলোকক ১৫০ দিন পৰ্যবেক্ষণত ৰখা হ’ব।\nইতিমধ্যে দিল্লীস্থ AIIMS-এ এই ১০০ জন স্বেচ্ছাসেৱকৰ নাম নথিভুক্ত কৰিছে আৰু ভেকচিনবিধ প্ৰয়োগ কৰাৰ পূৰ্বে প্ৰত্যেকৰে ক’ৰ’না পৰীক্ষা কৰা হ’ব। তেওঁলোকৰ শৰীৰত অন্য ক্ৰণিক ডিজিছ আছে নেকি সেয়াও পৰীক্ষা কৰা হ’ব।\nউল্লেখ্য যে, ইতিমধ্যে কোভেক্সিন নামৰ ভেকচিনবিধৰ প্ৰি-ক্লীনিকেল ট্ৰায়েল সফলতাৰে সমপন্ন হৈ গৈছে।\nপ্ৰি-ক্লীনিকেল ট্ৰায়েল সফলভাৱে সম্পন্ন হোৱা ভেকচিনেহে ক্লীনিকেল ট্ৰায়েলৰ বাবে যোগ্যতা অৰ্জন কৰে।


দেশৰ ৰাজনীতিৰ বাবে বৃহৎ খবৰ, কংগ্ৰেছলৈ প্ৰশান্ত কিশোৰ! - Prag News\nHomeৰাজনৈতিকদেশৰ ৰাজনীতিৰ বাবে বৃহৎ খবৰ, কংগ্ৰেছলৈ প্ৰশান্ত কিশোৰ!\nPrevious articleৰাজ্যত ৫০০কোটিৰ ড্ৰাগছৰ বেহা, জড়িত আৰক্ষীও! বিধানসভাত মুখ্যমন্ত্ৰীৰ তথ্য\nNext article১৫ দিনত ৬খনকৈ ড্ৰোনৰ উৰণ : জম্মু-কাশ্মীৰত তীব্ৰ শত্ৰুৰ গতিবিধি


শিৱ থাপা অসমৰ এগৰাকী বক্সিং খেলুৱৈ। পুনেস্থিত সেনা ক্ৰীড়া প\nⓘ শিৱ থাপা অসমৰ এগৰাকী বক্সিং খেলুৱৈ। পুনেস্থিত সেনা ক্ৰীড়া প্ৰতিষ্ঠানত প্ৰশিক্ষণ লৈ থকা এইগৰাকী বক্সাৰে ২০১২ চনত হবলগীয়া লণ্ডন অলিম্পিকত ভাগ লোৱাৰ যোগ্যতা অৰ্জ ..\nড° প্ৰহ্লাদ কুমাৰ বৰুৱা হৈছে অসমৰ এগৰাকী বিশিষ্ট শিক্ষাবিদ, সাহিত্যিক, সমালোচক। ১৯৪৪ চনৰ ২৮ ফেব্ৰুৱাৰীত শিৱসাগৰ জিলাত জন্মলাভ কৰা বৰুৱা পিছলৈ ১৯৭১ চনৰ পৰা ডিব্ৰুগড়ৰ ৰূপনগৰৰ বাসিন্দা হয়। স্নাতক পৰীক্ষা দিয়েই তিনিখনকৈ শিক্ষানুষ্ঠানত দুবছৰ শিক্ষকতা কৰি পিছত ডিব্ৰুগড় বিশ্ববিদ্যালয়ৰ পৰা স্নাতকোত্তৰ আৰু ডক্টৰেট ডিগ্ৰী অৰ্জন কৰিছিল। বিদ্যালয়,মহাবিদ্যালয়,বিশ্ববিদ্যালয় সকলো পৰ্যায়ৰ শিক্ষানুষ্ঠানতে শিক্ষকতা কৰা প্ৰহ্লাদ কুমাৰ বৰুৱাই ডিব্ৰুগড় বিশ্ববিদ্যালয়ৰ অসমীয়া বিভাগৰ প্ৰাধ্যাপকৰূপে ২০০৭ চনত অৱসৰ গ্ৰহণ কৰিছিল। শিক্ষকতাৰ সমান্তৰালকৈ নীৰলে সাহিত্য-চৰ্চা কৰা বৰুৱাই কেইবাখনো আলোচনা-সমালোচন ...\nⓘ শিৱ থাপা\n1.1. খেলুৱৈ জীৱন বক্সিং খেলৰ জগতত প্ৰৱেশ\nশিৱ থাপাৰ পিতৃ পদম থাপা। পৰিয়ালটোৰ ছয়জন ভাই-ভনীৰ কনিষ্ঠ সন্তান শিৱ থাপা। পিতৃ পদম থাপা গুৱাহাটীৰ বাসিন্দা আৰু এজন কেৰাটে প্ৰশিক্ষক। ককায়েক গোবিন্দ থাপা আৰু পিতৃ দুয়োজনেই অসম ৰাজ্যিক পৰ্যায়ৰ ব্ক্সাৰ আছিল আৰু দুয়োজনেই শিৱ থাপাৰ মূল প্ৰেৰণা। সৰুতে ফুটবল খেলৰ প্ৰতি আকৰ্ষিত থাপাই পাছলৈ মাইক টাইছনৰ খেল দেখি বক্সিঙলৈ আকৰ্ষিত হয়। ৭ বছৰ বয়সৰপৰা শিৱ থাপাই ঘৰতে বক্সিঙৰ প্ৰশিক্ষণ লৈছিল। ইয়াৰ পাছত তেখেতে গুৱাহাটীৰ ছাই কেন্দ্ৰত প্ৰশিক্ষণ লবলৈ আৰম্ভ কৰে।\nপদম থাপাই কনিষ্ঠ পুত্ৰৰ বক্সিঙৰ প্ৰতি থকা ধাউতি দেখি এই খেলত লাগি থাকিবলৈ যৎপৰোনাস্তি সহায় কৰি দিয়ে। বক্সিঙৰ প্ৰশিক্ষণৰ লগতে উপযুক্ত পুষ্টিযুক্ত আহাৰ আদিৰ ব্যৱস্থা কৰিবলৈ পদম থাপাই বিশেষ যত্ন কৰিবলগীয়া হৈছিল। মাহে প্ৰায় ত্ৰিছ হেজাৰ টকালৈ এই খৰচ বাঢ়ি গৈছিল। অব্যৱসায়িক অলিম্পিকত সোণৰ সন্ধান Olympic Gold Quest নামৰ সংস্থাটোৱে শিৱ থাপাক সহায় কৰিবলৈ আৰম্ভ কৰাৰ পাছৰেপৰা পৰিয়ালটোৱে আৰ্থিক দিশত কিছু সকাহ পায়। এই সংস্থাৰ মুখ্য কাৰ্যকৰি বিষয়া বীৰেন ৰাসকিন্‌হাৰ মতে:\nশিৱ অফুৰন্ত প্ৰতিভাৰ গৰাকী। তেখেতৰ প্ৰতিভা, মানসিকতা আৰু সফলতাৰ বাবে থকা তীব্ৰ হাবিয়াসৰ কাৰণেই আমি তেখেতক সহায় কৰা উচিত। অলিম্পিকত সোণৰ সন্ধান-ৰ তেখেতৰ ওপৰত ভৰষা আছে যে খুব সোনকালেই তেখেত ভাৰতৰ শ্ৰেষ্ঠ বক্সাৰ কেইজনৰ এজন হবগৈ। Shiva is an enormous talent. He must be groomed well because he has the talent, the right attitude and the hunger to succeed. OGQ has very high hopes from Shiva and I am confident that he will become one of Indias top boxing stars in the near future.\n1.2. খেলুৱৈ জীৱন অপেছাদাৰী বক্সাৰ হিচাপে\n২০০৮ চনত মস্কোত অনুষ্ঠিত এছিয়াৰ শিশুৰ আন্তৰ্জাতিক ক্ৰীড়াত Children of Asia International Sports Games শিৱ থাপাই নিজৰ শাখাত ব্ৰঞ্জৰ পদক অৰ্জন কৰে। সেই বছৰতে হাইদৰ আলিয়েভ কাপত তেখেতে সোণৰ পদক অৰ্জন কৰে। এই প্ৰদৰ্শনৰ আধাৰতে তেখেতক ২০০৯ চনত আৰ্মেনিয়াত অনুষ্ঠিত বিশ্ব কনিষ্ঠ বক্সিং চেম্পিয়নছিপলৈ ৫২-কি.গ্ৰা. শাখাত ভাগ লবলৈ নিৰ্বাচন কৰা হয়। আৰ্মেনিয়াৰ ৰাজধানী য়েৰেভানত অনুষ্ঠিত এই প্ৰতিযোগিতা যোগ দিয়া ভাৰতীয় প্ৰতিযোগীসকলৰ ভিতৰত শিৱ থাপাই আছিল আন্তৰ্জাতিক প্ৰতিযোগিতা পদক লাভ কৰা একমাত্ৰ খেলুৱৈ। থাপাএই প্ৰতিযোগিতাত ব্ৰঞ্জৰ পদকতে সন্তুষ্ট থাকিবলগীয়া হয়, যদিও প্ৰশিক্ষকে তেখেতৰ প্ৰদৰ্শনক লৈ বিশেষ ভাৱে সন্তুষ্ট বুলি উল্লেখ কৰে।\n২০১০ চনত তেহৰাণত অনুষ্ঠিত এছিয়ান যুৱ বক্সিং চেম্পিয়নছিপত থাপাৰ প্ৰদৰ্শন নিৰাশাজনক আছিল। এই ক্ৰীড়াত তেখেতে ছেমি-ফাইনেল পৰ্যায়লৈ উপনীত হব পৰা নাছিল। ২০১০ চনতে অনুষ্ঠিত হোৱা আন্তৰ্জাতিক যুৱ বক্সিং চেম্পিয়নছিপত ভাগ লোৱা ভাৰতীয় দলৰ সদস্য আছিল শিৱ থাপা। এই প্ৰতিযোগিতা ২০১০ চনৰ গ্ৰীষ্মকালীন যুৱ অলিম্পিক ক্ৰীড়াৰ যোগ্যতা নিৰ্ধাৰক খেল আছিল। বহুকেইখন দেশৰ খেলুৱৈয়ে অংশগ্ৰহণ কৰা এই প্ৰতিযোগিতাত শিৱ থাপাই ৰূপক পদক লাভ কৰি ছিংগাপুৰত অনুষ্ঠিত গ্ৰীষ্মকালীন যুৱ অলিম্পিকত যোগ দিয়াৰ যোগ্যতা অৰ্জন কৰে। ইয়াৰে ছেমি-ফাইনেল খেলখনত থাপাই মণিবদ্ধৰ জোঁড়াত আঘাত পাইছিল। হাতৰ আঘাতৰ বাবে প্ৰশিক্ষকৰ পৰামৰ্শ ক্ৰমে থাপাই ২০ দিন জিৰণি লয়। যুৱ অলিম্পিক খেলত ৫৪-কি.গ্ৰা. শাখাত ফাইনেল খেলত কিউবাৰ বক্সাৰৰ হাতত পৰাজিত হৈ ৰূপৰ পদক অৰ্জন কৰে।\n1.3. খেলুৱৈ জীৱন লণ্ডন অলিম্পিকলৈ যোগ্যতা অৰ্জন\n২০১২ চনৰ ১১ এপ্ৰিল তাৰিখে কাজাখস্তানৰ আস্তানাত অনুষ্ঠিত এছিয়ান অলিম্পিক কোৱালিফায়াৰ্ছ ইভেণ্টৰ ফাইনেলত প্ৰৱেশ কৰি শিৱ থাপাই ২০১২ চনৰ লণ্ডন অলিম্পিকত ভাগ লোৱাৰ যোগ্যতা অৰ্জন কৰে। এই খেলত থাপাই ৫৬ কি.গ্ৰা. শাখাত ছিৰিয়াৰ ৱেছাম ছালামেনাক পৰাস্ত কৰি সোণৰ পদক অৰ্জন কৰে। শিৱ থাপা অলিম্পিকৰ বাবে যোগ্যতা অৰ্জনকাৰী ভাৰতৰ সৰ্বকনিষ্ঠ বক্সাৰ।\nশিৱ থাপাৰ সফলতাৰ বাবে ২০১০ চনত অসম চৰকাৰ-এ ১ লাখ টকাৰ পুৰস্কাৰ প্ৰদান কৰে। ভাৰতীয় অলিম্পিক সংঘই Indian Olympic Association যুৱ অলিম্পিকত অৰ্জন কৰা সফলতাৰ বাবে এখেতক ৪ লাখ টকা পুৰস্কাৰেৰে সন্মানিত কৰে। ক্ৰীড়াক্ষেত্ৰত তেওঁ আগবঢ়োৱা অৱদানৰ বাবে ভাৰত চৰকাৰে তেওঁক অৰ্জুন বঁটা২০১৫-১৬ প্ৰদান কৰে।\n3. ৰিঅ অলিম্পিক ২০১৬\nশিৱ থাপাই ৰিঅ অলিম্পিক ২০১৬ৰ বাবে যোগ্যতা অৰ্জন কৰে। তেওঁ পুৰুষৰ ৫৬ কি. গ্ৰা. শাখাত কিউবাৰ স্বৰ্ণবিজয়ী বক্সাৰ ৰবেইছি ৰামিৰেজ হাতত ০-৩ ব্যৱধানত প্ৰথম ৰাউণ্ডতেই পৰাস্ত হয়।\nWikipedia: শিৱ থাপা


xukhdukh.com November 23, 2016 AJOY LAL DUTTA, ANALYSIS, অজয় লাল দত্ত, পৰ্যবেক্ষণ,\nবিষয়ঃ অসম লোকসেৱা আয়োগ\n"তদন্তৰ সীমা আৰু সংস্কাৰৰ সপোন"\nকেৱল প্ৰশাসনিক বিষয়াই নহয়, ৰাজ্যৰ উচ্চ স্তৰৰ আৰক্ষী বিষয়া, বিত্ত বিভাগৰ বিভিন্ন স্তৰৰ বিষয়া, আবকাৰী, কৰ, চৰকাৰী কলেজৰ অধ্যাপক/অধ্যক্ষ, মেডিকেল কলেজৰ অধ্যক্ষ, বিভিন্ন বিভাগৰ সঞ্চালক, অভিযন্তাকে ধৰি গুৰুত্বপূৰ্ণ আমোলা-বিষয়া নিৰ্বাচন আৰু নিযুক্তিৰে ৰাজ্য প্ৰশাসনৰ মেৰুদণ্ড নিৰ্মাণৰ গুৰুভাৰ অৰ্পণ কৰি, সংবিধানৰ ৩১৮নং অনুচ্ছেদ অনুসৰি আন ৰাজ্য সমূহৰ দৰেই অসমতো গঠন কৰা হৈছিল অসম লোকসেৱা আয়োগ। সাংবিধানিক সংস্থা হিচাবে ই এক স্বতন্ত্ৰ আৰু ৰাজ্যপালৰ ওচৰত দায়বদ্ধ অনুষ্ঠানহে। স্বাধীন ভাৰতত অসম লোকসেৱা আয়োগৰ প্ৰথমজনা অধ্যক্ষ ৰূপে দ্বায়িত্ব পালন কৰিছিল বিশিষ্ট শিক্ষাবিদ কমলেশ্বৰ দাসে।\nবিগত সময়চোৱাত অসম লোকসেৱা আয়োগে বিশাল অনিয়ম, স্বজন তোষণ, ধনৰ বিনিময়, প্ৰভাৱশালী ৰাজনীতিবিদ মন্ত্ৰীৰ সন্তান, অঙহী-বঙহীৰ নিযুক্তি, তুলনামূলক ভাৱে বিদ্যায়তনিক দিশত কম সফল এচাম ‘অযোগ্য’ক নিৰ্বাচন কৰা বুলি তীব্ৰ অভিযোগ উঠিছিল। পূৰ্বৰ চৰকাৰৰ আওকনীয়া মনোভাৱৰ বিপৰীতে বিজেপি চৰকাৰে বিষয়টোত গাদীত বহিয়েই মুখ্যমন্ত্ৰীয়ে সংস্কাৰমূলক পৰামৰ্শৰে সদিচ্ছা প্ৰকাশ কৰিছিল। আৰু এতিয়াও এগৰাকী দালালক গ্ৰেপ্তাৰ কৰাৰ পাছত ক্ৰমান্বয়ে অসম পুলিচে আৰম্ভ কৰা তদন্তলৈ সেউজ সংকেত প্ৰদান কৰি এক গুৰুত্বপূৰ্ণ পদক্ষেপ গ্ৰহণ কৰিছে আৰু তাৰ বাবে সোনোৱাল চৰকাৰ ভূয়সী প্ৰশংসাৰ পাত্ৰ।\nইমান দিনে জনপ্ৰিয় গণ-মাধ্যমসমূহত প্ৰকাশ পাই থকা আশংকাবোৰ, কৃষক মুক্তিকে ধৰি সংগঠন সমূহে তুলি ধৰা অভিযোগবোৰ যেন ক্ৰমাত প্ৰমাণ হোৱাৰ দিশেই আগবাঢ়িছে। অসমৰ মানুহে সাংবিধানিক সংস্থা এটাৰ মুৰব্বী, সদস্য, বিষয়া ও দালাল চক্ৰৰ গ্ৰেপ্তাৰ ও তদন্তত উন্মোচিত কাহিনীবোৰৰ কথাই মানুহক আপ্লুত কৰিছে আৰু জনগণে আশা কৰিছে যাতে এই সকলৰ বিৰুদ্ধে থকা অভিযোগবোৰ আদালতৰ মজিয়াতো সৱলভাৱে সাব্যস্ত হব আৰু দৃষ্টান্তমূলক শাস্তিৰ বিধান হব। ইয়াৰ সমান্তৰালভাৱে আমূল সংস্কাৰ সাধন কৰিব লাগিব অসম লোকসেৱা আয়োগৰো। পূৰ্বৰ কু-কীৰ্তিক ম্লান কৰি পুনৰ মানুহৰ আস্থাভাজন হোৱাকৈ ইয়াৰ পুনৰ গঠন কৰাটো হব ৰাজ্য চৰকাৰৰ বাবে অনাগত দিনৰ নতুন প্ৰত্যাহ্বান।\nএইখিনিতে বহু প্ৰশ্নই আগদেৱা কৰিছে। অসম আৰক্ষীয়ে চলোৱা তদন্তৰ আওতা আৰু পৰিসীমা কি হব? ৰাকেশ পালৰ কু-কৰ্মৰ বিচাৰতেই ই শেষ হৈ যাব নেকি? নে এই তদন্তত উদ্ধাৰ হোৱা অনিয়মৰ ইংগিত বা উন্মোচিত দিশবোৰক লৈও ক্ৰমাগতভাৱে চলিব অভিযান। বহুতেই আশংকা কৰা মতে, কেঁচু খানোতে সাপ ওলোৱাৰ সম্ভাৱনাৰ ফলতে এটা স্তৰত এই অভিযান নিস্তেজ হৈ যাবলৈ বাধ্য। বহুতেই অন্তত বিগত পাঁচ বছৰমানত হোৱা নিযুক্তি প্ৰক্ৰিয়াৰ পুনৰীক্ষণ আৰু চাকৰি কিনা সকলক চিনাক্ত কৰি বৰ্খাস্ত কৰাৰো পৰামৰ্শ আগবঢ়াইছে। খোদ তদন্তকাৰী অসম পুলিচৰ বহু বিষয়াৰো চাকৰিৰ প্ৰতি ভাবুকি অহাৰ সম্ভাৱনা, যাৰ বাবে এই হাই-প্ৰফাইল গোচৰটো সৰ্ব-ভাৰতীয় সংস্থা চিবিআই, নিয়া আদিৰ দ্বাৰা কৰোৱাটো অতি দৰকাৰী কথা হৈ পৰিছে। আমোলা গ্ৰেপ্তাৰেই শেষ সীমা নে তেওঁলোকক ব্যৱহাৰ কৰা ৰাজনেতাও আওতালৈ আহিব সেয়াও কোটি টকীয়া প্ৰশ্ন ৰূপে বিবেচিত হৈছে।\nআনহাতে দেশৰ আন আন ৰাজ্যৰ ৰাজ্যিক লোকসেৱা আয়োগবোৰতো দুৰ্নীতি, ৰাজনৈতিক হস্তক্ষেপ, স্বজন-তোষণৰ বাতৰি কম নহয়। ৰাষ্ট্ৰীয় ৰাজনীতি কঁপোৱা মধ্যপ্ৰদেশৰ ব্যাপমৰ কথা কোনে নাজানে? খানিবলৈ গ'লে অসমতো ব্যাপমতকৈ ব্যাপক কাণ্ডৰ নেটৱৰ্ক পোহৰলৈ আহিব। অসমৰ আশীৰ দশকৰ পৰা এতিয়া পৰ্যন্ত সকলো চৰকাৰী চাকৰিৰ নিযুক্তি প্ৰক্ৰিয়াৰ কেচুঁ খানিবলৈ গ'লে সৰ্পিল নাগবাহিনীয়ে নেজত কোব পৰাৰ ফলত ভূ-কম্প সৃষ্টি কৰিবই! অসম আন্দোলনৰ পাছত আন্দোলনৰ নেতা-কৰ্মী, স্বজন-তোষণ, দলীয় কৰ্মীৰ ৰাজনৈতিক নিযুক্তিবোৰৰ কথাৰ বিষয়ে কোনো অজানা নহয়। উচ্চ ন্যায়ালয়ত সেই সংক্ৰান্তীয় দশক পুৰণি কেচ বোৰত আনকি চৰকাৰী পক্ষক জগৰীয়া সাব্যস্ত কৰি চাকৰি নিয়মীয়াকৰণতে এই গোচৰবোৰৰ স্ক'পটো শেষ কৰা হয়। তাৰ বিপৰীতে অবৈধ নিযুক্তি কিয় দিয়া হৈছিল, কোনে দিছিল, সেই সকলৰ অপৰাধ সাব্যস্তকৰণ তথা শাস্তি প্ৰদানৰ বিষয়টো খুৱ সচেতন ভাৱে এৰাই চলা হয়। হাইকৰ্টত কেচ খেলি ভুৱা নিযুক্তি বা অবৈধ নিযুক্তিৰ চাকৰি নিয়মীয়াকৰণৰ লাভজনক বজাৰখনৰ কথাও সমাজ নিকাকৰণৰ বিশাল দৃষ্টিৰে তদন্ত হোৱাৰ প্ৰয়োজন আছে।\nপিছে দল-মত-জাতি-ধৰ্ম নিৰ্বিশেষ এই অব্যৱস্থাৰ দ্বাৰা উপকৃত সকলৰ ব্যক্তি স্বাৰ্থলৈ ইয়াৰে আহিব ভয়ংকৰ বিপদ। সেয়ে সেই ন্যায়ৰ সন্ধানত দুঃসাহস দেখুবাৱ খোজা হুইচেল ব্ল'ৱাৰ সকললৈ, ব্যাপমৰ তদন্তত সাক্ষী মচাৰ গোপন অভিযানত চল্লিশতকৈ অধিকজন সন্দেহজনকভাৱে মৃত্যুমুখত পৰাৰ দৰেই দুৰ্ভাগ্য নামি অহাটোৱেই স্বাভাৱিক হব বুলিও অনুমান কৰি লব পাৰি। ব্যাপম কেচতো আঢ়ৈ হাজাৰতকৈ অদিক গ্ৰেপ্তাৰী পৰৱোনা জাৰী হৈছিল, দুহেজাৰতকৈ অধিক লোকে ন্যায়িক জিম্মাত ৰুটি চিঙি আছে আৰু এই সকলৰ বেছিভাগেই পুঠি খলিহনাহে। ৰৌ-বাহু জালত নপৰিবলৈ লিংক মচাৰ অভিযানতহে আচলতে ইমানবোৰ মানুহৰ সন্দেহজনক মৃত্যু ঘটিছে! সেয়ে এনে তদন্তৰ বাস্তৱিক পৰিসীমা নিৰ্ণয় কৰি চিষ্টেম নিকা কৰাৰ প্ৰত্যাহ্বানটো চৰকাৰ, নাগৰিক সমাজ সকলোৰেই বাবেই হৈছে আজি অগ্নিপৰীক্ষা স্বৰূপেই। কেন্দ্ৰীয় লোকসেৱা আয়োগৰ নিকা ভাবমূৰ্তিৰ বিপৰীতে প্ৰাদেশিক লোকসেৱা আয়োগবোৰ এনে অভিযোগৰ আৱৰ্ততে কিয় থাকে সেই প্ৰশ্নৰো উত্তৰ সমাজে বিচাৰিব লাগিব।\nবিশিষ্ট চিন্তাবিদ হোমেন বৰগোহাঞিয়ে বিতৰ্কিত আয়োগখনক লৈ নিজৰ কলমেৰে একালত সুনাম থকা অনুষ্ঠানটো ক্ৰমাত কিদৰে ৰাজনৈতিক হস্তক্ষেপৰ জৰিয়তে দিনক দিনে ৰাজনৈতিক শ্ৰেণীৰ নিজা স্বাৰ্থ সিদ্ধিৰ হাতোৰাত বন্দী হ’লহি কেইবাটাও লেখাৰে উন্মোচন কৰি দিছিল। তেখেতৰ লেখনিত প্ৰকাশ পোৱা মতেই প্ৰয়াত হিতেশ্বৰ শইকীয়া নেতৃতাধীন স্বেচ্ছাচাৰী শাসনৰ কালৰে পৰাই অসম লোকসেৱা আয়োগ ক্ৰমান্বয়ে কলংকৰ পংকিলতালৈ সোমাবলৈ ধৰিলে। অসম গণ পৰিষদৰ প্ৰথমবাৰৰ চৰকাৰে এই বিষয়ত কিছু শুধৰণিসুলভ স্থিতি গ্ৰহণ কৰিলেও কিন্তু পাছৰ বাৰ শাসনকালত এই আয়োগক একেদৰেই ৰাজনৈতিক নেতাৰ পুতলাত পৰিণত কৰাতহে হাত উজান দিয়া দেখা গ’ল।\nদুহেজাৰ চনত, তদানীন্তন আয়োগৰ অধ্যক্ষ ডাঃ তাৰাপ্ৰসাদ দাসৰ দিনত হোৱা পৰ্বতসম দুৰ্নীতিৰ কথা সংবাদ মাধ্যমে পোহৰলৈ অনাৰ পাছতে নতুনকৈ মুখ্যমন্ত্ৰী হোৱা তৰুণ গগৈয়ে অৱসৰপ্ৰাপ্ত আই.এ.এছ বিষয়া তপনলাল বৰুৱাৰ নেতৃত্বত এখন এজনীয়া তদন্ত আয়োগ গঠন কৰি বিষয়টোত পদক্ষেপ লবলৈ নিৰ্দেশ দিছিল। সেই বছৰৰ ৩১ ডিচেম্বৰতে এই আয়োগে ৫২টাকৈ পৰামৰ্শৱলী কাৰ্যকৰীকৰণৰ বাবে আগবঢ়ায়। কিন্তু গগৈ চৰকাৰে পৰামৰ্শৱলীক কাৰ্যকৰী কৰাৰ সলনি এখন কেবিনেট উপসমিতি পাতি, সেই সমূহৰ ওপৰত বিচাৰ কৰিবলৈহে এৰি দিয়ে। এই কেবিনেট উপসমিতিয়ে আয়োগৰ মূল দুটা পৰামৰ্শৱলীকে নাকচ কৰি দিয়াৰ ফলতে মূলত অসম লোকসেৱা আয়োগৰ সংস্কাৰ সাধনৰ দুৱাৰখন গগৈ চৰকাৰৰ চৈধ্য বছৰীয়া কাৰ্যকালত বাস্তৱতঃ বন্ধ হৈ থাকিল। “কমিছন অৱ এনকুৱেৰী এক্ট”ৰ অধীনত ঘোষিত এনে তদন্ত আয়োগৰ প্ৰতিবেদন যদিও বিধান সভাত ছমাহৰ ভিতৰতে দাখিল কৰাৰ নিয়ম, তথাপি চৈধ্য বছৰ অতিক্ৰম কৰাৰ পাছতো গগৈ চৰকাৰে প্ৰতিবেদন সদনৰ মজিয়াত উপস্থাপন নকৰিলে। তাৰ বিপৰীতে কোনো অভিযোগ উঠিলেই প্ৰতিবাদ মষিমূৰ কৰা, ভেঙুচালি কৰাৰ বেপেৰুৱা কৌশল অৱলম্বন কৰাহে দৃষ্টিকটুকৈ পৰিলক্ষিত হ’ল।\nসেই পৰামৰ্শৱলী সময়মতে কাৰ্যকৰীকৰণ হোৱা হ’লে বৰ্তমানৰ বিতৰ্কিত অধ্যক্ষজনৰ বিতৰ্কিত ৰাজনৈতিক নিযুক্তিৰ ক’লা অধ্যায়ো সংঘটিত নহলহেতেন বুলিও বহুবিশ্লেষক মত প্ৰকাশ কৰিছে। উল্লেখযোগ্য যে বিতৰ্কিত অধ্যক্ষ ৰাকেশ পালকো অতি খৰখেদাকৈ যাৱতীয় নীতি-নিয়মৰ পালন নকৰাকৈয়ে মুখ্যমন্ত্ৰীৰ উদ্যোগত নিযুক্তি দিয়া হৈছিল বুলিও সংবাদ মাধ্যমে প্ৰকাশ কৰিছে। তেওঁক দীৰ্ঘদিন ৰাজনৈতিক সুৰক্ষা প্ৰদান কৰি ধৃতৰাষ্ট্ৰ সাজি তৰুণ গগৈয়ে এই বিষয়ত কাললৈ কুখ্যাতি গোটাই লোৱা বুলি ক’লেও হয়তো অতুক্তি নহব! যাৰ সাহসতে ঘৰতে উত্তৰবহী লিখোৱাকে ধৰি আশ্চৰ্যকৰ দুষ্কাৰ্য তথা চূড়ান্ত দৌৰাত্ম্যবোৰ কৰি আছিল পদবীধাৰী এইসকল সামাজিক অপৰাধীয়ে। অৱশেষত কৃষক মুক্তিৰ বৰ্ধিত প্ৰতিবাদৰ পৰা সাময়িক ভাৱে ৰেহাই পাবলৈ গগৈ চৰকাৰে জ্যেষ্ঠ আই.এ.এছ বিষয়া এম.পি.বেজবৰুৱাৰ নেতৃত্বত এখন কমিটি পাতি দি কেন্দ্ৰীয় লোকসেৱা আয়োগৰ পৰা কিবা মডেল লব পাৰি নেকি তাক বিচাৰ কৰিবলৈ দিছিল। এই কমিটিয়ে লোকসেৱা আয়োগৰ সদস্য সকলৰ নিযুক্তিৰ বিষয়েও পৰামৰ্শৱলী দিয়াৰ কথা আছিল যদিও আজিকোপতি সেই কমিটিয়ে কি কৰিলে সেয়া জনা নগ’ল।\nঘূণে ধৰা ব্যৱস্থাৰে নিযুক্তি দি কোনো কালেই একোটা সুস্থ প্ৰশাসনিক ব্যৱস্থাৰ মেৰুদণ্ড গঢ়ি তুলিব নোৱাৰি। এই ব্যৱস্থাৰে কেৱল এচাম দুৰ্নীতিকাৰী, ক্ষমতাৰে বলীয়ান, উদণ্ড দিন-ডকাইতৰহে সৃষ্টি কৰিব পাৰি, যিটো আজি ৰাইজে প্ৰত্যক্ষ কৰিছেই! ৰাজনেতা সকলকতো নিৰ্বাচনত প্ৰতি পাঁচবছৰতে নকৈ নিৰ্বাচন কৰাৰ সুযোগ পোৱা যায়, কিন্তু ৰাজবিষয়া সকলক এনেকৈ এবাৰ নিযুক্তি দিলে গোটেই জীৱন সমাজখনে দুৰ্ভোগ ভূগিব লগা হয়। নিজৰ ৰাজনৈতিক লিংক, ধনবল, বাহুবলৰ প্ৰভুত্বৰে এচামে ক্ষমতাৰ ৰাজপত্ৰিত চকী কব্জা কৰি লোৱাৰ ফলতেই আন কেৱল মেধাৰ বলত চাকৰি লাভ কৰা সকলেও আজি সমাজত দুৰ্নামৰ সন্মুখীন হব লগা হৈছে। পুনৰীক্ষণ অথবা আইনী মেৰপেচলৈ আহিলে চাকৰি কিনা সকলৰ সৈতে ভাল সকলৰ অৱস্থাও জানো উলুৰ লগত বগৰী পোৰা নহব?\nঅনাগত দিনত এই সাংবিধানিক প্ৰতিষ্ঠানটোৰ হৃত গৌৰৱ উদ্ধাৰ কৰাৰ অতীৱ প্ৰয়োজন আছে। ৰাজনৈতিক হস্তক্ষেপৰ হাতোৰাৰ পৰাও ইয়াক মুক্ত কৰিবই লাগিব। তপনলাল বৰুৱা আয়োগৰ ৫২টা পৰামৰ্শৱলীৰ কাৰ্যকৰীকৰণৰ বাবে সচেতন ৰাইজেই চৰকাৰক বাধ্য কৰাব লাগিব। পৰীক্ষা তথা নিযুক্তি প্ৰক্ৰিয়া অধিক স্বচ্ছ আৰু নিকা কৰাৰ স্বাৰ্থত দেশ-বিদেশৰ সংস্থাই লোৱা ট’ফেল, জি-মেট আদি পৰীক্ষাৰ আৰ্হিত কেন্দ্ৰীভূত প্ৰযুক্তি কেন্দ্ৰত অনলাইন পৰীক্ষাৰ বিকল্পৰ কথা চিন্তা কৰা উচিত। অফলাইন পৰীক্ষাৰ ক্ষেত্ৰত প্ৰশ্ন কাকত আগতীয়াকৈ বিক্ৰী কৰাটো ৰোধ কৰাৰ বাবে কেইবাটাও ছেটৰ প্ৰশ্ন কাকত তৈয়াৰ কৰি, পৰীক্ষা কেন্দ্ৰত থিতাতে লটাৰী যোগে শেষ সিদ্ধান্ত লোৱাৰ ব্যৱস্থাও কৰিবও পাৰি। পৰীক্ষাৰ উত্তৰ বহী পাছত লিখোৱাৰ অভিযোগৰ পৰা মুক্ত কৰিবলৈ পৰীক্ষাৰ বহী জমা দিয়াৰ পাছতে তাক থিতাতে স্কেন কৰি চাৰ্ভাৰত জমা কৰাৰ লগতে সেই স্কেন কপিকে দুজনতকৈ অধিক পেনেল বিশেষজ্ঞক পৰীক্ষা কৰিবলৈ দিয়াৰ ব্যৱস্থাও কৰা উচিত। মৌখিক পৰীক্ষা তথা সাক্ষাতকাৰৰ ভিডিঅ’ ৰেকৰ্ডিঙৰ ব্যৱস্থাৰ লগতে এই পৰীক্ষাৰ নম্বৰ অতি নগণ্য বা শূণ্য কৰাৰ ব্যৱস্থা কৰিব লাগে। অভিযোগ উঠাৰ দৰে মৌখিক পৰীক্ষাত কাঠ পেঞ্চিলেৰে নম্বৰ দিয়াটো বাৰণ কৰিব লাগে। তাৰ সলনি সাক্ষাতকাৰত প্ৰাৰ্থী একোজনৰ সমগ্ৰ শৈক্ষিক তথা অন্যান্য ক্ষেত্ৰৰ অৰ্হতাৰ প্ৰমাণ পত্ৰ আৰু নম্বৰৰ ভিত্তিত এক বিশেষ পদ্ধতি অৱলম্বন কৰি টেট শিক্ষকৰ নিযুক্তিৰ প্ৰক্ৰিয়াৰ দৰেই ক্ৰুটিহীন কৰি পেলাব লাগে।\nএই আয়োগৰ পুনৰ গঠনত অসমৰ বিভিন্ন বুদ্ধিজীৱিয়ে পৰামৰ্শ দিয়াৰ দৰেই আয়োগৰ সদস্য হবৰ বাবেও মুকলি প্ৰতিযোগিতামূলক পৰীক্ষা আৰু অৰ্হতাৰ মূল্যমান তথা সামাজিক প্ৰতিষ্ঠাক গুৰুত্ব প্ৰদান কৰা হওক। ৰাজনৈতিক নিযুক্তিৰ সলনি আয়োগখনতো মেধাৰ ভিত্তিত স্বচ্ছ নিযুক্তি প্ৰদান কৰিলেহে সাংবিধানিক সংস্থাটিক ন-ৰূপত গঢ়ি তুলিব পৰা যাব। অসমৰ সকলো স্তৰৰ মেধাৱী শিক্ষাৰ্থী সকলক নিজা প্ৰতিভা প্ৰতিপন্ন কৰাৰ বাবে এখন নিকা মঞ্চ আয়োগৰ যোগেদি চৰকাৰে দিবই লাগিব। এই জটিল সময়ত অসমৰ সকলো জাতি-জনগোষ্ঠীৰ সচেতন ছাত্ৰ-ছাত্ৰী, যুৱক-যুৱতী, আবাল-বৃদ্ধ বনিতাই দল-মতৰ বেৰা নেওচিও অসমৰ শাসন ক্ৰমাত চাকৰি কিনা দিন ডকাইতৰ হাতলৈ গুচি যোৱাৰ পৰা ৰক্ষা কৰাৰ বাবেই তদন্ত থমকি নোৰোৱাৰ নিশ্চিতি লোৱাৰ সময় আহি পৰিছে। ৰাজনৈতিক দল সমূহ বা আন জাতীয় সংগঠনক পেশা হিচাবে গ্ৰহণ কৰা নেতা জাতীয় মানুহবোৰে এই আয়োগক নিজা আঙুলিৰ তালত নচা পুতলা কৰি ৰাখিবলৈকে সদায়েই চেষ্টা কৰি আহিছে। তদন্তৰ আওতা বৃদ্ধি কৰি আৰু অধিক কুশল তদন্তকাৰী সংস্থা নিয়োগ কৰি তেনে ৰৌ-বৰালীকো শাস্তি দিয়াব পাৰিলেহে, বেমাৰৰ শিপা উচন কৰিব পাৰিলেহে সৰ্বা চৰকাৰৰ সদিচ্ছাই সৰ্বাত্মক ৰূপ পোৱা বুলি কব পৰা যাব। তদন্ত, পালতেই আৰম্ভণি পালতেই অন্ত ধৰণৰ হ’লে আৰু আয়োগখনক সংস্কাৰ সাধেনেৰ হৃত গৰিমা ঘূৰাই নানি সাংবিধানিক সংস্থা সমূহৰ স্বকীয়তা আৰু স্বচ্ছতা এইদৰে লুণ্ঠিত হবলৈ এৰি দিলে উত্তৰ-পুৰুষে যে কাকোৱেই ক্ষমা নকৰিব সেই কথা কিন্তু নিশ্চিত।\nইমেইলঃ tolalinc@gmail.com , ফোনঃ 9531107150\nBy xukhdukh.com on November 23, 2016


Althrocin Forte in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Althrocin Forte ar byavahar, ppali, parshwakriya, upkaar, kriya-pratikriya aaru satarkatabani\nAlthrocin Forte ৰ লাভ আৰু ব্যৱহাৰসমূহ- Althrocin Forte Benefits & Uses in Assamese- Althrocin Forte ar laabh aaru byavaharsamuh\nAlthrocin Forte ৰ পালি আৰু সেয়া কেনেদৰে ল'ব- Althrocin Forte Dosage & How to Take in Assamese - Althrocin Forte ar paali aaru xeya kenedore lobo\nAlthrocin Forte ৰ পাৰ্শ্চক্ৰিয়াসমূহ- Althrocin Forte Side Effects in Assamese- Althrocin Forte ar parshwakriyasamuh\nAlthrocin Forte সংক্ৰান্ত সতৰ্কতাবাণীসমূহ- Althrocin Forte Related Warnings in Assamese- Althrocin Forte xonkranta xatarkatabanisamuh\nঅইন দৰৱৰ সৈতে Althrocin Forteৰ গুৰুতৰ ক্ৰিয়া-প্ৰতিক্ৰিয়া- Severe Interaction of Althrocin Forte with Other Drugs in Assamese- Oinor xoite Althrocin Forte ar gurutor kriya-pratikriya\nAlthrocin Forte মতভেদসমূহ- Althrocin Forte Contraindications in Assamese- Althrocin Forte nishedhsamuh\nAlthrocin Forte ৰ বিষয়ে সততে সোধা প্ৰশ্নসমূহ- Frequently asked Questions about Althrocin Forte in Assamese- Althrocin Forte ar bikhoye satate xodha prashnasamuh\nখাদ্য আৰু মদৰ সৈতে Althrocin Forte ক্ৰিয়া-প্ৰতিক্ৰিয়া- Althrocin Forte Interactions with Food and Alcohol in Assamese- khadya aaru modor xoite Althrocin Forte kriya-pratikriya\nAlthrocin Forte ৰ লাভ আৰু ব্যৱহাৰসমূহ - Althrocin Forte Benefits & Uses in Assamese - Althrocin Forte ar laabh aaru byavaharsamuh\nAlthrocin Forte তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAlthrocin Forte ৰ পালি আৰু সেয়া কেনেদৰে ল'ব - Althrocin Forte Dosage & How to Take in Assamese - Althrocin Forte ar paali aaru xeya kenedore lobo\nAlthrocin Forte-ৰ উপাদানসমূহ - Althrocin Forte Active Ingredients in Assamese - Althrocin Forte-ar upadaansamuh\nAlthrocin Forte ৰ পাৰ্শ্চক্ৰিয়াসমূহ - Althrocin Forte Side Effects in Assamese - Althrocin Forte ar parshwakriyasamuh\nগৱেষণাৰ ভিত্তিত, Althrocin Forte ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAlthrocin Forte সংক্ৰান্ত সতৰ্কতাবাণীসমূহ - Althrocin Forte Related Warnings in Assamese - Althrocin Forte xonkranta xatarkatabanisamuh\nAlthrocin Forte-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAlthrocin Forte ৰ গৰ্ভৱতী মহিলাৰ ক্ষেত্ৰত কোনো পাৰ্শ্ব-প্ৰতিক্ৰিয়া নাই।\nAlthrocin Forte-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nAlthrocin Forteস্তন্যপায়ী মহিলাৰ বাবে সুৰক্ষিত।\nবৃক্কত Althrocin Forte কি প্ৰভাৱ দেখা গৈছে?\nআপুনি বৃক্ক ৰ ক্ষতিৰ কোনো আশংকা নকৰাকৈ Althrocin Forte গ্ৰহণ কৰিব পাৰে।\nযকৃতত Althrocin Forte কি প্ৰভাৱ দেখা গৈছে?\nAlthrocin Forteৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Althrocin Forte ৰ কি প্ৰভাৱ দেখা গৈছে?\nAlthrocin Forteৰ ব্যৱহাৰে হৃদয় ৰ ওপৰত কোনো ক্ষতিকাৰক প্ৰভাৱ নেপেলায়।\nঅইন দৰৱৰ সৈতে Althrocin Forteৰ গুৰুতৰ ক্ৰিয়া-প্ৰতিক্ৰিয়া - Severe Interaction of Althrocin Forte with Other Drugs in Assamese - Oinor xoite Althrocin Forte ar gurutor kriya-pratikriya\nAlthrocin Forte তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAlthrocin Forte মতভেদসমূহ - Althrocin Forte Contraindications in Assamese - Althrocin Forte nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Althrocin Forte লোৱা অনুচিত যাতে -\nAlthrocin Forte ৰ বিষয়ে সততে সোধা প্ৰশ্নসমূহ - Frequently asked Questions about Althrocin Forte in Assamese - Althrocin Forte ar bikhoye satate xodha prashnasamuh\nএই Althrocin Forte-এ অভ্য়াস বা নিচাৰ সৃষ্টি কৰে নেকি?\nনহয়, Althrocin Forte লোৱাটোৱে কোনো আসক্তিৰ সৃষ্টি নকৰে।\nহয়, আপুনি Althrocin Forte লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, চিকিত্সা পৰামৰ্শ অনুসাৰেহে Althrocin Forte লওক।\nনহয়, মানসিক ৰোগৰ চিকিত্সাৰ ক্ষেত্ৰত Althrocin Forteৰ ব্যৱহাৰ প্ৰভাৱশালী নহয়।\nখাদ্য আৰু মদৰ সৈতে Althrocin Forte ক্ৰিয়া-প্ৰতিক্ৰিয়া - Althrocin Forte Interactions with Food and Alcohol in Assamese - khadya aaru modor xoite Althrocin Forte kriya-pratikriya\nখাদ্য আৰু Althrocin Forteৰ ক্ৰিয়া-প্ৰতিক্ৰিয়া\nকেতবোৰ খাদ্যৰ সৈতে সেৱনৰ ফলত Althrocin Forteয়ে প্ৰভাৱ দেখুওৱাত পলম কৰিব পাৰে। এইবিষয়ে আপোনাৰ ডাক্তৰৰ সৈতে যোগাযোগ কৰক।\nমদ আৰু Althrocin Forteৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Althrocin Forteৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nAlthrocin Forte ৰ অনুকল্প - Substitutes for Althrocin Forte in Assamese\nAlthrocin Forte ৰ মূল্য আৰু পেকৰ চাইজ - Althrocin Forte Price and Pack Size in Assamese - Althrocin Forte ar mulya aaru pakor size\nআপুনি বা আপোনাৰ পৰিয়ালৰ কোনোবাই Althrocin Forte লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Althrocin Forte ব্যৱহাৰ কৰিছিল নেকি?\nআপুনি কিমান পৰিমাণে Althrocin Forte সেৱন কৰিছিল?\nআপুনি Althrocin Forte ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Althrocin Forte সেৱন কৰে?


Can You Spot All the Hidden Faces? This Optical Illusion Tests Your Eyesight– News18 assam\nOptical Illusion: ছবিখনত লুকাই থকা মুখকেইখন আপুনি চিনাক্ত কৰিব পাৰিবনে? পৰীক্ষা কৰি চাওক আপোনাৰ দৃষ্টি শক্তি\nOptical Illusion: কামটো হ'ল ছবিখনত মুঠ মুখৰ সংখ্যা বিচাৰি উলিওৱা। আপুনি কিমানজনক চিনাক্ত কৰিব পাৰে চাওঁ আহক?\nLast Updated : April 30, 2022, 23:55 IST\nএই ছবিখনৰ শীৰ্ষক হৈছে জেনেৰেলৰ পৰিয়ালৰ ছবি (General’s Family illustration) আৰু যুক্তিসঙ্গতভাৱে সৰ্বকালৰ আটাইতকৈ জনপ্ৰিয় অপ্টিকেল ভ্ৰম (optical illusions)। মেক্সিকান শিল্পী অক্টাভিঅ ওকাম্পোৰ দ্বাৰা সৃষ্টি কৰা এই ভ্ৰমটোৱে আপোনাৰ মগজুক বাৰে বাৰে প্ৰৱণ কৰে আৰু আপোনাৰ ধাৰণাৰ সৈতে সঘনাই খেলিমেলি কৰে।\nকামটো হ'ল ছবিখনত মুঠ মুখৰ সংখ্যা বিচাৰি উলিওৱা। আপুনি কিমানজনক চিনাক্ত কৰিব পাৰে চাওঁ আহক?\nএতিয়া, মাইণ্ডছ জাৰ্নেলে (The Mind’s Journal) দিয়া বিশ্লেষণ অনুসৰি, যদি আপুনি মুঠ ছয়খন মুখ দেখিবলৈ সক্ষম হয়, তেন্তে আপোনাৰ পৰ্যৱেক্ষণমূলক দক্ষতা "ভাল কিন্তু সাধাৰণ"। যদি আপুনি ভ্ৰমটোত সাতখন মুখ বিচাৰি উলিয়াবলৈ সক্ষম হৈছে তেন্তে আপোনাৰ পৰ্যৱেক্ষণমূলক দক্ষতা আছে যিবোৰ "গড়তকৈ অধিক।"\nযিসকলে আঠখন মুখ দেখিছে তেওঁলোক এজন অতি পৰ্যবেক্ষণশীল ব্যক্তি হিচাপে নিজকে "গৌৰৱান্বিত" অনুভৱ কৰা উচিত। আৰু শেষত, যদি আপুনি আটাইকেইখন, মানে মুঠ নখন মুখ চিনাক্ত কৰিবলৈ সক্ষম হৈছে তেনেহ'লে আপোনাৰ অভূতপূৰ্ব পৰ্যৱেক্ষণ দক্ষতা আছে। ইয়াৰ উপৰি, মাইণ্ডছ জাৰ্নেলে উল্লেখ কৰাৰ দৰে, আপুনি এজন সৃষ্টিশীল ব্যক্তি আৰু লগতে আশ্চৰ্যজনক অন্তৰ্দৃষ্টি আছে।"\nএতিয়া এই মুখবোৰ ক'ত আছে চাওঁ আহক। প্ৰথম মুখখন হৈছে সেনাপতিৰ স্পষ্ট মুখ। সেনাপতিৰ মুখত মুঠ তিনিখন মুখ আছে। প্ৰথমখন হৈছে বৃদ্ধ পুৰুষজনৰ, দ্বিতীয় মুখখন মহিলাগৰাকীৰ আৰু তৃতীয়খন হৈছে মহিলাগৰাকীৰ বাহুত থকা কেঁচুৱাটোৰ। কাউৰীটো বহি থকা ঠাইত চাৰিখন মুখ অৱস্থিত। আৰু শেষৰ মুখখন কাউৰী আৰু চাৰি নম্বৰ মুখখনৰ বিপৰীত ফালে আছে।\nগতিকে, আপুনি কিমানজনক বিচাৰি পালে?\nFirst published: April 30, 2022, 23:55 IST


ফটাপ্ৰেমৰ সংজ্ঞা : ডলী তালুকদাৰ – ফটাঢোল\nOctober 1, 2020 ফটা প্ৰেম\t12 Comments\nফটাপ্ৰেমৰ সংজ্ঞা : ডলী তালুকদাৰ\n: প্ৰেম কিবা গাখীৰ নেকি বে? ফটাপ্ৰেম বুলি যে কয় মানুহে? গাখীৰহে ফাটে?\nদিম্পলে চালাড কাটি কাটি তিয়ঁহ এটুকুৰা মুখত ভৰাই সুধিলে।\n: হয় দেই। ময়ো বুজি নাপাওঁ এই কথাটো। কিনো ফটাপ্ৰেম চটাপ্ৰেম নাম দিয়ে নহয় মানুহবোৰে।\nদেৱজিতে চাউলকেইটা ধুই প্ৰেচাৰ কুকাৰত ভৰাই ষ্ট’ভৰ ওপৰত বহাই দি কয়। তাৰপিছত নহৰু বাকলি গুচাবলৈ ধৰে আৰু পিছফালে ঘূৰি তবিবৰক কিবা ক’ব খোজোঁতে তবিবৰে মাত দিয়ে।\n: আচলতে কি জানেনে কথাটো? প্ৰেম কৰিলে অন্তৰ ফাটি যায় যে সেইকাৰণে ফটাপ্ৰেম কয় কিজানি?\nতবিবৰে হাঁহৰ মাংসখিনিৰ পিচবোৰ সৰু ডাঙৰ হৈছে নেকি চাই চাই কয় আৰু কোমোৰা এটা খাটখনৰ তলৰপৰা উলিয়াই আনে কাটিবলৈ।\n: ধেই নহয় সেইবোৰ একো। আচলতে প্ৰেম কৰিলে পকেট ফাটে, মানীবেগ ফাটি যায়। মানে প্ৰেমিকাক ঘূৰাই ফু্ৰাই, দামী হোটেলত খুৱাই, দামী গিফ্ট দি শেষত প্ৰেমিকৰ অৱস্থা ফাট মেলে যে সেইকাৰণে ফটাপ্ৰেম বোলে। হিঃ হিঃ হিঃ! মই সেইকাৰণে এইবোৰৰ পাল্লাত পৰা নাই আজিলৈ। বিনদাচ…কেৱল কল্পনাতে বিভোৰ৷\nভাস্কৰ বৰডেকাই পিয়াঁজ কাটি কাটি চকুপানী মচি কয়।\n: মই আৰু প্ৰেম চেমৰ পাল্লাত নপৰোঁ দেই। ভাগ্যত যদি বিয়া আছে হ’বই। সৱ সময়ৰ কথা সৱ কঁপালৰ কথা।\n: হাৰে দেৱজিত দা, মই কোন কাৰ কঁপালত আছে নাই সোধা নাইহে। মই কৈছোঁ আই মিন সুধিছোঁ ফটাপ্ৰেম মানে কি? দেৱজিত দা এনি আইডিয়া।\n: কি যে কথাবোৰ কোৱা নহয়? মোৰ কোনো আইডিয়া নাই। চাওঁ ভাস্কৰ পিয়াঁজখিনি দিয়া পিহি দিওঁ একেলগে।\n: ঐ মোক সোধ প্ৰেম কাক কয়? পুৰা তেৰবছৰ প্ৰেম কৰা মানুহ বুইছ ল’ৰাহঁত। মোৰ কথা শুনিলে তহঁতে লগে লগে কইনা পাবি। এবাৰ কি হ’ল জান মোৰ….\n: হ’ব বিজয় তোমাৰ ইতিহাস নুশুনো আমি। সেই তেতিয়াৰপৰা একোডাল কৰা নাই। বিছনাত অঘাসুৰ পৰাদি পৰি আছা।\nদেৱজিতে বিৰক্তিৰে ক’লে।\n: বাঃ! বেলেগ শুব পাৰে দেই আপুনি বিজয় দা। দিম্পলৰ কথাটো এবাৰ ভাবিব পাৰে। অকলে কাম কৰি আছোঁ।\n: হেৰৌ, তহঁতে বৰলা খানা পাতিছ! তাত মোৰ কি কাম? তহঁতে বনাব লাগে আকৌ?\n: আৰু খাবও লাগে আমি। গতিকে আপোনাৰ কি কাম। যাওকগৈ ঘৰলৈ। ঐ দিম্পল দালিখিনি নে আৰু ধুই বহাই দে। বাপ্পা ঐ, চাউলত শিল থাকে জানো কিন্তু দালিতো শিল মিলাবলৈ এৰা নাই ঐ।\nবিকাশে দিম্পলক দালিৰ কাহীখন আগবঢ়াই দিয়ে।\n: প্ৰেমেই হোৱা নাই এতিয়ালৈ? আৰু কইনাৰ কথা ক’বলৈ আহে বিজয় দাই? হেঃ হেঃ হেঃ!\nতবিবৰে কথাষাৰ কৈ কোমোৰাটো ঘেচেককৈ ফালে।\n: মুঠতে মই আৰু প্ৰেম চেম কৰাত নাই দেই। যাৰ লগত যোৰা আছে ভগৱানে তাকে মোৰ লগত মিলাব। ফটাপ্ৰেমো নকৰোঁ আমি নফটাপ্ৰেমো নকৰোঁ।\n: হেৰৌ প্ৰেম কৰিব জানিলেহে কৰিবা। তুমি যিহে! ছোৱালী দেখিলেই হাত ভৰি কঁপে। তোমাৰ কাম নাই দেবজিত।\n: এহ আপুনি বৰ সাহসীজন দিয়ক। দিম্পলক সোধক প্ৰেম কাক কয় বিজয়দা।\n: থ’ থ’। তই এনেই নিজকে জুই জুই কৈ থাক। কাম নাই তোৰো। ফটা, নফটা দুয়োটা প্ৰেমৰে এই অভাজনৰ অনুভৱ আছে বুজিছ?\n: হিঃ হিঃ হিঃ! বিজয়দা মানে আপুনিও বেলেগ বস্তু দিয়ক। ফাটাপ্ৰেম কৰিছে।\n: বিজয়ৰ কথা শুনিছা ভাস্কৰ তুমি?\nদেৱজিতে কোমোৰা আৰু আলুৰ কাঁহীখন তবিবৰৰ হাতৰ পৰা ল’লে।\n: সেইকাৰণে প্ৰেমৰ অনুভৱ আহিলে মনত বছৰৰ আৰম্ভণিতে কৰিব লাগে।\n: হ’ব দে বিকাশ। তই ইংৰাজী শিকাৰ জ্ঞান প্ৰেমত দিব নালাগে।\n: তোৰ ওপৰতে মাতা স্বভাৱটো নগ’ল ন দিম্পল। এই বিকাশে যি কয় সচাঁ কয়।\n: ধেই বাদ দে অ’৷ মোৰ ফটাপ্ৰেমটো শুন সৱেই। মানে তেতিয়া আমাৰ এওঁ মোৰ জীৱনলৈ অহাই নাছিল। মানে মই তেতিয়া কলেজলৈ যাবলৈ আৰম্ভ কৰিছোঁহে৷\nতেলত পিয়াঁজ, তেজপাত, পাঁচফোৰণ দি আৰু আলু, কোমোৰাখিনি দেৱজিতে হেতাৰে লৰাই ক’লে,\n: মাংসখিনি তবিবৰ তুমি ৰান্ধিলেহে বেছি সোৱাদ হ’ল হয় চাগৈ।\n: একো নহয় দিয়ক। মই সদায় ৰান্ধি থাকোঁ ঘৰত। গাঁৱৰ খানাবোৰতো মই ৰান্ধো। মোৰো লোকৰহাতৰ আঞ্জা খাবলৈ মন যায়হে।\n: সেইটো হয়! কিন্তু মই মাটন আৰু চিকেন ৰান্ধি বেছি ভাল পাওঁ।\n: আৰে তোমালোকে মোৰ কথা নুশুনা কিয়? মানে মই কলেজলৈ যাওঁতে…\n: বিজয় তুমি যদি সহায় নকৰা প্লিজ আমাক একো দিষ্টাৰ্বো নকৰিবা।\nদেৱজিতে মাংসখিনি লৰালে হেতাৰে। আদা, নহৰুবটাখিনি দি জিৰা জালুকো দিলে।\n“বৰ ধুনীয়া গোন্ধাইছে.. আস!”\nদেবজিতে নিজকে ক’লে।\n: জহা কোমোৰা। কি মলমলাই গৈছে একদম। বঢ়িয়া লাগিব খাই হাঁহৰ মাংস তবিবৰদা।\n: হয় দিয়া দিম্পল।\nতবিবৰে চকীখন মচি মচি কয়।\n: কিন্তু আমাৰ আজিৰ খানাৰ মেইন উদ্দেশ্য আছিল ফটাপ্ৰেম মানে কি?\n: দিম্পলে এতিয়াও একেটা কথাতে লাগি আছা যে? আহা ভাত হ’ল। কাহী, গিলাচ ৰেডি কৰা।\n: ৰ’ব দেবজিতদা গৈছোঁ। ঐ বিকাশ চালাডৰ প্লেটখন আন।\n: মোৰ হিচাপ-নিকাচতে দিন যায়। গতিকে প্ৰেম চেম ফাটে নাফাটে চাবলৈ সময়েই নাই। তাতে কোনো বিচাৰিও নাপাওঁ।\nকথাখিনি কৈ বৰডেকাই পানীৰ জাৰটো লাহেকে থ’লে।\n: আৰে ফটাপ্ৰেম কাক কয় মোক নোসোধ কিয়? মোৰ জীৱনৰ ফটাপ্ৰেমটো শুনাব বিচাৰিছোঁ। আৰু তেতিয়াহে তহঁতে বুজি পাবি প্ৰেম কেনেকৈ ফাটে। এই বিজয়ে বিনা যুক্তিৰে একো নকয় বুইছ।\n: বুজিছোঁ দিয়ক।\nতবিবৰে দিম্পল আৰু দেবজিতক চকু টিপমাৰি কয়৷\n: প্ৰেম কৰিছিলোঁ মই ১৯৪৭ চনৰ আগত। তেতিয়াৰ প্ৰেমে আজিৰ প্ৰেমৰ লগত পাত্তাই নাপায়।\nআটায়ে পিছফালে চাই হাঁহিবলৈ ধৰে।\n: হয় হয় ৰিণ্টুদা, আপুনি স্বাধীনতাৰ আগৰে মানুহ। বৃটিছৰ দিনৰে মানুহ। ৰবাৰ্ট ক্লাইভৰ দিনৰে মানুহ৷\n: আৰে দিম্পল! ডেভিদ স্কট যেতিয়া চেৰাপুঞ্জীত আছিল গৱৰ্ণৰ হৈ, তেতিয়া মোক মাতে ঘোঁৰা ৰেচত যোগদান কৰিবলৈ, তেওঁৰ ঘৰত হোৱা পাৰ্টিত নৈশ আহাৰ খাবলৈ।\n: আৰু আপুনি ডেভিদ স্কটৰ ঘৰত কাৰোবাক লগ পালে ন? মানে কোনো সুন্দৰীক। ৰিণ্টুদা আপুনি লুডুকে খেলি থাকক অ’ মোবাইলত।\nবিজয়ে পকেটৰ পৰা তামোল এটুকুৰা মুখত ভৰাই ক’লে।\n: তুমি যে তামোল ভৰালা আকৌ ভাত নোখোৱা নেকি?\n: ৰ’বাহে দেবজিত। ইমান জল্দি ক’ত ভাত খোৱা? ৰিণ্টুদাৰ বিদেশী প্ৰেমিকাজনীৰ কথা নুশুনা নেকি? তাপা কি হ’ল ৰিণ্টুদা?\n: তাৰপিছত এদিন মোক দবা খেলিবলৈ মাতিলে দিনতে। খেলি আছোঁ তেনেতে দেখিলোঁ ঘোঁৰাবাগীৰ পৰা এজনী দীপলিপ গাভৰু নামিছে। বগা গাউন, মূৰত টুপী, হাতত এখন বিচনী। মই যে চায়ে থাকিলোঁ জান দিম্পল।\n: বাপ্পা ঐ, আপ্নাক ইমান বয়সৰ হান নাল্গে দেখোনহে দাদা। পচানব্বৈ মান হৈছি না বয়স?\nতবিবৰৰ কথাত আটায়ে গিৰ্জনি মাৰি হাঁহে।\n: তাৰ পিছত সেই মেমনীজনীয়ে আপোনাক গালি দিলে ন তাইৰ ফালে মুখ মেলি চাই থাকোঁতে How dare you বুলি?\n: বাহ বিকাশে কিছু জানা দেই।\nদেৱজিতে মাংসৰ আলু এটুকুৰা খাই খাই ক’লে৷\nদেৱজিতৰ পৰা মাংসৰ প্লেটখন বিজয়ে টানি আনি মাংস এটুকুৰা মুখত ভৰাই ক’লে,\n: আপুনি আৰু MDH মচলাৰ বুঢ়াজন সমসাময়িক ন?\n: ধেই আপোনালোক বৰ কিবা দেই? মই চিৰিয়াচলি ফটাপ্ৰেমৰ বিষয়ে জানিবলৈ বিচাৰি আছোঁ।\n: হেই বন্ধ কৰাহে৷ কিবা এটা ভাবিবও নোৱাৰি আৰু তোমালোকৰপৰা। আৰু ৰিণ্টু তুমি মানে সেই ১৯৪৭ৰ ঢপ মাৰিবলৈ নেৰা সৱতে।\nবিছনাৰ আনটো মূৰত শুই থকাৰপৰা কাকতি দাই ক’লে।\n: অ’, আপুনি শোৱা নাছিল মানে? এই চেঙেলীয়াকেইজনৰ কথা শুনি আছিল ন?\n: শুইছিলোঁ। কিন্তু তোমাৰ ডেভিট স্কটৰ কথা শুনি চক খালোঁ ৰিণ্টু।\n: ইহ, ৰিণ্টুদাই যে ধুনীয়া বিলাতী মেমজনীৰ কথা কৈছে সেইবাবে সাৰ পালে তাকে নকয় কিয়? হেঃ হেঃ হেঃ!\n: ৰ’বাহে বিজয়, তামোলৰ পিকসোপা পৰিছে মুখত চিটিকি মোৰ।\nদেৱজিতে মুখখন মচি মচি ক’লে।\nদিম্পলে মুখখন দৌৰি গৈ বেচিনত ধুলে।\n: ইহ ..বিলাতী মেম? ৰিণ্টু কিবা ডেভিদ স্কটৰ জামানাৰ নেকি? মই যে বিশ্বাস কৰিম।\n: কাকতিদাই খঙেৰে বিজয়লৈ চাই ক’লে৷\n: আচলতে, MDH মচলাৰ যে সেই মালিকজন মানে বুঢ়াটো আৰু ৰিণ্টুদা একেলগৰে। ৰিণ্টুদা কেইমাহমানৰ ডাঙৰহে হ’ব চাগে?\nবিজয়ে চকুকেইটা মুডি তামোল পকাই ক’লে।\nৰিণ্টুদাই ঘোপাকৈ বিজয়লৈ চাই,\n: মই আগৰ জন্মৰ কথাহে কৈছোঁ। আপুনিও যে কাকতিদা সৱ কথা চিৰিয়াছলি লয়।\n: বাৰু কথা ওলাইছে যেতিয়া আলোচনা কৰোঁৱেই। আচলতে এই ফটাপ্ৰেম কি?\nদিম্পলে চকীখন কাকতিদাৰ ওচৰলৈ টানি আনে। বাকীকেইজনে বিছনা আৰু মজিয়াতে বহে।\n: নহয় আগতে ৰিণ্টুদাৰ বিলাতী মেমজনীৰ কি হ’ল জানিব বিচাৰিছোঁ। তাপা ৰিণ্টুদা?\n: তাপা তোমাৰ মূৰটো বিজয়। ভাৰত স্বাধীন হ’ল আৰু মেমনী ইংলেণ্ডলৈ গুচি গ’ল।\nৰিণ্টুদা বাহিৰলৈ উঠি যায়।\n: অ’, তাৰমানে আপোনাৰ প্ৰেম ফাটি গ’ল অহ চৰী হাৰ্ট ফাটিলে ন? হিঃ হিঃ হিঃ! কিন্তু মোৰ প্ৰথম প্ৰেমটো শুনিলে ফটাপ্ৰেম কাক কয় ইহঁতে জানি গ’ল হয়।\n: হ’ব বিজয়৷ তুমি ফটাপ্ৰেম মনত কৰিব নালাগে। ভাত বাঢ়া।\n: একপিচ মাংস দিবাহে মোকো। তোমালোকে তেতিয়াৰ পৰা টেষ্ট কৰি আছা! মোৰ ফালে চোৱা নাই এবাৰো।\n: আপুনি কিবা ভাবি আছিল যে কাকতিদা সেইকাৰণে দিয়া নাই৷\nবুলি বিকাশে মাংস দুটুকুৰাৰে প্লেটখন আগবঢ়ালে৷\n: মানে কথাটো হ’ল (মাংস টুকুৰাটোত কামোৰ মাৰি কাকতিদাই চোবাবলৈ ধৰিলে) এই যে তোমালোকে কৈ আছা তেতিয়াৰ পৰা ফটাপ্ৰেম কাক কয়, কিবা উত্তৰ পালা জানো?\n: তাকেতো জানিব বিচাৰিছোঁ মই৷\n: বাৰু কোৱাচোন তোমালোকে প্ৰেম কৰিছানে? কোনোবা ছোৱালীক চিঠি দি পাইছানে? ভাল লাগে বুলি কৈ পাইছানে?\n: এজনী ছোৱালীয়ে এবাৰ চিঠি দিছিল মোক। মোৰ বৰ ভাল লাগিছিল তাইক৷ মোক ভাল পাব মন যায় তাকে লিখিছিল। কিন্তু বানান দুনিয়াৰ ভুল। আখৰো বেয়া। চিনিয়ে নাপায় ক লিখিছিল নে ব। মাষ্টৰ মানুহ ভুল চাব নোৱাৰোঁ গতিকে মই তাইক উত্তৰত আখৰকেইটা ভালকৈ লিখিবা। দিনে প্ৰেকটিচ কৰিবা দহবাৰ বহীত। বানানত গুৰুত্ব দিবা। এনেকে তাইক ভাল দিহা দিলোঁ। কিন্তু তাই তাৰপিছৰ পৰা নোচোৱাই হ’ল। মই কিমান দিন আশা কৰি থাকিলোঁ আখৰ ভাল কৰি শুদ্ধ বানানেৰে মোক প্ৰেমপত্ৰ দিব। পিছত দেখা পালোঁ তাই বেলেগ এজনৰ বাইকৰ পিছত বহি মোৰ আগেৰে তাও দি যায়।\n: ইচ তবিবৰদা বৰ বেয়া লাগিল কথাটো। মোৰো কাহিনী প্ৰায় একেই।\nবিকাশে মোবাইলটো চাই ক’বলৈ ধৰিলে।\n: মানে ছোৱালী এজনীৰ লগত চিনাকি হ’ল। বৰ ধুনীয়া, হাঁহিলে বিজুলী মাৰা টাইপৰ। আমি আৰু মেচেজৰ সময়ৰহে মানুহ। ছোৱালীজনীৰ ইংৰাজী কোৱা আৰু লিখাত বৰ ৰাপ। তাই মোক ইংৰাজিতে লিখি খবৰ সোধে। “apunar khabra bhala? bhat khl? moi khl. mur bhut jure bhuk lgsa aji. apunak bhut mrom laga mur.” মই তাইক সুধিলোঁ কি লিখিছানো এইবোৰ? “আপোনাৰ খব্ৰা ভালা? ভাত খল। মই খল। মুৰ ভুত জুৰে ভুক লাগ্ছা আজি। আপোনাক ভুত ম্ৰম লাগা মুৰ।” হেৰি নহয়, কথা এটা কওঁ, ইংৰাজী তুমি ভালকে নিশিকিলা ন স্কুলত? সেইকাৰণে হৈছে ভুল। তাৰপিছত তাই আৰু মোক নামাতেও মেচেজো নিদিয়ে।\n: মোৰো প্ৰেম হৈছিল কিন্তু মিছা নকওঁ।\nবৰডেকাই লাজ লাজকৈ ক’লে।\n: তাইক দামী হোটেলত খুৱাইছিলোঁ, গিফ্ট দিছিলোঁ, ৰাস দেখুৱাইছিলোঁ নলবাৰীত। থিয়েটাৰ এখনো এৰা নাছিলোঁ। সৱ নাটক দেখাইছোঁ। কিন্তু হিচাপ-নিকাচত থকা মানুহ ন? বহীত লিখি ৰাখোঁ কি খৰচ হয়। অভ্যাস হৈ গৈছে। তাই মোক এদিন ক’লে ধেমালিতে, “মোৰ যদি বিয়া নহয় তোমাৰ লগত কি হ’ব?” ময়ো ক’লোঁ, “তোমাৰ লগত খৰচ কৰাখিনি মূলৰ লগতে সুতখিনিও দিবা ঘূৰায়।” এইবুলি বহীখন উলিয়ালোঁ। তাই লগে লগে নলবেইৰা ভাষাত মোক, “ও তুমি হিচাব ৰাইখছ? মোক যি হোটেলত ৰ’ল, চাওচাও খুৱেইছলা? সেগ্লাখানো হিচাবত থৈছ? আজিৰ পে মোক নাম্তিবা, আমাৰ ঘৰোক নাইহবা।” তাৰ পিছত তাই যি গ’ল মোক ঘূৰিয়ে নাচালে।\n: চবে কৈছে যেতিয়া ময়ো ক’মেই।\nবিজয়ে গাৰুটো বেৰত দি ভালকৈ আউজি বহি ল’লে৷\n: তেতিয়া কলেজত সোমাইছোঁ। নতুনকৈ ডেকা হৈছোঁহে আকৌ। এজনী ছোৱালীক সদায় লগ পাওঁ ৰাস্তাত। তাই আকৌ হাইস্কুলত পঢ়ে। মই কাষেৰে চাইকেল লৈ গ’লে যি বেঁকা চাৱনি দিয়ে নহয় কি ক’ম? হেঃ হেঃ হেঃ….কথা পতা নহয় আকৌ। পিচে এদিন বিহু ফাংচন এখনত লগ পালোঁ তাইক। চিনাকি হ’লোঁ আমি। মই কিবা খাবা নেকি সুধিলোঁ। তাই এবাৰতে খাম বুলি ক’লে। মই ওচৰতে থকা চানাৱালা, ফুচকাৰ দোকানলৈ নিলোঁ। আউ, তাই টপাটপ পঁচিশটামান ফুচকা খালে হেৰৌ। চানাচুৰৰ পেকেট দহটামান ল’লে। ওচৰৰ দোকানখনৰপৰা চিপচ্‌ৰ পেকেট দহটামান, লগত অহা ভাগিন, ভতিজালৈ ফ্ৰুটিৰ পেকেট, চকলেট, ক’ল্ড ড্ৰিংকৰ বটল পাঁচটামান লৈছে। আকৌ মিঠাপাণো লৈছে দহখনমান। হে হৰি! ৰাক্ষসীজনীয়ে গোটেই খানদানৰ বাবে কিনিছে অতসোপা বস্তু। মই পইচা দিবলৈ চাই দেখোঁ পাৰ্চটো নাই। কি কৰোঁ, তাইক অলপ ৰ’বলৈ দি সাউতকৈ আহোঁ বুলি যি ঘৰলৈ আহিলোঁ৷ এমাহমান নোলোৱাকৈ থাকিলোঁ ঘৰৰপৰা। বহুদিনৰ মূৰত তাইক দেখিলোঁ কিন্তু কেৰাহিকৈও নাচালে জানেনে?\n: বিজয় তোমাৰ প্ৰেম এনেকৈ ফাটিব বুলি জানোৱেই। সেইবাবে মই প্ৰেম চেম নকৰোঁ। ফটা হওক বা নফটা হওক।\n: আপোনাৰ কঁপালত যি আছে সেয়াহে হ’ব ন দেৱজিত দা?\nদিম্পল, তবিবৰ, ভাস্কৰে একেলগে ক’লে।\n: এতিয়া বুজি পালা দিম্পল প্ৰেম কেনেকৈ ফাটে? বানান, আখৰ, ব্যাকৰণ, হিচাপ-নিকাচ বেছি কৰিলে প্ৰেম ফাটি ফটাপ্ৰেম হয়।\n: বুজিলোঁ কাকতিদা। আৰু ফুচকা, চানাচুৰ খুৱাবলৈ নি পকেট ফাটিলেও প্ৰেম ফাটে বিজয় দাৰ দৰে।\nহাঃ হাঃ হাঃ……\n« নৰেন কলিতাৰ স্মাৰ্ট ফোন-ঋতুপৰ্ণ শৰ্মা\nমূল গল্প : মে নৰকচে ব’ল ৰাহা হুঁ অসমীয়া অনুবাদ : মই নৰকৰ পৰা কৈছোঁ লেখক : হৰিশঙ্কৰ পৰছাই অনুবাদিকা : পূৰবী কটকী »\nবাপ ৰে ৷ তামাম দেই৷ ফটাপ্ৰেম এতিয়াহে বুজিলো৷ ধুনীয়া হৈছে৷\nডলিবা ফাটাফাটি লিখিছা হে। এনে হাঁহি উঠিছে পঢ়ি! চৰিত্ৰবোৰৰ মুখবোৰ মনলৈ আহি গৈছে। বিৰাট ভাল লাগিল সঁচাকৈ\nফটাপ্ৰেমৰ সংজ্ঞা বঢ়িয়া হৈছে ডলী ।\nবঢ়িয়া লাগিল ডলী৷ বহুত হাঁহিলো৷\nতামাম লিখিলে৷ মজা লাগিল৷